Loabiveriyaage dhefai burikohliyas kaivenikuree ufalaai eku\nލޯބިވެރިޔާގެ ދެފައި ބުރިކޮށްލިޔަސް ކައިވެނިކުރީ އުފަލުން\nއޮކްސާނާ އާއި ވިކްޓާ ކައިވެންޏަށްފަހު ފުރަތަމަ ފަހަރަށް ނަށާލަނީ\nޔުކްރޭންގެ ޒުވާން ނަރުސް އޮކްސާނާ އާއި އޭނާގެ ލޯބިވެރިޔާ ވިކްޓާގެ ހަޔާތުގައި މި ފަހަކުން ދިމާވި ކަންތައްތަކަކީ ބިރުވެރި ހުވަފެނެއް ފަދަ ކަންތައް ތަކެކެވެ. އުމުރުން 23 އަހަރުގެ ޒުވާން މި ދެ ލޯބިވެރިންނަކީ ވަރަށް އަވަހަށް ޒަވާޖީ ހަޔާތެއް ފެށުމަށް އުންމީދުކުރަމުން އައި ދެ ޒުވާނުންނެވެ.\nއެމީހުންގެ ހުވަފެންތައް ފުނޑުފުނޑުވެގެން ދިޔައީ ރަޝިޔާ ސިފައިން ޔުކްރޭނަށް އަރައި އެ ގައުމުގައި ކުރަން ފެށި ވަރުގަދަ ހަނގުރާމައިގެ ސަބަބުންނެވެ.\nމި ހަނގުރާމަ އެންމެ ހޫނުވީއިރުވެސް އޮކްސާނާ ހުރީ ހޮސްޕިޓަލުގެ ނަރުހެއްގެ ވަޒީފާގައި ބަލި މީހުންގެ ހިދުމަތުގަ އެވެ. މާޗް 27، 2022 ގައި އޮކްސާނާގެ ދިރިއުޅުން އެ ފުށް މިފުށަށް ޖެހުނީ ވެސް ހޮސްޕިޓަލުގެ ޑިއުޓީ ނިންމާފައި ވިކްޓާއާ އެކު ގެއަށް އައި މަގުމަތީގަ އެވެ.\nއެ ދުވަހު އޮކްސާނާ އާއި ވަރަށް ކައިރިން ލޭންޑްމައިނެއް ގޮވުމުގެ ސަބަބުން އޭނާގެ ދެފަޔާއި އަތުގެ އިނގިލިތައް ފުނޑުފުނޑުވެ ދެ ފަޔާއި އިނގިލިތައް ބުރިކޮށްލަން ޖެހި ދިރިއުޅުން އެކޮޅުކޮޅުން ޖެހުނެވެ.\nކިތަންމެ ލޯބިވާ ކަމަށް ހެދުނަސް މިފަދަ ހާދިސާއެއް ކުރިމަތިވެ އަންހެން މީހާ ނުކުޅެދޭ މީހަކަށް ވެއްޖެނަމަ ގިނަ ފިރިހެނުން މަޑުމަޑުން އެމީހަކާ ފެޔަށް ޖެހި ފިލަ އެވެ. ނަމަވެސް ވިކްޓާ އަކީ އެކަހަލަ މީހެއް ނޫނެވެ.\nހޮސްޕިޓަލުގައި އޮކްސާނާ މަރާ ހަނގުރާމަ ކުރަމުން ދިޔައިރު އެންމެ ކައިރިން އޭނާއަށް ހިތްވަރުދީ އޯގާތެރިކަމާއެކު ފިރުމައިދިނީ ވިކްޓާ އެވެ.\nކުއްލިއަކަށް ހަޔާތަށް އައި ބޮޑު އިންގިލާބާއި ހަށިގަނޑުގެ މުހިއްމު ބައިތަކެއް ގެއްލުނު ނަމަވެސް އޮކްސާނާ ދިރިއުޅުމުގެ އުންމީދު ކަނޑާ ނުލާ ހަތަރު ސާޖަރީ އާ ކުރިމަތިލީ ހިތްވަރާ އެކުގަ އެވެ. އެންމެ ފަހުން ހުރިހާ މެޑިކަލް ޕްރޮސީޖާތަކެއް ފުރިހަމަކުރުމަށްފަހު މީގެ ދެ ތިން ދުވަސް ކުރިން އޮކްސާނާ ވަނީ އޭނާގެ ލޯބިވެރިޔާ ވިކްޓާއާ ކައިވެނި ކޮށްފަ އެވެ.\nމި ކައިވެނި އޮތީ ހޮސްޕިޓަލުގައި އޭނާ އެޑްމިޓްކޮށްފައި އޮތް ކޮޓަރީގަ އެވެ. ކައިވެނީގައި ބައިވެރިވީ ހޮސްޕިޓަލުގައި އެޑްމިޓްކޮށްފައި ތިބި މީހުންނާއި ވޮލަންޓިއަރުންނެވެ.\nވަރަށް ގިނަ ކައިވެނީގެ ހަފުލާތަކުގައި ކައިވެނީގެ ރަސްމިއްޔާތަށްފަހު ފުރަތަމަ ޑާންސް ކުރަނީ އަލަތު ދެމަފިރިންނެވެ. ނަމަވެސް އޮކްސާނާގެ ދެ ފައި ނެތުމުން އޭނާއަށް ވިކްޓާ އާއެކު ޑާންސް ކޮށްލާނެ ގޮތެއް ނޭނގިގެން އުޅެނިކޮށް ކުއްލިއަކަށް ވިކްޓާ އޭނާ އުފުއްލާލި އެވެ. ދެ ފައި ނެތަސް ވިކްޓާގެ ކަނދުރާގައި ދެ އަތް އަޅުވާލައިގެން އޮކްސާނާ ފުރަތަމަ ޑާންސް ފުރިހަމަ ކުރިއިރު އޭނާ އާއި އެތާގައި ތިބި އެންމެންގެ ލޮލުން ހިފެހެއްޓުމެއް ނެތި ކަރުނަ އޮހޮރުނެވެ. ވިކްޓާގެ ރަނގަޅުކަމުންނެވެ.\nލިވީވްގެ ހޮސްޕިޓަލެއްގައި އޮކްސާނާ އާއި ވިކްޓާ ކައިވެނިކުރި ވާހަކަ އާއި އެ ކައިވެނީގެ މަންޒަރުތަކުގެ ފޮޓޯތައް ސޯޝަލް މީޑިއާގައި ވައިރަލްވެ އެތައް މިލިއަން ބަޔަކު ވަނީ މި ދެމަފިރިންގެ ހިތްވަރަށް ސާބަސްދީ ތައުރީފުކޮށްފަ އެވެ.\nވިކްޓާ އާއި އޮކްސާނާގެ ހިތްވަރުގަދަކަމާއި ކެތްތެރިކަމުގެ ސަބަބުން ގިނަ ބަޔަކަށް ވަނީ ވަރަށް އަސަރުކޮށްފަ އެވެ.\nމި މަންޒަރުތައް ފޭސްބުކްގައި ޕޯސްޓްކުރަމުން އޮކްސާނާގެ ދެމަފިރިން ލިޔެފައިވާ ގޮތުގައި "އެއްވެސް މީހަކަށް ދިރިއުޅުން ފަހެއް ނުކުރެވޭނެ" އެވެ.\nއޮކްސާނާ އާއި ވިކްޓާ މިހާރު ތައްޔާރުވަމުންދަނީ އިތުރު ފަރުވާއަށް ޖާމަނީ އަށް ފުރާށެވެ.\nވަރި ކައިވެނި ޔުކްރެއިން\nހަނގުރާމައިގައި ނުޖެހި ލޯބި ކާމިޔާބު ކުރެވުނީ ކިރިޔާ!\nޔުކްރޭންގެ ދެމަފިރިން ހަނީމޫންގެ ބަދަލުގައި ހަނގުރާމައަށް


Virgo9boat ge captain Raajje dhookoh dhiun manaakoffi\nވާގޯ9ބޯޓް--\nއަދީބު ފިއްލަވަން މަސައްކަތް ކުރެއްވި ވާގޯ9ބޯޓުގެ ކެޕްޓަން ރާއްޖެ ދޫކޮށް ދިއުން މަނާކޮށްފި\nކުރީގެ ނައިބު ރައީސް އަހްމަދު އަދީބު ފިއްލެވުމަށް މަސައްކަތް ކުރައްވަނިކޮށް އިންޑިއާ ފުލުހުން ހިފެހެއްޓި ޓަގް ބޯޓު، ވާގޯ ނުވައެއްގެ ކެޕްޓަން ރާއްޖެ ދޫކޮށްދިއުން ފުލުހުން މަނާކޮށްފި އެވެ.\nފުލުހުން ބުނީ، ޓަގު ބޯޓުގެ ކެޕްޓަންގެ އިތުރުން ޗީފް އިންޖިނިއަރު ރާއްޖެއިން ފުރައިގެން ދިޔުން މަނާކޮށް އެ މައްސަލަ އިތުރަށް ތަހުގީގު ކުރަމުންދާކަމަށެވެ. އަދީބު ފިއްލެވުމަށް މަސައްކަތް ކުރެއްވި ޓަގް ބޯޓުގެ މައްސަލަ ފުލުހުންގެ އިދާރާއިން ބަލަމުންދާކަން އެ އިދާރާއިން ހާމަކުރީ މީގެ ދެހަފްތާ ކުރިންނެވެ.\nރާއްޖެއިން އިންޑީއާގެ ޓުޓްރިކޮންއަށް އަދީބު ވަޑައިގަތް ޓަގު ބޯޓު ވާގޯ9އަކީ ސިންގަޕޫރުގައި ރެޖިސްޓަރީ ކޮށްފައިވާ ބޯޓެކެވެ. މިމަހުގެ ފުރަތަމަ ދުވަހު އިންޑިއާގެ ފުލުހުން ވާގޯ9ބޯޓު އެބޯޓުގައި އަދީބުގެ އިތުރުން ނުވަ ފަޅުވެރިއަކު ތިއްބެވެ.\nއޭގެ ތެރެއިން އެކަކު ފިޔަވާ އެންމެންނަކީ އިންޑޮނޭޝިއާއަށް ނިސްބަތްވާ މީހުންނެވެ. ބާކީ ހުރި މީހަކީ އިންޑިއާގެ ރައްޔިތަކަށް ވާއިރު، އަދީބުގެ ރޭވުން ފަޅާއަރުވާލީ އޭނާ ކަމަށް އިންޑިއާގެ ނޫސްތަކުން ބުނެ އެވެ.\nވާގޯ9ޓަގު ބޯޓާ ގުޅިގެން ފުލުހުން ހިންގާ ތަހުގީގުގެ ބޭނުމަށް އެ ބޯޓު ރާއްޖެ އައުމުން ހިފެހެއްޓުމަށް މޯލްޑިވްސް ކަސްޓަމްސް އަށް މިމަހުގެ ހަ ވަނަ ދުވަހު ފުލުހުން ވަނީ އަންގާފަ އެވެ. އަދި އެދުވަހުން ފެށިގެން ކަސްޓަމްސް ސާވިސްގެ ހުއްދަ ނެތި ޓަގް ބޯޓު ފުރުން ވަނީ މަނާކޮށްފައެވެ. މި މައްސަލައާ ގުޅިގެން ޓަގް ބޯޓުގެ އެއްވެސް މީހަކު މިހާތަނަށް ހައްޔަރު ކޮށްފައެއް ނުވެއެވެ.\nއަދީބު ފިއްލެވި ޓަގް ބޯޓަކީ އިންޑޮނޭޝިއާއަށް ހިލަ ބަރުކުރުމަށްފަހު އެނބުރި އިންޑިއާއަށް ދިޔަ މަގުމަތީ ރާއްޖެ މަޑު ކުރި ބޯޓެއް ކަމަށް ވެއެވެ. އިންޑިއާގެ ނޫސްތަކުން ރިޕޯޓުކޮށްފައިވާ ގޮތުގައި އަދީބު އެ ޓަގް ބޯޓަށް އެރީ، ބޭސް ފަރުވާ ފުރިހަމަ ކުރަން އަނބުރާ އިންޑިއާޔަށް ދަނީ ކަމަށް ބުނެ އެވެ.\nއިންޑީއާ ފުލުހުން އަދީބު ހިފެހެއްޓުމާއެކު އޭނާ ވަނީ އިންޑިއާ ސަރުކާރުގެ ހިމާޔަތަށް އެދިފަ އެވެ. ނަމަވެސް އިންޑިއާ ސަރުކާރުން ވަނީ އޭނާ ދިވެހި ސިފައިންނާއި ހަވާލުކޮށްފަ އެވެ. ސިފައިންނާއި ފުލުހުންގެ ބެލުމުގެ ދަށުން އަދީބު ރާއްޖެ ގެނައީ މިމަހުގެ ހަތަރު ވަނަ ދުވަހު އެވެ.\nކަސްޓަމްސް އިންޑިއާ އިންޑޮނޭޝިޔާ އަދީބުގެ ޝަރީއަތް ފުލުހުން ސިންގަޕޫރު ސިފައިން


ބަލިމީހުންނަށްޓަކާ ދުޢާކުރުމަކީ ތިމާ ބަލިވުމުން ކުރާ ކަމަކަށް ނުހަދާ ކޮންމެ ދުވަހަކު އެންމެންނަށް ދުޢާކުރުމުގެ ފައިދާ-\nތިމާ ނުވަތަ ތިމާގެ ގާތް މީހަކު ބަލިވުމުން ގިނަ ބައަކު ކުރާ ދުޢާގައި އެހެން މީހުންވެސް ހިމަނައެވެ. އެއީ ކުރަން ވަރަށް ރަނގަޅު ކަމެކެވެ. ނަމަވެސް އެންމެ ރަނގަޅު ގޮތަކީ ކޮންމެ ދުވަހަކުވެސް ތިމާ ކުރާ އެއް ދުޢާއަކީ ބަލިޙާލުގައި ތިބި އެންމެންނަށް އަވަސް ޝިފާއެއް ދެއްވެވުން އެދިގެން ދުޢާކުރުމެވެ.\nކޮންމެ ދުވަހަކީވެސް ދުނިޔޭގެ ކަންކޮޅުތަކުގައި އަދި ތިމާ ދިރިއުޅޭ މުޖުތަމައުގައިވެސް އެތައް މިލިއަން ބައަކު ބަލިވެ ތިބޭނެ ދުވަހެކެވެ. އެއެންމެންވެސް އެތިބެނީ ވަރަށް ބަލި ޙާލުގައެވެ. އެހެން މީހުންގެ ހެޔޮ ދުޢާއަށް އެދިއެދިއެވެ.\nވީމާ ތިމާއަށާއި ޢާއިލާއަށް ދުޅަހެޔޮ ޞިއްހަތެއް ދެއްވެވުން އެދި ދުޢާކުރާ ފަދައިން އެހެންމީހުންނަށްޓަކައިވެސް ހަމަ އެފަދައިން ދުޢާކުރަންވާނެއެވެ. އަދި ބަލިޙާލުގައި ތިބި އެންމެންނަށް އަވަސް ޝިފާއެއް ދެއްވެވުމަށްވެސް އެދެންވާނެއެވެ.\nތިމާގެ އެކުވެރިންގެ ތެރޭގައިވެސް ޙާލު ނުއެނގޭ އެތައް ބައަކު ތިބޭނެއެވެ. އެކުވެރިއަކު ބަލިޙާލުގައި އުޅެފައިވާ މަރުވާފަހުން އެނގުމުން އޭނާ ދިރި އޮއްވައި ދުޢާނުކުރެވުނީ ހިތާމަކުރެވޭނެއެވެ. ނަމަވެސް މިބުނި އުޞޫލުން ދުޢާކުރާނަމަ ނުއެނގިހުރެ ނަމަވެސް އޭނާއަށްޓަކައިވެސް ވާނީ ހެޔޮ ދުޢާކުރެވިފައެވެ. ދުޢާނުކުރެވުނީތީ ހިތާމަކުރާކަށް ނުޖެހޭނެއެވެ.\nމީގެ އިތުރުން ގިނަ މީހުންނަށްޓަކައި ހެޔޮ ދުޢާކުރުމަކީ އެމީހަކަށް ލައްވަވާ ރަޙްމަތް އިތުރުކުރައްވަވާނެ ކަމެކެވެ. އިން ޝާ ﷲ\nﷲ ތަޢާލާގެ އަމުރުފުޅަށް ދަގަނޑު ދަހަނާތައް ފޫއަޅުވައިލީ ބަލިކަށި މަދިއެއް! ބޭނުންހާ ކަންކަން ކުރާއިރު ތިބާގެ ޙާލަކީ ކޮބާ؟\nޙަޤީޤީ ޙާދިސާ: އަޅުގަނޑު މައިދައިތަގެ ރުހުން ހޯދިގޮތް- އަޅެ ތިއަބޭފުޅުންވެސް ނިކަން ތަޖުރިބާކޮށްލައްވަ ބައްލަވަ!\nލޯތޮޅުމަކީ ކޮންކަހަލަ ކަމެއްތޯ؟ ހުރިކަންބޮޑުވުންތައް ފިލުވާލައި މަގު ސީދާކޮށްލައި ސާބިތުކޮށްލަމާތޯ؟\n31 ޖުލައި 2021


Dhekunu Korea gai sarukaara dhekolhah Doctorun muzaaharaa kuranee | Jazeera\tދެކުނު ކޮރެއާގެ ސަރުކާރާ ދެކޮޅަށް ޑޮކްޓަރުން މުޒާހަރާކުރަނީ - Jazeera\nދެކުނު ކޮރެއާގެ ސަރުކާރާ ދެކޮޅަށް ޑޮކްޓަރުން މުޒާހަރާކުރަނީ\nސާއިފް ޝިޔާދު August 26, 2020 45 views0\nދެކުނު ކޮރެއާގެ ސަރުކާރާއި ދެކޮޅަށް އެގައުމުގެ ޑޮކްޓަރުން މުޒާހަރާކުރަން ފަށައިފިއެވެ.\nމި މުޒާހަރާ އިންތިޒާމް ކުރަނީ ގާތްގަނޑަކަށް 130،000 މެމްބަރުންގެ މައްޗަށް އެކުލެވޭ ކޮރެއަން މެޑިކަލް އެސޯސިއޭޝަނުންނެވެ. ބުދަ ދުވަހު މަސައްކަތަށް ހާޒިރުވާން އެތައް ހާސް ޑޮކްޓަރުންނެއް ދެކޮޅު ހަދާފައިވާއިރު ކޮރެއާގެ އެންމެ ބޮޑު ފަސް ހޮސްޕިޓަލަށް ވަނީ މިކަމުގެ ސަބަބުން ބޮޑެތި ދަތިތަކާއި ކުރިމަތިލާންޖެހިފައެވެ. އެގޮތުން ހިދުމަތްދޭ ގަޑިތައް މަދުކޮށް ބައެއް ހޮސްޕިޓަލްތަކުން ވަނީ ޝެޑިއުލްކޮށްފައި ހުރި ބައެއް އޮޕަރޭޝަންތައް ވެސް ކެންސަލް ކޮށްފައެވެ.\nސަރުކާރުން ދަނީ މެޑިސިން ކިޔަވާ ދަރިވަރުން އިތުރުކޮށް ސަރުކާރު ހޮސްޕިޓަލްތައް އިތުރުކުރުމަށް މަސައްކަތް ކުރަމުންނެވެ. އެހެން ނަމަވެސް މުޒާހަރާގެ ބައިވެރިން ބުނަމުން ދަނީ މިކަންތައްތަކަށް ހަރަދު ކުރާ ފައިސާ އެމީހުންނަށް ދޭ މުސާރަ ބޮޑުކުރުމަށާއި މަސައްކަތް ކުރަން ބޭނުންވާ ސާމާނު އިތުުރުކުރުމަށް ބޭނުން ކުރަން ޖެހޭ ކަމަށެވެ. އެއީ ވެރިރަށް ސޯލްއިން ބޭރަށް ސިއްހީ ހިދުމަތްތެރިން ގެންދަން ލިބޭނެ ފުރުސަތެއް ކަމަށް ގަބޫލުކުރެވޭ ކަމަށް މުޒާހަރާގެ ބައިވެރިން ވަނީ ބުނެފައެވެ.\nމި މުޒާހަރާގެ ބައިވެރިންނާއި ދެކޮޅަށް ފިޔަވަޅު އެޅުން ނޫން އިތުރު ގޮތެއް ނެތް ކަމަށް އެގައުމުގެ ހެލްތު މިނިސްޓަރު ވަނީ ބުނެފައެވެ. ސަރުކާރުން ހުށަހެޅު ހުށަހެޅުންތައް މުޒާހަރާގެ ބައިވެރިން ގަބޫލުކޮށްފައެއް ނުވެއެވެ. އެހެންކަމުން ސަރުކާރުން ވަނީ ބައިވެރިންގެ ލައިސެންސް ބާތިލް ކުރާނެ ކަމުގެ އިންޒާރު ދީފައެވެ. ހަމައެހެންމެ ތިން އަހަރަށް ޖަލަށް ލުމުގެ އިތުރުން 30 މިލިއަން ވޮންއިން މުޒާހަރާގެ ބައިވެރިން ޖޫރިމަނާ ކުރެވޭނެ ކަމަށް ވަނީ ބުނެފައެވެ.\nކޮރެއާގައި ޑޮކްޓަރުން މުޒާހަރާކުރަން ފަށާފައިވަނީ އެގައުމުން އަނެއްކާ ވެސް ކޮވިޑް 19 ގެ ކޭސްތައް ފެންނަން ފަށާފައި ވަނިކޮށެވެ. އެގޮތުން މިދިޔަ 24 ގަޑިއިރުގެ ތެރޭގައި އެގައުމުން 320 މީހަކަށް މި ބަލި ވަނީ ޖެހިފައެވެ.


Thailand ge Badeege hamalaagai 20 meehaku maraalai ithuru bayaku raheenukohfi\n09 ފެބްރުއަރީ 2020 - 00:21:44\nތައިލެންޑުގެ ސިޓީއެއް ކަމަށްވާ ނަކޮން ރަޓްޗަސިމާގައި ސިފައިންގެ މީހަކު ބަޑިޖަހައި 20 މީހުން މަރާލައިފި އެވެ.\nމި ހަމަލާ ދީފައިވަނީ ޖަކްރަޕަންތު ރޮއްމާ ނަމަކަށް ކިޔާ 32 އަހަރުގެ ޖޫނިއާ އޮފިސަރެކެވެ. އެގޮތުން އޭނާ ވަނީ ކޮމާންޑިން އޮފިސަރަކު ވެސް މަރާލައިފަ އެވެ. އަދި އޭގެ ފަހުން ހަތިޔާރުތަކާއެކު އޭނާ ވަނީ އަސްކަރީ ވެހިކަލެއްގައި ފިލައިފައެވެ.\nފިލަން މަސައްކަތް ކުރަން ދުއްވި މަގުމަތިން ވެސް އެތަށް ބަޔަކަށް ހަމަލާ ދީފައިވެއެވެ. މި ހަމަލާތަށް އޭނާ ވަނީ ފޭސްބުކްއިން ލައިވްވެސް ކޮށްފައެވެ. އެއަށް ފަހު އޭނާ ވަނީ ޓާމިނަލް 21 ޝޮޕިން ސެންޓަރަށް ވަދެ ފިލައިފަ އެވެ.\nތައިލޭންޑް ފުލުހުން ބުނާގޮތުގައި ޓާމިނަލް 21 ޝޮޕިން ސެންޓަރު ތެރެއިން ބަޑި ޖަހާ އަޑު އިވޭ ކަމަށާއި އަދި ޝޮޕިން ސެންޓަރު ތެރޭގައި ބަޔަކު ރަހީނު ކޮށްފައި ތިބި ކަމަށް މައުލޫމާތު ލިބެއެވެ. ނަމަވެސް ރަހީނު ކޮށްފައިވާ މީހުންގެ އަދަދެއް ސާފެއް ނުވެއެވެ.


ވަޒީފާގެ ބިރު ދެއްކިޔަސް ފަހަތަކަށް ނުޖެހޭނަން: އަލީ ޒައިދު | | Sangu News\nވަޒީފާގެ ބިރު ދެއްކިޔަސް ފަހަތަކަށް ނުޖެހޭނަން: އަލީ ޒައިދު\n18 އޮކްޓޯބަރ 2019 - 12:26\nވަޒީފާގެ ބޮރު ދެއްކިޔަސް ފަހަތަކަށް ނުޖެހޭނެކަމަށް އަލީ ޒައިދު ވިދާޅުވެއްޖެ. ފޮޓޯ:ފޭސްބުކް\nވަޒީފާގެ ބިރު ދެއްކިޔަސް ރަސޫލާ ޞައްލަﷲ ޢަލައިޙި ވަސައްލަމްގެ ދިފާއުގައި އަޑުއުފުލުމަށް ފަސްނުޖެހޭނެ ކަމަށް މޯލްޑިވްސް ނެޝަނަލް ޔުނިވާސިޓީގެ ލެކްޗަރަރ އަދި މަޝްހޫރު ދީނީ އިލްމުވެރިޔާ ޝެއިޙު އަލީ ޒައިދު ވިދާޅުވެއްޖެއެވެ.\nއަލީ ޒައިދު މިފަދައިން ޓުވީޓު ކުރެއްވީ އިސްލާމްދީނާއި ރަސޫލާ އަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓުގައި ހުރި ކަންކަމާ ގުޅޭ ވާހަކަ ނުދައްކަން ގައުމީ ޔުނިވާސިޓީގެ ލެކްޗަރާއިންނަށް އެންގުމާއި ގުޅިގެންނެވެ. އޭނާ ކުރެއްވި ޓުވީޓުގައި ވަނީ ވަޒީފާގެ ބިރު ދެއްކިޔަސް ރަސޫލާ ޞައްލަﷲ ޢަލައިޙި ވަސައްލަމްގެ ދިފާއުގައި އަޑުއުފުލުމަށް ފަސްނުޖެހުމަށް ގޮވާލައްވާފައެވެ. އެގޮތަށް ބިރު ދެއްކުމަކީ ފަހަތަށް އެއްލާލެވޭ ވަރަށްވުރެ ބޮޑު ޖަރީމައެއް ކަމަށާއި އެމްޑީއެންގެ ދިފާއުގައި އެމްޑީޕީގެ ބައެއް އިސްވެރިން އުޅޭ ކަމީ ހަޤީޤަތް ކަމަށެވެ. ޒައިދު ވިދާޅުވީ ސަރުކާރުގެ ނަން ހަޑިވެފައިވާ ކަމަށެވެ.\nއެމްއެންޔޫގެ ލެކްޗަރައިން އެމްޑީއެން އިން ނެރުނު ރިޕޯޓުގައި ހުރި ކަންކަމާ ގުޅޭ ވާހަކަ ނުދައްކަން އަންގާފައިވަނީ އެޔުނިވާސިޓީގެ ޗާންސެލަރު ޑރ. ހަސަން ހަމީދު، މުވައްޒަފުންނަށް ފޮނުއްވި ސާކިއުލާއެއްގައިއެވެ.\nއެ ސާކިއުލާގައި ބުނެފައިވަނީ އިސްލާމްދީނަށް ފުރައްސާރަކޮށް އެމްޑީއެންއިން ނެރުނު ރިޕޯޓާއި ގުޅިގެން ރައްޔިތުންގެ ތެރޭގައި ނުތަނަވަސްކަން އުފެދިފައިވާ ކަމަށެވެ. އަދި މިފަދަ ދަނޑިވަޅެއްގައި މޯލްޑިވްސް ނޭޝަނަލް ޔުނިވާސިޓީ އެމްއެންޔޫގެ ބައެއް ލެކްޗަރާއިން ރައްޔިތުންގެ މެދުގައި ބައިބައިވުން އުފެދި މުޖްތަމައު ހަލަބޮލި ވާ ގޮތަށް ސޯޝަލް މީޑިއާގައި ހިޔާލު ފާޅު ކުރަމުންދާކަން ފާހަގަކުރެވިފައިވާ ކަމަށެވެ. އަދި އޭގެ ސަބަބުން އާއްމުންގެ ޝަކުވާތައް ލިބެމުންދާކަމަށް ސާކިއުލާގައި ބުނެފައިވެއެވެ.


Lanka ah Dhivehi kandumas etherekuran ehves huraheh nehkamah angaifi\nލަންކާއަށް ދިވެހި ކަނޑުމަސް އެތެރެ ކުރުމުގައި އެއްވެސް ހުރަހެއް ނެތް\nދޯންޏަކުން އައިނަކަށް އަރައި މަސް ބާނަނީ -- ފޮޓޯ: ޒުވާން މަސްވެރިޔާ\nސްރީލަންކާއަށް އިމްޕޯޓްކުރާ ދިވެހި ކަނޑުމަހުގެ ބާވަތްތައް އެ ގައުމަށް އެތެރެ ކުރުމުގައި އެއްވެސް ހުރަހެއް ނޯންނާނެ ކަމުގެ ޔަގީންކަން ސްރީލަންކާ ސަރުކާރުން ދީފި އެވެ.\nދިވެހި ކަނޑުމަހުގެ ބާވަތްތައް ސްރީލަންކާއަށް އެތެރެކުރުން މަނާ ކޮށްފައިވާ ކަމަށް އަޑުފެތުރިފައިވެއެވެ. އެ ވާހަކަތައް ލަންކާގެ މީޑިއާތަކުގައިވެސް ރިޕޯޓް ކުރިއެވެ. އަދި ސްރީލަންކާ ސަރުކާރުން އެގައުމަށް މަސް އެތެރެކުރުމުގެ ސިޔާސަތުތަކަށް ގެނައި ބަދަލުތަކާ ގުޅިގެން ލަންކާއަށް އެތެރެ ނުކުރެވި، ކަސްޓަމްސްގައި ދިވެހި ކުންފުނިތަކުން އިމްޕޯޓްކުރި މަހުގެ ޝިޕްމަންޓް ތާށިވިއެވެ. ނަމަވެސް ދެ ސަރުކާރުގެ ދެމެދު ކުރެވުނު މަޝްވަރާތަކަށްފަހު އެ މައްސަލަ ވަނީ ހައްލު ކޮށްފައެވެ.\nދިވެހި ކަނޑުމަހުގެ ބާވަތްތައް ސްރީލަންކާއަށް އެތެރެކުރުން މަނާ ކޮށްފައިވާ ކަމަށް ދެކެވޭ ވާހަކަތައް ސާފު ކޮށް ދިނުމަށް ދިވެހި ސަރުކާރުން ވަނީ ލަންކާ ސަރުކާރުގައި އެދިފައެވެ. ފޮރިން މިނިސްޓްރީން މިއަދު ބުނީ ސްރީލަންކާއަށް އިމްޕޯޓްކުރާ ދިވެހި ކަނޑުމަހުގެ ބާވަތްތައް އެ ގައުމަށް އެތެރެ ކުރުމުގައި އެއްވެސް ހުރަހެއް ނޯންނާނެކަމުގެ ޔަގީންކަން ސްރީލަންކާ ސަރުކާރުން ދީފައިވާ ކަމަށެވެ. އަދި އެކަން ލިޔުމުން އަންގާފައިވާ ކަމަށެވެ. އެ ކަން ރައީސް ސޯލިހްވެސް މިއަދު ވަނީ ޔަގީންކޮށް ދެއްވާފައެވެ.\nޑިޔުޓީ ބޮޑުކޮށްފައިވަނީ ލަންކާއަށް އިމްޕޯޓު ކުރާ މަހާއި، ހިކި މަހުގެ އިތުރުން ރާއްޖޭން އެތެރެކުރާ "މޯލްޑިވް ފިޝް" އިންނެވެ.\nސްރީލަންކާ ފޮރިން މިނިސްޓްރީ މަސްވެރިން + އަބްދުﷲ ޝާހިދު ފިޝަރީޒް އެންޑް އެގްރިކަލްޗާ މިނިސްޓްރީ


"Loyibaa eku" Mifaharu6gaumakah\nއައިއޭސީ ގެ ފަރާތުން މީގެ ކުރިން ކުރިއަށް ގެންދިޔަ ކެންޕެއިނެއްގެ ތެރެއިން\n"ލޯތްބާއެކު 2020 ޕެންޑެމިކް ރިލީފް" ގެ ނަމުގައި އެހީގެ ކެމްޕޭނެއް ފަށައިފި އެވެ.\nލޯތްބާއެކު ކެމްޕޭނަކީ ދުނިޔޭގެ އެކި ކަންކޮޅުތަކުގައި ހާލުގައި ޖެހިފައިވާ މުސްލިމުންނަށް އެހީތެރިވުމުގެ ގޮތުން 2018 ވަނަ އަހަރުގެ ރޯދަ މަހުން ފެށިގެން އިންޓަނޭޝަނަލް އެއިޑް ކެމްޕޭން (އައިއޭސީ) ގެ ފަރާތުން ކުރިޔަށް ގެންދާ ހަރަކާތެކެވެ.\nމި ކެމްޕޭނުގެ ދަށުން 2018 ވަނަ އަހަރު ފަލަސްތީނުގެ ރައްޔިތުންނަށް ކާބޯތަކެތީގެ އެހީތެރިކަމާއެކު ފެން ރައްކާ ކުރާނެ ހަމާއި ގޭބީސީ ތަކުގައި ބޭނުން ކުރާ ބައެއް ސާމާނާ ބެޓަރި އާއި ލެޑް ލައިޓް ފޯރުކޮށްދީ އިންސްޓޯލް ކޮށްދީފައިވެއެވެ. އަދި 2019 ވަނަ އަހަރު މި ކެމްޕޭން ހާއްސަ ކުރީ ސީރިޔާ އާއި ފަލަސްތީނުގެ ރައްޔިތުންނަށެވެ. އެ އަހަރު އެ ދެ ގައުމުގެ ރައްޔިތުންނަށް ވަނީ ކާބޯތަކެތީގެ އެހީތެރިކަން ވެސް ފޯރުކޮށްދީފަ އެވެ.\nއައިއޭސީން ކުރިޔަށް ގެންދާ މި ކެމްޕޭނަށް ދިވެހިންގެ ފަރާތުން އަބަދުވެސް އެހީ ފޯރުކޮށްދެ އެވެ.\nއައިއޭސީ ގެ އިންޓަނޭޝަނަލް ރިލޭޝަން ޑިރެކްޓަރު މުހައްމަދު އަލީ ވިދާޅުވި ގޮތުގައި މި ކެމްޕޭން ކުރިޔަށް ގެންދާނީ މި މަހުން ފެށިގެން މޭ މަހުގެ 19 ވަނަ ދުވަހުގެ ނިޔަލަށެވެ. ނަމަވެސް ކޮވިޑް-19 އިގެ ބަލާއާފާތުގެ ސަބަބުން، ބޭރުތެރޭގައި މީހުން އެއްވެ އެޅޭގޮތަށް ހިންގޭ ހަރަކާތެއް މިފަހަރު ނުހިންގާނެ ކަމަށް ވިދާޅުވި އެވެ.\nމި އަހަރުގެ ކެމްޕޭން ކުރިޔަށް ގެންދަނީ ކޮވިޑް-19 ރޯގާގެ ބަލިމަޑު ކަމަށް ހާއްސަ ކޮށްގެން ކަމަށްވާތީ އެހީތެރިކަމުގެ ޕެކޭޖުގެ ތެރޭގައި ހައިޖީން ޕެކެއް ހިމަނާފައިވެ އެވެ.\nއައިއޭސީގެ ފަރާތުން މީގެ ކުރިން ކުރިއަށް ގެންދިޔަ ކެންޕޭން\nމި އަހަަރުގެ ކެމްޕޭން ހާއްސަ ކޮށްފައި ވަނީ ހަ ގައުމަކަށެވެ. އެއީ ނޭޕާލާއި ޔުގެންޑާ އާއި ސީރިޔާ އާއި ފަލަސްތީނާއި ޔަމަން އަދި ބަންގްލަދޭހާއި މެލޭޝިއާގައި ތިބި ރޮހިންޔާ އަށް ނިސްބަތްވާ ރެފިއުޖީންނަށެވެ.


ފެޝަންގެ ދުނިޔޭގައި ހެދުމާއި ގުޅޭ އެންމެ މުހިންމު އެކައްޗަކަށް ފޯނުވެއްޖެ - Voice of Meedhoo\nފޯނަށް ދެވިހިފާ އެއާ ނުލާ ނޫޅެވޭ ހިސާބަށް މިހާރު ވަނީ ގޮސްފައެވެ. ހެނދުނު ހޭލާއިރުއާއި، ނިދަން އޮށޯންނައިރުވެސް، ކުރެވޭ ކަމަކީ ފޯނާ ކުޅުމެވެ. ބައެއް މުސްކުޅިން ބުނެއެވެ. އިނދެގެން ތިއުޅެނީ ފޯނާ ހެއްޔެވެ؟. މިއީ ބައެއް މީހުންނަށް އަނބިމީހާ ނުވަތަ ފިރިމީހާއަށް ދޭން ޖެހޭ ސަމާލުކަމަށްވުރެ ފޯނަށް ދޭ ސަމާލުކަން ބޮޑުވުމުން ކިޔާއެއްޗެއްސެވެ. މިއީ އަދުގެ ހާލަތެވެ. އެކަމާއި ދެކޮޅު ވާނެ އެއްވެސް މީހަކު ނުހުންނާނެކަމާމެދު ޝައްކުވެސް ކުރާނެކަމެއް ނެތެވެ.\nދެން ބަލާލަަންވީ ފެޝަންގެ ދުނިޔެއަށެވެ. ފެޝަންގެ ދުނިޔޭގައި މިހާރު އެންމެ ފިޔަޖަހާ އެކައްޗަށް ފޯނު ވެއްޖެއެވެ. ކުރިން އަތް ދަބަހާއި، ޕާސްއަކީ ފެޝަންގެ ދުނިޔޭގައި އެންމެ ހިނގި އެކައްޗަށް ވިޔަސް، މިހާރު ފޯނަކީ އެންމެ ފަހުން ހެދުމާއި ގުޅޭ އަތްދަބަހަށްވުރެވެސް މުހިންމު އެކައްޗެވެ.\nއާއްމު ގޮތެއްގައި ތަފާތު މީޓިންގތަކަށާއި، އެނޫންވެސް މީހުން އެއްވެ އުޅޭ ތަންތަނަށް ދާއިރު، ވަރަށް ގިނަ މީހުން ހެދުން އަޅާނީ އެކި އެއްޗެހު ގުޅުވައިގެންނެވެ. މިސާލަކަށް، ކަޅު ކުލައިގެ ހެދުމަކާއެކު، ރަތް ބޫޓަކާއި، ރަތް އަތް ދަބަހެއް ނުވަތަ ޕާހެކެވެ. މިއީވެސް ފެޝަނެވެ.\nއެ ފެޝަންގެ ތެރެއަށް މިހާރު ވަނީ ފޯނެވެ. އަތް ދަބަހެއް ބޭނުމެއް ނުވެއެވެ. އެހެންކަމުން ފޯނެއް ގަންނައިރު، މިހާރު ވިސްނަންވީ ފޯނުގެ ކުލައަށެވެ. އަތް ދަބަހުގެ ނުވަތަ ޕާހުގައި ބަދަލުގައި ފޯނު ބޭނުންކުރާނަމަ، އެކި ކުލަ ކުލައިގެ ފޯނު ކަވަރު ބޭނުންކުރެވިދާނެއެވެ.\nމިސާލަކަށް އަޅައިގެން ހުރީ ރަތް ހެދުމެއް ނަމަ، ކަޅު ނުވަތަ ރީދު ފަދަ ކުލައެއްގެ ފޯނު ކަވަރެއް ބޭނުން ކުރެވިދާނެއެވެ. އެންމެ ހާއްސަކަމަކީ އެއީއެއް ނޫނެވެ. ފޯނެއް ގަންނަން ދާއިރު، އެ ފޯން ވާން ޖެހޭނީ އެންމެ ފަހުގެ ފޯނަށެވެ. އަދި ފޮޓޯތަކަށް ރީތި ފޯނަކަށެވެ\nފެޝަންގެ ދުނިޔޭގައި މަސައްކަތްކުރާ މީހުން އިންސްޓަގްރާމް އަށް ލާ ކޮންމެ ފޮޓޯ އަކަށް 60،000 ޕައުންޑް ލިބޭކަމަށް ހޯދުންތަކުން ...


Promotion akaa'eku Maxcom'in HUAWEI nova 5T ge phone vikkan fashaifi\nޕްރޮމޯޝަނަކާއެކު މެކްސްކޮމްއިން ވާވޭގެ ނޯވާ 5ޓީ ފޯނު ވިއްކަން ފަށައިފި\nމިޕްރޮމޯޝަންގައި ފޯން ވިއްކަނީ 7299 ރުފިޔާއަށް\nހުވާވޭ ބޭންޑް4ގެ ގަޑިއެއް ހިލޭ ލިބޭނެ\nމިޕްރޮމޯޝަން ޑިސެންބަރުމަހުގެ ނިޔަލަށް ކުރިއަށްދާނެ\nކ. މާލެ | 26 ނޮވެންބަރ 2019 | އަންގާރަ 23:32 | 5,159\nސީނިއަރ މެނޭޖަރު މުހުތާރު މުހައްމަދު - ރާއްޖެއެމްވީ\nވާވޭ ނޯވާ 5ޓީ ސީރީޒްގެ ސްމާޓް ފޯން، ވާވޭގެ ރާއްޖޭގެ ސޯލް ޑިސްޓްރިބިއުޓަރ މެކްސްކޮމް ޓެކްނޮލޮޖީއިން ބާޒާރަށް ނެރެފި އެވެ.\nއަތަށް ފަސޭހަ، ޖީބަށް ލުއި މިފޯން ވިއްކަން ފެށީ އަންގާރަ ދުވަހުގެރޭ ފަރީދީ މަގުގައި ހުންނަ މަކްސްކޮމް ޓެކްނޮލޮޖީސްގެ ފިހާރައިގައި ބޭއްވި މީޑިއާ އިވެންޓްގަ އެވެ.\nމިފޯނާއި ބެހޭގޮތުން އެކުންފުނީގެ ސީނިއަރ މެނޭޖަރު މުހުތާރު މުހައްމަދު ވިދާޅުވީ މި ފޯން ބާޒާރަށް ނެރުނީ ހާއްސަ ޕްރޮމޯޝަނަކާއެކު ކަމަށާއި، މިޕްރޮމޯޝަންގައި ފޯން 7299 ރުފިޔާއަށް ވިއްކާއިރު، ވާވޭ ބޭންޑް ހަތަރެއްގެ ގަޑިއެއް ހިލޭ ލިބޭނެ ކަމަށެވެ. އަދި މިޕްރޮމޯޝަން ޑިސެންބަރު މަހުގެ ނިޔަލަށް ކުރިއަށްދާނެ ކަމަށް އޭނާ ވިދާޅުވިއެވެ.\nމުހުތާޒު ވިދާޅުވީ މިފޯނަކީ ދެޖިންސްގެ މީހުންނާއި ވެސް ގުޅޭނެ ކަމަށާއި، ކަޅު ދަނބު، ނޫ، އަދި ފެހި ކުލަ ލިބޭނެ ކަމަށެވެ.\nއަޅުގަނޑުމެން މިވަގުތު ޕްރޮމޯޝަން ޕްރައިޒްގަ ވާވޭގެ ބޭންޑާއެއްކޮށް މިފޯނު މިދެނީ 7299 އަށް. ފާހަގަކޮށްލަން މިފޯނު ތިބޭފުޅުންނަށް ލިބިލައްވާނެ އެމްއެފްއެލްސީ، ބީއެމްއެލް އިސްލާމިކް، ބީއެމްއެލް އީޒީޕޭ، ޕްލަސް އިސްލާމިކް ބޭންކްގެ ސްކީމްތަކުން ވެސް ލިބޭނެ.\nވާވޭގެ ފަހުގެ އެހެން ފޯންތަކެކޭ އެއްގޮތަށް ނޯވާ 5ޓީ ސީރީޒްގެ ފޯނުތަކުގެ ވެސް ކެމެރާ ވަރަށް ވަރުގަދަ އެވެ. ސައިޒުގައި 5.5 އިންޗީގެ މި ފޯނުގައި 8 ޖީބީ ރޭމް ހިމެނޭއިރު، ސްޓޯރޭޖްގައި 128 ޖީބީ އާއި 256 ޖީބީ ވެސް ހިމެނެ އެވެ. މިފޯނުގެ ބެޓަރި ގިނަ ވަގުތު ހިފެހެއްޓުމާއި އަވަހަށް ޗާޖުވެސްވެއެވެ.\nމެކްސްކޮމް އަކީ ވާވޭ ބްރޭންޑްގެ އިތުރުން ޑެލް ބްރޭންޑްގެ ރާއްޖޭގެ ސޯލް ޑިސްޓްރިބިއުޓަރެވެ. މި ކުންފުނި ހިންގާތާ މިއީ 15 ވަނަ އަހަރެވެ.


ކޯވިޑް19: އެމެރިކާގެ ހޮސްޕިޓަލުތައް މަރުވެފައިވާ ހަށިތަކުން ފުނިޖެހެނީ! – Dhen.mv\nކޯވިޑް19: އެމެރިކާގެ ހޮސްޕިޓަލުތައް މަރުވެފައިވާ ހަށިތަކުން ފުނިޖެހެނީ!\nދެން އެމްވީ April 7, 2020 - 8:50 pm\nދުނިޔޭގެ އެކި ހިސާބުތަކުގައި މިހާރު ހަލުވިކަމާއިއެކު ފެތުރެމުން އަންނަ ނުރައްކާތެރި ކޯވިޑް19 ވައިރަސް، މިދުވަސްކޮޅު އެންމެ ބާރުމިނުގައި ފެތުރޭ އެއް ގައުމަކީ އެމެރިކާއެވެ.\nއެމެރިކާގެ ޖޯންސް ހޮޕްކިންސް ޔުނިވަރސިޓީއިން މިދިޔަ ހޯމަ ދުވަހު އާއްމުކުރި ތަފާސް ހިސާބުތަކުން ދައްކާގޮތުގައި، އެގައުމުގައި ކޯވިޑް19 ޖެހިގެން މަރުވި މީހުންގެ އަދަދު ވަނީ 10000 އަށް ވުރެ މައްޗަށް އަރާފައެވެ. އެމެރިކާގައި ކޯވިޑް19 ޖެހޭ މީހުންގެ އަދަދު ދުވަހަކަށްވުރެ ދުވަހެއް އިތުރުވަމުން ދާއިރު، ބަލިޖެހިގެން މަރުވާ މީހުންގެ ހަަށިތަކުން ހޮސްޕިޓަލުތައް ދަނީ ފުރެމުންނެވެ.\nއެމެރިކާގެ ކޯވިޑް19 ޓާސްކް ފޯސްގެ މެމްބަރެއް އަދި ފިޒީޝަނެއް ކަމަށްވާ އެޑްމަޔަރަލް ބްރެޓް ގިރޮޔާ ބުނީ، މިހަފްތާ ވެގެންދާނީ އެގައުމުގެ އައިސީޔޫތަކާއި ހޮސްޕިޓަލުތައް ކޯވިޑް19 ޖެހޭ މީހުންތަކުން ފުރި، ބަލިޖެހިގެން އެންމެ ގިނަ މީހުން މަރުވާނެ ހަފްތާއަށް ކަމަށެވެ.\nކޯވިޑް 19 ޖެހިގެން އެމެރިކާގައި މަރުވާ މީހުންގެ އަދަދު 240000 އަށް އެރުމުގެ ފުރުސަތު އެބަ އޮތް ކަމަށް ވައިޓް ހައުސްގައި މަސައްކަތް ކުރާ ސިއްހީ ތަޖްރިބާކާރެއް ވަނީ ބުނެފައެވެ. އެމެރިކާ އަކީ މިވަގުތު ކޯވިޑް19 ޖެހިގެން ތިންވަނައަށް އެންމެ ގިނަ މީހުން މަރުވި ގައުމެވެ. ކޯވިޑް 19 ޖެހިގެން މިހާތަނަށް އެންމެ ގިނަ މީހުން މަރުވެފައިވަނީ އިޓަލީގައެވެ. ދެވަނައަށް އެންމެ ގިނަ މީހުން މަރުވެފައިވަނީ ސްޕެއިންގައެވެ.\n8 މިލިއަން މީހުންގެ އަބާދީއެއް އޮންނަ ނިއުޔޯކް ސިޓީގައި ކޯވިޑް19 ޖެހުނު މީހުންގެ އަދަދު ވަނީ 130000 އަށް އަރާފައެވެ. ނިއުޔޯކްގައި ކޯވިޑް19 ޖެހިގެން މަރުވި މީހުންގެ އަދަދު ވަނީ 4750 އަށް އަރާފައެވެ.


World-cup Trophy - Zuvaanunnah Raees Yaameen dhehvi hadhiyaa eh\nވޯލްޑް ކަޕް ޓްރޮފީ - ޒުވާނުންނަށް ރައީސް ޔާމީން ދެއްވި ހަދިޔާއެއް\n11 މަސް,3ހަފްތާ,2ދުވަސް,7ގަޑި,7މިނެޓް,5ސިކުންތު ކުރިން 5180އަލީ ޝިފާޒް\nފުޓްބޯޅަ އޭ ބުނުމާއި އެކު ދިވެހިންގެ ލޭ ކެކިގެން ދެއެވެ. އެހާވެސް ފުޓްބޯޅައަށް ދިވެހިން ފޯރި ހުރެއެވެ. ދިވެހިން ތާރީޚް މިކަމަށް ހެކިވާނެއެވެ. ދިވެހިން ދިވެހިންނަށް ވަނީވެސް ފުޓްބޯޅައިގެ ތެރެއިންނޭ ބުނުމަކީ ދޮގަކަށް ނުވާނެއެވެ.\nހަނދާނަށް އަންނަނީ 2008 ވަނަ އަހަރު ސަރަޙައްދީ ފުޓްބޯޅަ މުބާރާތް ދިވެހި ޤައުމީޓީމު އުފުލާލި ރޭގެ މަތިންނެވެ. ފުރަތަމަ ފަހަރަށް ރާއްޖެއަށް ރަންމެޑަލްއެއް ފުޓްބޯޅައިގަ ލިބިގެން ދިޔައިރު ދިވެހިންނާއި، މި ފަޒާ އަދި ޖައްވުވެސް އެ އުފަލުގައި ބައިވެރިވެ، އެކަން ޤައުމީ ފެންވަރުގައި ފާހަގަކޮށް އުފާފާޅުކުރިއެވެ. މި ކުޑަކުޑަ އާބާދީއެއް އޮންނަ ޤައުމުން ފުޓްބޯޅައިގައި އަދި ލިބުނު އެންމެ ބޮޑު އެއްކާމިޔާބީއަކީ އެއީއެވެ.\nއެހެނަސް ދިވެހިންނަކީ ހަމަ އެކަނި ޤައުމީ ޓީމުން މިކަން ނިންމާލާބައެއް ނޫނެވެ. ދުނިޔޭގެ ކުޅިވަރު އީދުތަކުގައި ދިވެހިން ބައިވެރިވަނީ ހިތާއި ރުހުންނޭ ބުނުމަކީ ދޮގަކަށް ނުވާނެއެވެ. ފުޓްބޯޅަ މެޗްތައް ބަލަން ދުވާލަކަށް ވިޔަސް އަދި ދަންވަރަކަށް ވިޔަސް ދިވެހިން ހަމަ ހެޔޮވަރުވާނެއެވެ. އެ ފޯރީގައި ލޮލަށް ނިދީގެ އަސަރެއެއްވެސް ނުހުންނާނެއެވެ. މެޗް ބަލާފައި ނޫނީ ނިދިވެސް ނާންނާނެއެވެ. ގޭގައި އިނދެގެން މެޗެއް ނުބެލިއްޖެނަމަ ކެފޭއަކަށް ގޮސްގެން ނަމަވެސް ބޭނުންވާ މެޗެއް ބަލާލާނެއެވެ.\nދުނިޔޭގެ އެންމެ ބޮޑު ކުޅިވަރު ޢިދު ކަމުގައިވާ ވޯލްޑް ކަޕަކީ ދިވެހިން އެތަކެއް ދުވަހެއް ދުރާލާ ތައްޔާރުވާ ޢީދެކެވެ. މުބާރާތް ބާއްވާ ޤައުމުތަކާއި މުބާރާތުގައި ބައިވެރިވާ ޤައުމުތަކާއި އެއް ހަމައެއްގައި ދިވެހިންވެސް ވޯލްޑްކަޕަށް ތައްޔާރުވެއެވެ. ގޭގެ ސިޓިންގް ރޫމުން ފެށިގެން، މަގުމައްޗާއި، އެކިއެކި ކަންމަތިތައް ޖަރީކޮށް ތިމާމެން ސަޕޯޓް ކުރާ ޤައުމީ ޓީމުތަކުގެ ކުލަތަކުން އެ ތަނެއް ޖަރީކޮށް މުބާރާތަށް ތައްޔާރު ކުރެއެވެ. ބޮޑު ސްކްރީން ހަރުކޮށް މުބާރާތުގައި ބައިވެރިވާ ގައުމުތަކުގެ ދިދައާއި މަޝްހޫރު ކުޅުންތެރިންތަކުގެ ފޮޓޯ ކުރަހާ، މުބާރާތުގެ ޝެޑިއުލްވެސް އެބަޔަކަށް ކުރެހުނު އެންމެ ބޮޑުކޮށް ކުރަހާ އެ ސަރަޙައްދަކުން ފެންނާނޭކަން ޔަޤީނެވެ. މެޗްތައް ކުޅޭ އިރުގައި ކެއުމުގެ ކަންތައްތައް ހަމަޖައްސާ އެބަޔަކު ސަޕޯޓްކުރާ ޓީމެއް މޮޅުވެއްޖެނަމަ، ޕާޓީ ބާއްވާ މަޖާ ކުރުމަކީ އަބަދުވެސް ދިވެހިން ކުރަމުންދާ ކަމެކެވެ.\nމިހާ ފޯރިއާއި ޖޯޝުގައި ފުޓްބޯޅައިގެ މައި ޢީދަށް ދިވެހިން ތައްޔާރުވި ނަމަވެސް ދިވެހިންނަށް އެ މުބާރާތް ކާމިޔާބު ކުރާ ޓީމަށް އެދޭ އަގު ބޮޑު ޓްރޮފީ ހަމަ ލޮލުން ބަލާލުމުގެ ފުރުސަތެއް މިއަދާއި ހަމައަށް ލިބިފައެއް ނުވެއެވެ. އެ ޝަރަފު ލިބުމަށް ޒުވާނުން ކިތަންމެ ބޭނުންނަމަވެސް އަދާއި ހަމައަށް ދިވެހި ޒުވާނުން ޖެހެނީ ބޮޑު ސްކްރީނު ދޮށުގައި ތިބެގެން ޗެމްޕިއަން ޓީމު އެ ތަށި އުފުލާލާތަން ބަލާލާށެވެ.\nނަމަވެސް ވޯލްޑް ކަޕް ޓްރޮފީ ބަލާލުމަށް ދިވެހި ޒުވާނުން ކުރަމުން އައި އުންމީދުތަކުގައި ކުލަ ޖައްސަވާ ދެއްވާ ރައީސް ޔާމީނު މިއަދު މިވަނީ ދިވެހި ޒުވާނުން ހެއްވާލަދީފައެވެ. ރައީސް ޔާމީނުގެ އިސްނެންގެވުމަށް ފުޓްބޯޅަ އެސޯސިއޭޝަން އޮފް މޯލްޑިވްސް އިން ފެށި މަސައްކަތުން ދުނިޔޭގެ އެންމެ ޝަރަފުވެރި ޓްރޮފީ ރާއްޖެ ގެނެސް އެ ޓްރޮފީ ހަމަލޮލުން ބަލާލާ، ޓްރޮފީއާއި އެކު ފޮޓޯ ނަގާލުމުގެ ފުރުސަތު މިވަނީ ދިވެހި ޒުވާނުންނަށް ލިބިފައެވެ. އުފާވެރިކަމުގެ ކޮޅެއްވެސް ނެތެވެ. މި ޝަރަފު ހޯދުމަށް ޓިކެޓް ހޯދާ، ޓިކެޓް ގަނެ، މިކަމަށް ދިވެހި ޒުވާނުން ތައްޔާރުވިލެއް ފުރިހަމަ ކަމުން ދިވެހި ޒުވާނުން މިކަމަށް އެދިއެދި ތިބިވަރު ހާމަވެގެން ދެއެވެ.\nކޮންމެއަކަސް އަދުގެ ސަރުކާރުން ޒުވާނުނާއި ބަހައްޓާ ގާތްކަމާއި، ޒުވާނުން ކުރިއަރުވާ އުޖާލާ ޒުވާން ޖީލެއް އުފެއްދުމަށް ކުރާ މަސައްކަތަށް މިވަނީ ބޮޅެއް އިތުރުވެފައެވެ. ދުނިޔޭގެ މަދު ޤައުމުތަކަށް ވޯލްޑް ކަޕް ޓްރޮފީ ގެންދާއިރުގައި ދިވެހި ޒުވާނުންނާއި ހަމައަށް ޓްރޮފީ ގެނެސްދެއްވިކަމަށް ޓަކައި ދިވެއްސެއްގެ ހައިސިއްޔަތުން ރައީސް ޔާމީނަށް ޝުކުރުދަންނަވަމެވެ. ހަމަޔަޤީނުންވެސް ޒުވާނުންނަށް ރައީސް ޔާމީނު މި ދެއްވީ އަގުހުރި ހަދިޔާއެކެވެ\n16 ގަޑި ކުރިން 1846 0


Aailaa memberun ge maalee bayaan aanmu nukuran faaskohfi\nރައްޔިތުންގެ މަޖިލީހުގެ މެންބަރުންނާއި މެންބަރުންގެ އަނބިން އަދި ފިރިންނާއި 18 އަހަރު ނުފުރޭ ދަރިންގެ މާލީ ބަޔާން އާންމުނުކުރާ ގޮތަށް މަޖިލީހުގެ ގަވާއިދު އިސްލާހު ކުރަން މަޖިލީހުން މިއަދު ފާސްކޮށްފި އެވެ.\nމެންބަރުގެ އާއިލާގެ މާލީ ބަޔާންތައް އާންމުނުކުރާ ގޮތަށް ގަވާއިދަށް އިސްލާހު ގެންނަން 62 ފާސްކުރީ މެންބަރުންގެ ވޯޓުންނެވެ.\nއެމްޑީޕީގެ ސުޕަ މެޖޯރިޓީ އޮންނަ މަޖިލީހުން ފާސްކުރި ގަވާއިދު މިހާރު އޮންނަ ގޮތުން މެންބަރުގެ އިތުރުން މެންބަރުގެ އަނބި / ފިރިންނާއި 18 އަހަރު ނުވާ ދަރިންގެ މާލީ ބަޔާންތައް އަމީންއާންމަށް ހުށަހަޅަން ޖެހެ އެވެ. އަދި މަޖިލީހުގެ ވެބްސައިޓްގައި އެ މާލީ ބަޔާންތައް އާންމު ކުރަން ޖެހެ އެވެ.\nކޮމިޓީ ރިޕޯޓަށް އެމްޑީޕީގެ ޗެއާޕާސަން، ހެންވޭރު ހުޅަނގު ދާއިރާގެ މެންބަރު ހަސަން ލަތީފް އިސްލާހެއް ހުށަހެޅުއްވި އެވެ. އެއީ މަޖިލީހުގެ އަމީންއާންމަށް މާލީ ބަޔާންތައް މެންބަރުން ހުށަހެޅުއްވުމަށް، އޮޑިޓަ ޖެނެރަލްގެ އޮފީހަށް އެ ބަޔާންތައް އަމީންއާންމު ފޮނުވަން ޖެހޭ ގޮތަށް ގަވާއިދަށް މާއްދާއެއް އިތުރު ކުރުމަށެވެ. މި އިސްލާހު ވަނީ 65 މެންބަރުންގެ ވޯޓުން ފާސްކޮށްފައެވެ.\nމަޖިލީހުގެ ގަވާއިދު ކުރިން އޮންނަ ގޮތުން މެންބަރުންނާއި އާއިލާގެ މާލީ ބަޔާންތައް ހުށަހަޅަން ޖެހެނީ އަމީންއާންމަށް އެކަންޏެވެ.\nގަވާއިދުގައި ބުނެފައިވާ ގޮތުގައި މި މާލީ ބަޔާންތައް މެންބަރުން ހުށަހަޅަން ޖެހެނީ ކޮންމެ އަހަރެއްގެ އޮގަސްޓް މަސް ނިމުމުގެ ކުރިންނެވެ. ހުށަނާޅައިފިނަމަ ޖަލްސާތަކާއި ކޮމިޓީތަކުގައި ބައިވެރިނުވެވޭ ގޮތަށް ސަސްޕެންޑް ކުރަން ޖެހެ އެވެ. އަދި ސަސްޕެންޝަންގެ މުއްދަތުގައި މެންބަރުގެ މުސާރަ ވެސް ކެނޑިގެންދާނެ އެވެ.


Kuda dhari fulhuge kotari reethi kohla dhenee Rau!\nކުޑަ ދަރިފުޅުގެ ކޮޓަރި ރީތިކޮށްލަ ދެނީ ރައޫ!\nދަރިއެއް ލިބެން އުޅޭ އިރު ކޮންމެ މީހަކުވެސް އެންމެ ފުރަތަމަ ވިސްނާނީ ދަރިފުޅަށް ބޭނުންވާ އެންމެ ފުރިހަމަ ސާމާނު ހޯދާށެވެ. އެނދުގައި ބަހައްޓާ ބާލީސް އުރައިން ފެށިގެން ސޮނި ލިބާސް ވެސް، އެކި ކުލަ ކުލައިން ތައްޔާރުކޮށް ހުންނާނީ އެކަން ނިންމައިފަ އެވެ. މީހުން ލައްވާ ފައްސައިގެން ނަމަވެސް ވިހަން ވާއިރަށް ހުރިހާ ކަމެއް ނިންމާނެ އެވެ. ބާލިސް އުރަ ޑިޒައިން ކުރުމާއި އެނދުގައި ބަހައްޓާނެ ސާމާނު ހޯދުމަށް މިހާރު އާ ގޮތްތަކެއް ވެސް ދިވެހިން ހޯދައިފި އެވެ. ކުޑަ ދަރިފުޅު ނިންދަވަން ކޮޓަރީގެ އެއް ކަނެއްގައި "ބޭބީ ކޯނާ" އެއް ތައްޔާރު ކުރުމަކީ ދިވެހިންގެ އާދަޔަކަށް ވެސް ވެއްޖެ އެވެ.\nއައިޝަތު ރައުފާ، ރައޫ ވެސް އެންމެ ފުރަތަމަ ބޭބީ ކޯނާއެއް ތައްޔާރު ކުރީ އަމިއްލަ ދަރިފުޅަށެވެ. ދަރިއަކަށް ބަނޑުބޮޑުވެ، ވިހަން ކައިރި ވުމުން އޭރު އުޅުނު ވަޒީފާ އިން ރައޫ ވަކިވެ، ގޭގައި އިދެގެން ކުރި ކަމަކީ ކޮޓަރީގައި ދަރިފުޅަށް ހާއްސަކޮށް ކުޑަ ތަނެއް ހަދައި ކޮޓަރިތެރެ މުޅިން އާ ގޮތަކަށް އިންތިޒާމްކޮށްލީ އެވެ.\nރައުގެ ކޮޓަރީގެ ކުޑަ ކަނެއްގައި ކުލަ ލައި މަންޒަރު ކުރަހައި ދަރިފުޅު ކުޅޭނެހެން ހީވާނެ ކަހަލަ އެއްޗެހި ހަދައި ކޮޓަރީގައި އެކުވާ މުޅި ކޮޓަރި ނަލަކޮށްލީ އެވެ. އަލަތު ދަރިފުޅަށް އޮތް ލޯތްބެއްގެ ބޮޑުކަމުން މުޅި ކޮޓަރި ޒީނަތްތެރި ކުރުމުގެ މި ހުރިހާ ކަމެއް ވެސް ކުރީ ރައޫ އެކަނިމާ އެކަންޏެވެ. ދަރިފުޅުގެ ކޮޓަރި ރީތިކުރަން ކުރި މަސައްކަތް ކުޑަ ވިޔަފާރި އަކަށް އެންމެ ފަހުން ބަދަލުވީ އެވެ. ތުއްތު ދަރިފުޅު އުފަންވުމުގެ ކުރިން ކޮޓަރި ތެރެ ޒީނަތްތެރި ކުރަން ބޭނުންވާ މައިންބަފައިން ރައޫއަށް ގުޅާލުމުން ހުރިހާ ކަމެއް ހަމަޖެހުނީ އެވެ.\nރައު ހަދާފައިވާ ނަން ބެނާ އެއް -- ފޮޓޯ: ރައު\n"ރައު ވިހަން ވެގެން ހިތައް އެރީ ވަރަށް ރީތިކޮންނޭ ބޭބީ ކޮށި ހަދާނީ. ދެން ކޮށި ކައިރިވެސް ރީތި ކުރާނީ އަމިއްލަ އަށޭ. އެކި އެއްޗެހި ބަލައިގެން އަމިއްލަ އަށް ހެދީ ބޭބީ އަށް ބޭނުންވާ ކުދި ސާމާނު. ބޭބީ ބޯ މަތީގައި އެނދުގައި ހަރުކޮށްފައި ހުންނަ އެއްޗާއި ބޭބީގެ ނަމާއި ބާލިސް އުރަތައް ދެން އެކަހަލަ ކުދި ކުދި އެއްޗެހި ހެދީ އަމިއްލައަށް. ދެން އެ ހިސާބުން ހިތައް އެރީ ދެން އަމިއްލައަށް މިކަން ކޮށްލާނީއޭ،" ރައޫ ބުންޏެވެ.\nރައު މަސައްކަތަކީ ފަސޭހަ މަސައްކަތެއް ނޫނެވެ. ފޮތި ޒާތަކަށް ހުންނަ ކަރުދާހެއް ކަފައިގެން އެކި ޑިޒައިންތަކަކަށް ތުއްތު ކުދިންނަށް ބޭނުންވާ ސާމާނު އޭނާ ތައްޔާރު ކުރަނީ އަމިއްލަ ޑިޒައިންތަކާއި ހިޔާލުތަކަށެވެ. ކުޑަކުދިން ނިންދަވާ ކޮށީގައި އެލުވާނެ ކުޅޭ އެއްޗެހި ވެސް ތަފާތު ކުލަތަކާއި ބައްޓަންތަކަށް ރައޫ ހަދައިދެ އެވެ. އެނދުގެ ބެޑްޝީޓާއި ބާލިސް އުރަތަކުން ގޮސް ބޭބީ އެނދު ކައިރި ފާރުގައިވެސް ހުންނަނީ ރައޫގެ ބުރަ މަސައްކަތުން ކުރަހާފައިވާ މަންޒަރެވެ. ރައޫއަކީ ބޭބީ "ކޯނާ ތައްޔާރު" ކުުރުމުގެ އޯލްއިން ވަން ސޮލިއުޝަންއެކެވެ.\nނަން އަޅާފައިވާ ބެނާ އެއް -- ފޮޓޯ: ރައު\nވިހެއުމުން ދަރިފުޅު ދެކިލުމަށް އެތައް ބަޔަކު ގެޔަށް ޒިޔާރަތް ކުރާއިރު ކުއްޖާ ގޭތެރެ ޒީނަތްތެރި ކުރުމުގެ މި އާދަޔަށް ރައޫ މި ވަނީ ޒަމާނީ ބަދަލެއް ގެނެސްދީފަ އެވެ. މިކަމުގައިވެސް ޒަމާނީ ކުލަވަރު ޖެހި މިހާރު ފެންނަނީ ތަފާތު އާ ކުލަތަކަކާއި ބައްޓަން ތަކެވެ. ބޮޑެތި ރަނގަބީލުތަކާއި ޕްލާސްޓިކް ކުޅޭ އެއްޗިއްސަށް ނޫނެކޭ ބުނެ، ދިވެހިންނަށް މިހާރު ކަމުދަނީ ތިމާވެއްޓާ ރައްޓެހި ޒަމާނީ އުފެއްދުންތަކެވެ. ހާއްސަކޮށް އުފެއްދުންތެރި ދިވެހިންގެ ހުނަރުތަކަށް ހޫނު މަރުހަބާ ކިޔަ އެވެ.\nރައުގެ އަމިއްލަ ކޮޓަރި ރީތި ކުރުމަށްފަހު އެހެން މީހުންގެ ކޮޓަރިތައް ރީތިކޮށްދީ ނަލަ ކުރާތާ މިހާރު ދެ އަހަރު ވެއްޖެ އެވެ. ބާލީސް ތަކާއި އެނދުގެ މަތީގައި އެލުވާނެ އެއްޗެހި ހަދާފައި ކުޑަކުއްޖާ ހެއްވާލަނީ ރައުގެ "ލިޓްލް ގިގްލްސް"ގެ އުފެއްދުންތަކުންނެވެ. އޭނާގެ ޒަމާނީ ކުލަތަކާއި ޑިޒައިންތަކުން ކުޅޭ އެއްޗެހިވެސް ދިވެހިންގެ ތެރޭގައި ވަރަށް މަގުބޫލެވެ.\nއެނދުގެ ބާލީސްތަކާއި އެލުވާ އެއްޗެހި ރީތިކޮށްފައި: ރައު\nއެނދުގެ ބާލީސްތައް ރީތިކޮށްފައި: ފޮޓޯ: ރައު\nރައު އަމިއްލަ އަށް ހަދާފައި ހުންނަ އެއްޗެހި ކުޑަކުދިންގެ ކޮށި މަތީގައި އެލުވައި ޝައުގުވެރި ކަމާއެކު ކޮށީގައި އޮންނަ ދަރިފުޅު އެއަށް ބަލަހައްޓައިގެން ހުންނަ މަންޒަރު ފެނުމުން ކުރެވެނީ މައިވަންތަކަމުގެ އިހުސާސެއް ކަމަށް ރައު ބުނެ އެވެ. ވިހައިގެން އުޅޭ މަަންމަ އަކަށް ރައުގެ ފަރާތުން މި ދޭ ހަދިޔާއިން ލިބޭ އެންމެ ބޮޑު ހިތްހަމަ ޖެހުމަކީވެސް މި އެވެ. ރައުގެ ދަރިފުޅު އޭނާ ހެދި ކުޅޭ އެއްޗިއްސަށް ބެލި ދުވަސް އޭނާގެ ކޮންމެ އުފެއްދުމަކަށްފަހު ތަކުރާރުވާ މަންޒަރު އޭނާ އަށް ސިފަވެ އެވެ. އޭނާގެ ކުޅަދާނަ ކަވި މަސައްކަތަށް ތިއްތު ކުއްޖަކު ލޯތްބާއެކު ބަސްއަހައިގެން ބަލަހައްޓައިގެން އޮތުމަކީ ރައޫއަށް މިއަދު ލިބޭ އެންމެ ބޮޑު އުފަލެވެ.


Petition · Support for Sh.Madidhoo Airport · GoPetition.com\nSupport for Sh.Madidhoo Airport\nށ.އަތޮޅަކީ މީހުން ދިރިއުޅޭ 14 ރަށާއެކު ރާއްޖޭގައި އޮތް ދެވަނައަށް އެންމެ ގިނަ ރަށުގައި މީހުން ދިރިއުޅޭ އަތޮޅެވެ. އަތޮޅުގެ އާބާދީ 18000 އާއި ކައިރިކުރެއެވެ. ޒަމާނުއްސުރެވެސް މިއަތޮޅުގެ މީހުން ކުރިމަތިވެފައިވާ އެންމެ ބޮޑު ދައްޗަކީ އަތޮޅުގައި ވައިގެ ބަނދަރެއް ނެތުމެވެ. އަތޮޅާއި އެންމެ ކައިރީގައި އޮންނަ ހަނިމާދޫ އެއަރޕޯޓަކީވެސް ދަތުރުކޮށްފައިދާން ގިނަރަށްރަށާ ދުރު އަދި އެހާމެ ހަރަދުބޮޑު ކަމެކެވެ. މިކަން ހައްލުކުރުމަށް ށ.އަތޮޅު އުތުރުބިތުގައި އޮންނަ އަތޮޅު ވެރިކަންކުރާ ރަށް ފުނަދޫގައި އެއަރޕޯޓް ހަދާވާހަކަ ސަރުކާރުތަކުން ދައްކާތާ ވިހިތިރީސް އަހަރުވަނީއެވެ. ނަމަވެސް މިއަދާހަމައަށްއައި އިރުވެސް މިކަން ހަގީގަތަކަށް ނުވެއެވެ. އަދި އަތޮޅު ގިނަމީހުން ގަބޫލުކުރާ ގޮތުގައި ފުނަދޫގައި އެއަރޕޯޓް ހެދުމަކީވެސް ހައްލެއް ނޫނެވެ. އޭގެ ސަބަބަކީ ފުނަދުއަކީ އަތޮޅުގެ މީހުން ދިރިއުޅޭ ގިނަރަށްރަށާ ދުރުގައިވާ ރަށަކަށްވުމެވެ. މިކަމުގެ ހައްލެއްކަމަށް އަތޮޅު ގިނަރައްޔިތުން މިހާރު ގަބޫލުކުރަނީ އަތޮޅުގެ މެދުގައިއޮތް ށ.މަޑިދޫ ގައި އެއަރޕޯޓް ހެދުމެވެ. އޭރުން އަތޮޅުގެ 14 ރަށުގެ ތެރެއިން ދިހަރަށުގެ މީހުންނަށް ފުނަދުއަށް ދިއުމަށްވުރެ ދަތުރު ކުރުކުރެވޭނެވެ. އަދި ފުނަދުއާއި ހިލާފަށް މަޑިދޫގައި އެއަރޕޯޓް ހަދާނަމަ ބިންހިއްކަން ނުޖެހުމަކީ ސަރުކާރަށް އެތައްގުނައެއް ހަރަދު ކުޑަކުރެވޭނެ ކަމެކެވެ.\nވީމާ ށ.ފުނަދޫގައި ސަރުކާރުން ހެދުމަށް ހަމަޖެހިފައިވާ އެއަރޕޯޓްގެ މަސައްކަތް މިހާރުން މިހާރަށް ހުއްޓާލާ ށ.މަޑިދޫގައި އެއަރޕޯޓް ހެދުމަށް އަޅުގަނޑު ށަވިޔަނި އަތޮޅުގެ ރައްޔިތަކަށްވެހުރެ ފުރިހަމަޔަށް ތާއިދުކޮށް ސަރުކާރަށް ގޮވާލަމެވެ\nSign Petition Signatures Map Comments Link 172 Views\nThe Support for Sh.Madidhoo Airport petition to Maldives Government was written by Shaviyani and is in the category Miscellaneous at GoPetition.


ރައީސުލްޖުމްހޫރިއްޔާ، އިންޓަރނޭޝަނަލް ކޮމިޝަން އޮފް ޖޫރިސްޓްސްގެ ވަފްދުގެ ބޭފުޅުންނާ ބައްދަލުކުރައްވައިފި – Maldivian Democratic Party\nރައީސުލްޖުމްހޫރިއްޔާ، އިންޓަރނޭޝަނަލް ކޮމިޝަން އޮފް ޖޫރިސްޓްސްގެ ވަފްދުގެ ބޭފުޅުންނާ ބައްދަލުކުރައްވައިފި\nމިހާރު ރާއްޖެ ވަޑައިގެން އުޅުއްވާ އިންޓަރނޭޝަނަލް ކޮމިޝަން އޮފް ޖޫރިސްޓްސް (އައި.ސީ.ޖޭ.)ގެ ވަފްދުގެ ބޭފުޅުންނާ ރައީސުލްޖުމްހޫރިއްޔާ މުޙަންމަދު ނަޝީދު މިއަދު ބައްދަލުކުރައްވައިފިއެވެ. މި ބައްދަލުކުރެއްވުން އޮތީ، މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ. މި ވަފްދުގެ އިސްބޭފުޅެއްގެ ގޮތުގައި ހުންނެވީ އ.ދ.ގެ ހިއުމަން ރައިޓްސް ކައުންސިލްގެ ސްޕެޝަލް ރެޕެޓުއަރ އޮން ދި އިންޑިޕެންޑެންސް އޮފް ޖަޖަސް އެންޑް ލޯޔަރސް، މިސްޓަރ ލެނާޑޯ ޑެސްޕޯއިއެވެ.\nމި ބައްދަލުކުރެއްވުމުގައި މައިގަނޑު ގޮތެއްގައި މަޝްވަރާތައް ބިނާކުރައްވާފައިވަނީ ރާއްޖޭގެ ސިޔާސީ މަސްރަހާ ބެހޭގޮތުން، ވަކިން ޚާއްސަކޮށް ޝަރުޢީ ނިޒާމް ހަރުދަނާ ކުރުމާ ބެހޭގޮތުންނެވެ.\nޖޭ.އެސް.ސީ.ގެ ވަފްދުގެ ބޭފުޅުން ދެއްކެވި ވާހަކަފުޅުގައި، ރާއްޖޭގެ ޝަރުޢީ ނިޒާމު މިހާރަށްވުރެ ހަރުދަނާ ކުރެއްވުމުގައި ވަރަށް ގިނަ ގޮންޖެހުންތަކެއް ހުރިކަން ފާހަގަކުރެއްވިއެވެ. އަދި، މި ކަމުގައި ޖޭ.އެސް.ސީ. ގެ ފަރާތުން ވެދެއްވިދާނެ އެއްބާރުލުމާއި އެހީތެރިކަމާ ބެހޭގޮތުން ރައީސުލްޖުމްހޫރިއްޔާއާ މަޝްވަރާކުރެއްވިއެވެ.\nމި ބައްދަލުކުރެއްވުމުގައި، ނައިބު ރައީސް ޑޮކްޓަރ މުޙަންމަދު ވަޙީދާއި، ސްޕެޝަލް އެންވޯއި އޮފް ދަ ޕްރެޒިޑެންޓް އިބްރާހިމް ޙުސައިން ޒަކީއާއި، އެޑްވައިޒަރ އޮން ޕޮލިޓިކަލް އެފެއާޒް ޙަސަން ޢަފީފްވެސް ބައިވެރިވެވަޑައިގެންނެވިއެވެ.\nއިންޓަރނޭޝަނަލް ކޮމިޝަން އޮފް ޖޫރިސްޓްސްއަކީ، އިންސާނީ ހައްޤުތައް ރައްކާތެރިކުރުމަށާއި، ޤާނޫނުގެ ވެރިކަން ދެމެހެއްޓުމަށް ބާރުއަޅާ ބައިނަލްއަޤްވާމީ ޖަމާޢަތެކެވެ.


Raajje-China match ballavailevvumah Raees Solih dhan’dah vadaigannavaane - One Online\n29 ޖުލައި 2019، މާލެ، އައިއޯއައިޖީގެ ދިވެހި ޓީމުތަކަށް މަރުހަބާ ދެންނެވުމަށް ބޭއްވި ރަސްމިއްޔާތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް -- ވަން ފޮޓޯ: މުހައްމަދު އައުޒަމް\nރާއްޖެ-ޗައިނާ މެޗު ބައްލަވައިލެއްވުމަށް ރައީސް ސޯލިހު ދަނޑަށް ވަޑައިގަންނަވާނެ\nވޯލްޑް ކަޕް ކޮލިފައިންގައި ޗައިނާއާ ދެކޮޅަށް ރާއްޖެ ކުޅޭ މެޗު ބައްލަވައިލެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދަނޑަށް ވަޑައިގަތުމަށް ނިންމަވައިފިއެވެ.\nގައުމީ ފުޓުބޯޅަ ދަނޑުގައި މިރޭ 8:00ގައި ރާއްޖެއާއި ޗައިނާ ބައްދަލުކުރާ މެޗު ބައްލަވައިލެއްވުމަށް ރައީސް ސޯލިހު ވަޑައިގަންނަވާނެކަން ކުޅިވަރާ ބެހޭ ވަޒީރު އަހްމަދު މަހުލޫފު ކުރެއްވި ޓުވީޓެއްގައި ވަނީ ކަށަވަރުކޮށްދެއްވައިފައެވެ.\nއެ މެޗުގެ ތެރެއިން ގައުމީ ފުޓުބޯޅަ ޓީމުގެ ޖާޒީ ރަސްމީކޮށް އިފުތިތާހުކުރުމަށް ހަމަޖެހިފައިވެއެވެ. ގައުމީ ޖާޒީ ރަސްމީކޮށް އިފުތިތާހުކޮށްދެއްވާނީ ރައީސް ސޯލިހެވެ.\nވޯލްޑް ކަޕް ކޮލިފައިންގައި މިރޭ ކުޅޭ މެޗަކީ ޗައިނާގެ ފުރަތަމަ މެޗެވެ. ރާއްޖެއިން ވަނީ މީގެ ކުރިން ގުއާމްއާ ދެކޮޅަށް ކުޅެފައެވެ. ރަށުން ބޭރުގައި ކުޅުނު އެ މެޗުން ރާއްޖެ މޮޅުވީ 1-0ގެ ނަތީޖާއަކުންނެވެ. އެ މެޗުގައި ރާއްޖޭގެ ލަނޑު ކާމިޔާބުކޮށްދިނީ އިބްރާހިމް މަހުދީ (ފޭދޫ އިއްބެ) އެވެ.\nމިރޭ ކުޅޭ މެޗަށް ނެގި ގައުމީ ސްކޮޑުގައި އަލީ އަޝްފާގު (ދަގަނޑޭ) ވަނީ ހިމަނައިފައެވެ. މީގެ ކުރިން ދަގަނޑޭއަށް ގައުމީ ޓީމުން ޖާގަ ގެއްލުނީ މިދިޔަ އަހަރުގެ މާޗް މަހުގެ ފަހުކޮޅު ކޯޗު ޕީޓާ ސެގާޓްއާ ޖެހުނު މައްސަލައަކާ ގުޅިގެންނެވެ. މިރޭގެ މެޗުގެ ސްކޮޑުން ދަގަނޑޭއަށް ޖާގަ ދީފައިވަނީ އޭނާ މައާފަށް އެދުމުންނެވެ.\nގުޅޭ ޓެގު ރާއްޖޭގެ ޤައުމީ ފުޓުބޯޅަ ޓީމު ރައީސް އިބްރާހިމް މުހައްމަދު ސޯލިހު ފުޓްބޯޅަ ވޯލްޑް ކަޕް ގައުމީ ފުޓްބޯޅަ ޓީމު ވޯލްޑް ކަޕް ކޮލިފައިން


Molhu nuvevunas gina kanthathag badhalu kurevijje: Klopp\nމޮޅު ނުވެވުނަސް ގިނަ ކަންތައްތަކެއް ބަދަލު ކުރެވިއްޖެ: ކްލޮޕް\nއިނގިރޭސި ޕްރެމިއާ ލީގުގައި މިރޭ ސައުތެމްޓަން އަތުން މޮޅުނުވި ނަމަވެސް ލިވަޕޫލްގެ ގިނަ ކަންތައްތަކެއް ބަދަލު ކުރެވިއްޖެ ކަމަށް ކޯޗު ޖާގެން ކްލޮޕް ބުނެފި އެވެ.\nޓީމާ ހަވާލުވެގެން މިހާތަނަށް ކުޅުނު ތިން މެޗު ވެސް އެއްވަރުވި އިރު ކްލޮޕަށް މި މެޗުން މޮޅެއް ލިބުމާ ވަރަށް ގާތަށްދިޔަ އެވެ. އެކަމަކު 77 ވަނަ މިނިޓްގައި ކްރިސްޓިއަން ބެންޓެކޭ ޖެހި ގޯލާއެކު ލިބުނު ލީޑް ކެންސަލްވީ މެޗު ނިމެން ހަތަރު މިނިޓަށްވެފައިވަނިކޮށް، ސާދިއޯ މާނޭ ޖެހި ގޯލުންނެވެ.\nބެންޓެކޭގެ ލަނޑާއެކު ކްލޮޕް ވަރަށް ބޮޑަށް އުފާފާޅު ކުރި އެވެ. ނަމަވެސް އޭނާގެ އުއްމީދުތައް ވިއްސިވިހާލިވި މެޗަށް ފަހު ކްލޮޕް ބުނީ ލިވަޕޫލްގެ ހުރިހާ ކަމެއް އެންމެ ހަފުތާއަކުން ބަދަލު ނުކުރެވޭނެ ކަމަށެވެ. އަދި ސައުތެމްޓަނަކީ މި ސީޒަނުގައި ރަށުން ބޭރުގައި ބަލިވެފައިނުވާ ޓީމަކަށްވުމުން އިދިކޮޅު ޓީމު މޮޅަށް ކުޅެން ޖެހޭ ކަމަށެވެ.\nލިވަޕޫލާއި ސައުތެމްޓަން އެއްވަރުވި މެޗުގެ ތެރެއިން: މި މެޗު އެއްވަރުވއިރު މި ސީޒަނުގައި ސައުތެމްޓަން އަދި ރަށުން ބޭރުގައި ބަލިނުވޭ.\nނަމަވެސް ލިވަޕޫލަށް މޮޅުވާން ފުރުސަތުލިބި ބޭނުން ނުހިފުނީ ކަމަށެވެ. އޭނާ އަދި ބުނީ ފުޓްބޯޅައިގައި ކޮންމެ ދުވަހަކު ބޭނުންވާ ނަތީޖާ ނުނުކުންނާނެ ކަމަށާއި ދެން އޮތީ ކުރިއަށް އޮތް މެޗުގެ ބޭނުން ހިފުން ކަމަށެވެ.\nސައުތެމްޓަނުގެ ކޯޗު ރޮނަލްޑް ކޮއެމަން ބުނީ މެޗުން އޭނާގެ ޓީމަށް އެންމެ މަދުވެގެން ޕޮއިންޓެއް ހައްގު ކަމަށެވެ.\nމި ނަތީޖާއާއެކު ލިވަޕޫލް އޮތީ 14 ޕޮއިންޓާއެކު ނުވަވަނާގަ އެވެ. ސައުތެމްޓަނުގެ އޮތީ 14 ޕޮއިންޓާއެކު ފައިދާ ގޯލުގެ ތަފާތުން އަށް ވަނާގަ އެވެ. ލީގުގެ އެއްވަނާގައިވަނީ 22 ޕޮއިންޓާއެކު މެންޗެސްޓާ ސިޓީ އެވެ.


ކާވިން… 19 | Fenvaru Online\n17:31 - 27 ޖުލައި 2020 -3ކޮމެންޓްސް\n"ކީއްވެގެންތަ އެންމެން އަހަންނާ ދިމާއަށް ތިހެން ކިޔަނީ؟...." އިގްބާލުގެ މޫނުމަތިން ފެނުނީ ނުރުހުމުގެ އަސަރެވެ. އޭނަ ދެބުމަ ގޮށްޖަހައިލަމުން ކާވިންގެ މޫނަށް ބަލައިލި އެވެ. އުނގުމަތީގައި އޮތް އަތް މޭޒުމައްޗަށް ނެގިއިރު، އެ އަތް ވަނީ މުށްކެވިފަ އެވެ. "ބުނެފީމެއްނު ނުމަރަމޭ... ނުމަރަމޭ، ނުމަރަމޭ..."\n"އަހަރެން ގަސްދުގައި މީހަކު ނުމަރަމޭ..." މޭޒުމަތީގައި ދެއަތުން ޖަހައިލަމުން އިގްބާލު ބުންޏެވެ. އޭނާގެ އަޑު މަޑެވެ. ކުރިން އެ އަޑުގައި ހުރި ހަރުކަށި ގޮތެއް މިހާރު އެ އަޑުގައި ނުވެ އެވެ.\nކާވިންއަށް ހައިރާންކަމެއް ލިބުނެވެ. އިގްބާލުގެ ވާހަކަތައް ހުރިގޮތުން އެއީ މާ ބުއްދި ހަމަޖެހޭ މީހެއް ކަމަކަށް އޭނައަކަށް ޤަބޫލެއް ނުކުރެވުނެވެ. މޭޒުގެ އެއްފަރާތުގައި އިން ފެންފުޅި އިގުބާލްގެ ކައިރިއަށް ޖައްސައިލުމަށްފަހު ކާވިން އޭނަ އިން ގޮނޑީގައި ރަނގަޅަށް ހަމަޖެހިލި އެވެ. މާ ގިނައިރުތަކެއްނުވެ، ހަޤީޤަތާއި ހަމައަށް ވާސިލް ވެވިދާނެކަމުގެ ޔަޤީންކަން އޭނައަށް ލިބުނީ އިގްބާލުގެ މޫނުމަތީގެ އަސަރުތައް ހުރި ގޮތުންނެވެ.\nއެއް ނޭވާއިން ފެންފުޅި ބޮއެ ހުސްކޮށްލާފައި އިގްބާލު އޭނާގެ މޫނު އުފުލައިލީ މައްޗަށެވެ. ފިކުރެއްގެ ތެރެއަށް ގޮސް ހުސްވެފައި އިނދެ އޭނާ ދެލޯ މަރާލި އެވެ. އެ ދުވަހު ކަންތައްތައް ވީގޮތް ފިލްމެއްގެ މަންޒަރުތަކެއް ފަދައިން އޭނައަށް ސިފަވަމުން ދިޔަ އެވެ. ކުޑައިރުކޮޅެއް ފަހުން ދެލޯ ހުޅުވައިލިއިރު، އެ ދެލޮލުގައި ވިދަމުން ދިޔައީ، ތާޒާ ކަރުނަ އެވެ.\n"އެއީ އަހަރެން ގަސްދުގައި ކުރި ކަމެއް ނޫން... އެމީހުން މެރީ އަހަންނެއް ނޫން..." އިގްބާލު ބުންޏެވެ. "އަހަރެން ވަލަށް ދިޔައީ، ދަނޑިއެއް ކަނޑަން... މަސައްކަތް ނިންމާފަ އަހަރެން އުޅުނީ އެނބޫ ބިންނަން... އެ ޖިފުޓިގަނޑުގެ ކައިރީ ހުންނާނެ ބޮޑު އެނބޫ ގަހެއް... އަހަރެން އެތާ ހުއްޓާ، އިވުނު ކުއްޖަކު ރޯ އަޑުވެސް... އަހަރެން ހީކުރީ އެއީ ހީވި ގޮތެއް ކަމަށް... އޭގެ އިރުކޮޅެއް ފަހުން، އެ ޖިފުޓިން މީހަކު ނުކުންނަނިކޮށް ފެނުނީ... އެމީހާ ހުރީ ކަޅު ފޭރާމުގަ... މޫނުގަ މާސްކު އަޅާފަ... ދެން އަހަންނަށް ޝައްކުވީ... އަހަރެން އެތަނަށް ވަނީ އެމީހާ ދިޔަތާ އިރުކޮޅެއް ފަހުން... އޭރު އެ ތުއްތު ކުއްޖާ އޮތީ މަރާލާފަ... ކުރިމަތިވާން އުޅެނީ ކިހާ ވަރެއްގެ ކަމަކާ ކަން އެނގުނުނަމަ އަހަރެން އެތަނަށް ނުވެސް ވަނީމުސް..." އިގްބާލްގެ އަޑު ކުރެހުނެވެ.\nވާހަކަ ނުދެއްކިގެން އިތުރު ފެންފުޅިއެއް ދިނުމަށް އޭނާ އެދުނެވެ. ކާވިން ފެންފުޅިއެއް ދިނުމުން، އެ ފުޅިވެސް އެއް ނޭވާއިން ބޮއެ ހުސްކޮށްލައިފި އެވެ.\n"ޒުލޭހާގެ ހަށިގަނޑު ފެނުނީމަ އަހަންނަށް އެނގިއްޖެ އެ ތުއްތު ކުއްޖަކީ އޭނަގެ ދަރި ކަން... އެ މީހުން މެރީ އަހަންނެއް ނޫން... އެކަމަކު.... އެތަނަށް އަހަރެންގެ ދަރިފުޅު އަންނާނެ ކަމަށް ހީކުރާނީ ކިހިނެއް... އޭރު އިރު އޮއްސި ތަން ވެސް އޮތީ ފުދޭ ވަރަކަށް އަނދިރިކޮށް... މީހަކު ހުއްޓަސް ކާކު ކަން ވަކިވާ ވަރެއް ނޫން... ފަހަތުން އަޑެއް އިވިގެން ސިހުނު ވަރުން އަތުގައި އޮތް ވަޅި ހޫރާލެވުނީ އެތާ ހުރީ ގާތިލު ކަމަށް ހީކޮށް... އަހަރެން ހީކުރީ އެމީހުން ގޮތަށް އަހަރެން ވެސް މަރާލަން އުޅެނީ ކަމަށް..." އިގްބާލު ރޯން ފެށި އެވެ.\nކާވިން ޓިޝޫއެއް ދިނުމުން، ނޭފަތް ފޮޅާލާފައި އަނެއްކާ ވެސް ވާހަކަ ދައްކަން ފެށި އެވެ.\n"އަމިއްލަ އަތުން ލޯބިވާ ދަރިފުޅު ގަތުލު ކުރާނެ ހިއްވަރު އަހަރެންގެ ގައިގަ ހުންނާނެތަ؟... ހުރިހާ ކަމެއް ވެ ނިމުނީ ކުޑަ ވަގުތުކޮޅެއްގެ ތެރޭގަ... އެދެމީހުންނަށް ވެސް ހަމަލާ ދެވުނީ ކޮން ބައެއް ކަން ނޭނގި... ދިމާވި ހުރިހާ ކަމަކަށްފަހު، އަހަރެން ހުރީ ވަރަށް ބިރުން... އެ ބިރު އަހަރެންގެ މުޅި ދުނިޔެ އަނދިރި ކުރީ..." މޭޒުގައި ބޯ އަޅައިލަމުން އިގްބާލު ބުންޏެވެ.\n"ދެން ކީއްވެ އެކަން ސިއްރު ކުރީ؟.... ކީއްވެ އަމިއްލަ އަނބިމީހާ މަރާލީ؟... ކުރިން ތެދަށް ކިޔައިދިންނަމަ، އަނބިމީހާގެ ފުރާނަ ވެސް ސަލާމަތް ވީހެއްނު... އޭރުން އަދަބު ވެސް ލުއިވީސް..." ކާވިން ބުންޏެވެ.\n"ނުވާނެ... އަހަންނަށް ކަލޭމެންގެ ގޮތް އެނގޭ... ކަލޭމެން އެންމެންނަކީ ވެސް އެއްކަހަލަ މީހުން... އަހަރެން އެކަން ކުރީ ގަސްދުގައެއް ނޫނޭ... ނޫނޭ... ނޫނޭ... ބުނެފީމެއްނު... ހަމްދޫނާގެ ކައިރީ ވެސް އެވާހަކަ ކިތައް ފަހަރު ބުނާނީ... އިނދެގެން އުޅޭ އަނބިމީހާ، ފިރިމީހާގެ ވާހަކަ ޤަބޫލު ނުކުރީމަ ކޮންމެ މީހަކު ވެސް ރުޅި އަންނާނެ... ހަމްދޫނާ އަހަންނާ ދިމާއަށް ބުނީ ކީކޭ ކަން އެނގޭތަ؟... އޭނ؟...." އިގްބާލުގެ އަޑު އަނެއްކާވެސް ގަދަ ވިއެވެ. އޭނަ ވީހާވެސް ބޮޑަށް މޭޒާއި ކައިރިއަށް ޖެހިލި އެވެ. އޭރު އެ ދޮލުން ފެންނަމުން ދަނީ ނަފުރަތެވެ.\n"އޭނަ ބުނީ ތީ މީހުން މަރާ މީހެކޭ... އަހަރެން މަސައްކަތް ކުރިން، ހަމްދޫނާއަށް އަނިޔާއެއް ނުދީ ވޭތޯ... އެކަމަކު އޭނަ އަހަރެން ރުޅި އެރުވީ.... އަހަރެން މީ މީހުން މަރާ މީހަކަށް ހެދި މީހަކީ ހަމަ ހަމްދޫނާ.... އޭނަ ބުނީ ދަރިފުޅު މަރާލިގޮތަށް އޭނަ ވެސް މަރާލާށޭ... އަހަރެން އަމިއްލަ އާއިލާދެކެ ވީ ލޯބީގެ ބަދަލު ލިބުނު ގޮތަކީ މީ... އަހަރެން މިކުރީ ކުށެއްތަ؟..."\nކާވިން ނުވެސް ވިސްނާ އިންދައި އިގްބާލް ފެށީ ހޭށެވެ. ހީހީފައި ރޯން ފެށި އެވެ. ދެން ކީ އެކައްޗެއް ވެސް ކާވިންއަށް ސާފުވާގޮތެއް ނުވި އެވެ.\n"މިހާރު އެއޮތީ އެކަން ހަޤީޤަތަކަށް ހަދާފަ... މިހާރު އަހަންނާ ދިމާއަށް އެހެން ކިޔާކަށް އެ ހަމްދޫނާއެއް ނާންނާނެ..." ހީހީފައި އިގްބާލް ދެއްކި ވާހަކައިން ކާވިންއަށް ސާފުވީ އެ އެޖުމްލަ ތަކެވެ.\nއަމިއްލަ އަނބިމީހާ ހަމްދޫނާ އާއި ދަރިފުޅު ނިޔާމާގެ އިތުރުން ދަރިފުޅުގެ ލޯބިވެރިޔާ ރާއިދުގެ މަރުގެ ދަޢުވާ އަމިއްލަ އިޢުތިރާފާއިއެކު، އިގްބާލުގެ މައްޗަށް ސާބިތު ވިއެވެ. އޭނާ ލެވުނީ ޖަލުގެ ތޭރިތަކުގެ ތެރެއަށެވެ.\nމައްސަލަ އާއި ގުޅޭ އިތުރު މައުލޫމާތު ހޯދުމަށް ނޫސްވެރިންތައް ފުލުހުންގެ އިދާރާ ވަށައިލި އެވެ. ރާއިދުގެ އާއިލާއިން އިގްބާލަށް މަރުގެ އަދަބު ދިނުމަށް އެދެމުން ދިޔަ އެވެ. ހަމަ އެގޮތަށް އިންސާފު ނުލިބިގެން ޒުލޭހާގެ އާއިލާއިން އަޑު އުފުލަން ފެށި އެވެ.\nތަހުޤީޤު ނިންމައިލެވުނު ނަމަވެސް، ކާވިންގެ ހިތަކަށް ހަމަޖެހުމެއް ނުލިބުނެވެ. ޒުލޭހާ އާއި ޒަހުރާގެ މަރަށް އިންސާފު ހޯދައިދިނުމަށްފަހު ނޫނީ އޭނަގެ ހިތަކަށް ހަމަޖެހުމެއް ނުލިބޭނެ އެވެ. އެކަން ކުރަން ފަސޭހަ ނުވާނޭ ކަން އެންމެ ރަނގަޅަށް އެނގޭ އެކަކީ އޭނަ އެވެ.\nދާރިޔާގެ ހަނދާންތަކުން ކާވިންގެ ހިތަށް އުނދަގޫ ކުރަން ފެށުމުން، އޭނާ މޭޒުގައި ބޯ އަޅާލި އެވެ. އޭނަގެ ބޮލުގައި ގަދަޔަށް ރިއްސަނީ އެވެ. މާޒީގެ ހަނދާންތަކުން ހިތަށް އުނދަގޫތަކެއް ވަމުން ދަނީ އެވެ.\nކާވިން އެފަދަ ޙާލެއްގައި ވަނިކޮށް، އީން އައިސް އެތެރެއަށް ވަނެވެ. އިދާރާގެ ކައިރިއަށް މީހުން އެއްވެ، ކާވިން އާއި ބައްދަލު ކުރުމަށް އެދެމުންދާތީ، އޭނަ ހުރީ ހާސްވެފަ އެވެ. އޭނަ ގޮސް ކާވިންގެ ކައިރީގައި ހުއްޓުނެވެ. ފަސްވަރަކަށް މިނެޓު ވީއިރުވެސް ބަލައިނުލުމުން، އޭނަ އުޅުނީ އެތަނުން ނުކުންނާށެވެ. ކާވިން އެއްލި އަތުން އޭނަގެ އަތުގައި ހިފައި ހުއްޓުވައިފި އެވެ. އޭނަ ނުވެސް ވިސްނާ ހުއްޓައި، އެއަތުގައި ހިފައި ކައިރިއަށް ދަމާލާފައި ގެންގޮސް އުނަގަނޑުގައި އަތް އަޅުވާލައިފި އެވެ. އޭރުވެސް ކާވިން އޮތީ މޭޒުގައި ބޯ އަޅާ ލައިގެންނެވެ.\n"ދާޔާ!... މިހެން އިރުކޮޅަކު ހުރެދީފާނަންތަ؟..." ކާވިން އެދުނެވެ.\nއީންއަށް ސިހުމެއް ލިބުނެވެ. ކާވިން އޭނަ އާއި މުޙާތަބު އެކުރީ ކިހިނެއް ހެއްޔެވެ؟ އެއީ ދުވަހަކު ވެސް މީހަކު އޭނައަށް މުހާތަބުކޮށްފައިވާ ނަމެއް ނޫނެވެ.\nއީންގެ ސިކުނޑީގައި އައިސް ޓަކިދިނީ، މާޒީގެ ދުވަސްތަކުގެ ތެރެއިން ދުވަހެކެވެ. އޭނާ ރަހީނުކުރި ދުވަހު އެކްސް ބުނި ޖުމްލަތައް ކަންފަތް ކައިރީގައި ގުގުމައިލި ހެން އޭނާއަށް ހީވި އެވެ. އެދުވަހު އެކްސް ވަނީ ދާރިޔާގެ ނަމުން އޭނަ އާއި މުޙާތަބު ކޮށްފަ އެވެ. ކާވިން އޭނާގެ ވާހަކަ ނިސްބަތްކުރީ ދާރިޔާއަށް ކަމުގައި ވަނީނަމަ، އެ ދެމީހުންގެ މެދުގައި ގާތް ގުޅުމެއް އޮންނާނޭ ކަން އޭނައަށް ޤައިމު ވިއެވެ. ދާރިޔާ އާއި ކާވިން އާއި ދެމެދު އޮތީ ކޮން ގުޅުމެއް ހެއްޔެވެ؟\nތަފާތު ފިކުރުތަކުން އީންގެ ސިކުނޑި ސުމަކަށް ދިޔަ އެވެ. ހިތަށް ތޫނު ކަށިތަކެއް ހެރެމުންދާ ކަމުގެ އިހުސާސް އޭނައަށް ކުރެވެމުން ދިޔަ އެވެ. ދާރިޔާ އާއިމެދު ހިތުގައި ހަސަދަވެރިކަމެއް އުފެދުނީ އޭނަ ބޭނުންވެގެނެއް ނޫނެވެ. ކާވިން ހީކުރީ އޭނަ އަކީ ދާރިޔާ ކަމަށް ހެއްޔެވެ؟ ވީއިރު، އެ މަޤާމުގައި އޭނަ އެތަނުގައި ހުރުން ރަނގަޅު ކަމަކަށް ވެދާނޭ ހެއްޔެވެ؟ ހަދަންވީ ގޮތެއް ނޭނގި ގަބުވެފައި އޭނަ ހުއްޓައި ކާވިން ތެދުވެ، ދުރަށްޖެހިލައިފި އެވެ. އީންގެ ހިތުގައި ކުރިއަށްވުރެ ބޮޑަށް ރިއްސާލި އެވެ.\n"ސޮރީ... ކުޑަކޮށް ނިދުނީ..." ދެއަތް ޖީބަށް ކޮއްޕައިލަމުން ކާވިން ބުންޏެވެ.\nކާވިންގެ ދެލޯ ވަނީ ރަތްވެފަ އެވެ. މޫނުމަތިން ފެންނަމުން ދިޔައީ ވަރުބަލި ކަމެވެ. އީންއަށް ހިތި ގޮތަކަށް ހިންދިރުވައިލެވުނެވެ. ނޭނގި ހުއްޓައިވެސް ދެލޮލަށް ކަރުނަ ޖަމާވެއްޖެ އެވެ. އޭނަ އިސްޖަހައިލީ އެ ކަރުނަތައް ފޮރުވުމަށެވެ. ޙާލަތުގެ ގޮތުން އެއްވެސް ސުވާލެއް ކުރާކަށް އީން ބޭނުމެއް ނުވި އެވެ. އެކަމަކު ހަޤީޤަތާއި ހަމައަށް ވާސިލުވުމުގެ ޝައުޤުވެރިކަން އެހިތުގައި އިތުރުވެގެން ދިޔަ އެވެ. އޭނަ އެހެން ހުއްޓައި ސިހުނީ ކާވިންގެ ދެއަތުގެ ހިމާޔަތް ލިބުނުކަމުގެ އިހުސާސް ކުރެވުމުންނެވެ. އެ މޭގައި މޫނު ޖެހުމާއިއެކު، ކަރުނައިގެ ރޮނގެއް އޭނަގެ މޫނުގައި ދަތުރުކޮށްލައިފި އެވެ.


ތަރާވީޙްނަމާދުކުރާއިރު މައުމޫމުން ޚަތިމުހިފަހައްޓައިގެން ހުރުން – DhiSalafiyyah\n17/07/2013 ޢިލްމުވެރިންގެ ފަތުވާދިސަލަފިއްޔާ\nސުވާލު: ތަރާވީޙްނަމާދުކުރާއިރު މައުމޫމުން ޚަތިމުހިފަހައްޓައިގެން ހުރުމުގެ ޙުކުމަކީ ކޮބާ ހެއްޔެވެ؟\n[ދީނުގައި] މިކަންކުރުމަށް އަޞްލެއް އައިސްފައިވާކަމަށް އަޅުގަނޑަށް އެނގިފައެއްނުވެއެވެ. ބޮޑަށް ބުރަވެވެނީ އޭނާ [ނަމާދުގައި] މަޑުމޮޅިވެ ހަމަޖެހިގެންހުރުމަށެވެ. އަދި މުޞްޙަފެއް[ޚަތިމެއް] ނަގައިގެން ނުހުރުމަށެވެ. އަދި ކިއެއް ހެއްޔެވެ. އޭނާގެ ކަނާއަތް ވާއަތްމަތީގައި ބާއްވައިގެން ހުންނާނީއެވެ. އެއީ ސުންނަތުގައި އައިސްފައިވާ ފަދައިންނެވެ. އޭނާގެ ކަނާއަތް ވައަތުގެ އައްތިލައާއި ކުޑަހުޅާ އަތްދަނޑީގެ މަތީގައި ބާއްވާ، ދެއަތް މޭމަތީގައި ބާއްވާނީއެވެ. މިއީ މިކަމުގައި އެންމެ ބުރަދަންހުރި ރަނގަޅުގޮތެވެ. އަދި އެންމެ މޮޅުއިތުރުގޮތެވެ.\nޚަތިމު ހިފަހައްޓައިގެން ހުރުމުން މިސުންނަތްތަކުން އޭނާ އެއްކިބާކުރުވައެވެ. އަދި އެއަށްފަހު އޭނާގެ ހިތާއި ފެނުން ޚަތިމުގެ ޞަފްޙާތަކާ އާޔަތްތައް މުރާޖަޢާކުރުމުގައި މަޝްޣޫލުވެ، އިމާމުގެ ކިޔެވުން އަޑުއެހުމުން އެއްކިބާކުރުވަފާނެއެވެ.\nފަހެ އަޅުގަނޑަށް ފެންނަނީ އެފަދައިން [ޚަތިމުހިފަހައްޓައިގެން ހުރުން] ދޫކޮށްލުމަކީ އެއީ ސުންނަތް ގޮތްކަމުގައެވެ. އަދި ހަނުހުރެ، ކަނުލާ އަޑެއެހުމަށެވެ. އަދި ޚަތިމު ބޭނުން ނުކުރުމަށެވެ. ފަހެ އޭނާއަށް އިމާމުކުރާ ކުށް ރަނގަޅުކޮށްދޭ މިންވަރަށް [ހިތުން] އެނގޭނަމަ އިމާމަށް ރަނގަޅުކޮށްދޭނީއެވެ. ނޫންނަމަ އޭނާ ނޫން އެހެން މީހުން ރަނގަޅު ކޮށްދޭނެއެވެ. ދެން ފަހު އިމާމުކުށެއް ކިޔުމުން ފާތިޙާ ސޫރަތްފިޔަވާ އެހެން ސޫރަތެއްގައި އެއްވެސް މީހަކު އެކަން ރަނގަޅުކޮށްނުދެވިއްޖެނަމަ އެކަމަކުން ގެއްލުމެއްނެތެވެ. އެހެނީ ފާތިޙާ ސޫރަތަކީ ނަމާދުގައި ކޮންމެހެންވެސް ގެނެސްގަންނަން ޖެހޭ ނަމާދުގެ ރުކުނެކެވެ. ފާތިޙާ ސޫރަތް ނޫން އެހެން ސޫރަތެއްގެ ބައެއް އާޔަތްތައް ދޫވުމުން އިމާމުގެ ފަހަތުގައި އެކަން ރަނގަޅުކޮށްދޭނެ މީހަކަ ނެތަސް އެކަމުގެ ގެއްލުމެއްނެތެވެ. ޙާޖަތެއް އޮތްނަމަ، އެންމެ މީހަކު އިމާމު ފަހަތުގައި ޚަތިމު ހިފަހައްޓައިގެން ހުންނަނަމަ ފަހެ އެއީ މައްސަލައެއްނޫނެވެ. ނަމަވެސް ކޮންމެ މީހަކު ޚަތިމެއް ހިފަހައްޓައިގެން ހުރުމަކީ ސުންނަތާ ޚިލާފުކަމެކެވެ.\nސަމާޙަތުއްޝައިޚް ޢަބްދުލްޢަޒީޒް ބުން ބާޒް رحمه الله (ސުޢޫދީ ޢަރަބިއްޔާގެ ކުރީގެ މުފްތީ)\nމިފަތުވާގެ އަޞްލު ޢަރަބިބަހުން ބެއްލެވުމަށް


Hageegee laamarukazee nizaam fennaany kon dhuvahakun baa?\nމާލެ-- ފޮޓޯ: ނޭޝަނަލް ޖިއޮގްރަފިކް\n14 ސެޕްޓެމްބަރ 20193ކޮމެންޓް\nހަގީގީ ލާމަރުކަޒީ ނިޒާމު ފެންނާނީ ކޮން ދުވަހަކުންބާ؟\nރަށްރަށާއި އަތޮޅުތައް ހިންގުމުގައި ކަތީބުންނާއި، ކުޑަ ކަތީބުންނާއި، އަތޮޅުވެރިންނާއި، އެހީތެރިންނާއި އަދި ނައިބުން މަސައްކަތް ކުރި ޒަމާން ހިނގައްޖެ އެވެ. މި ނިޒާމަކީ އެވޭލާ ނިޒާމުގެ ވިސްނުމެއް ކަމަށް ބުނެ ޒަމާނީ ނިޒާމަކަށް މި ނިޒާމް ބަދަލުކުރުމަށް ގިނަ ބަޔަކު ދިޔައީ ހިޔާލުފާޅު ކުރަމުންނެވެ. ގިނަ ބަޔަކު ބުނަމުން ދިޔައީ މައި ސަރުކާރާއި ރަށްތަކުގެ ވެރިކަން ވަކިކޮށް މިނިވަން މުސްތަޤިއްލު ބައެއްގެ ގޮތުގައި ހަދައިގެން މެނުވީ މި ރާއްޖެ ތަރައްޤީ ނުވާނެ ކަމަށެވެ.\nއެ ކަތީބީ ނިޒާމުގެ ދުވަސްވަރު ނިމި މިހާރު ދިވެހީން ދަނީ ކައުންސިލަރުންގެ ނިޒާމުގެ ދުވަސްތައް ދެކެމުންނެވެ. މައުމޫން ސަރުކާރުން ފެށިގެން ގެންގުޅެމުން އައި ލާމަރުކަޒީ ނިޒާމުގެ ހިޔާލު، ނަޝީދުގެ ވެރިކަމުގައި 2011 ވަނަ އަހަރު ފެބްރުއަރީ މަހު އިފްތިތާހުކޮށް ރަށު ކައުންސިލްތަކާއި، އަތޮޅު ކައުންސިލްތަކާއި، ސިޓީ ކައުންސިލްތައް ތައާރަފް ވެގެން ދިޔައެވެ. މި ނިޒާމަށް ދިވެހީން މަރުހަބާ ކީ ފޮނި އުންމީދުތަކާއި އެކުގައެވެ.\nއެއަށްފަހު 2013 ވަނަ އަހަރު ވެރިކަން ބަދަލުވެ، ކުރީގެ ރައީސް ޔާމީން ބޭނުންވީ ލާމަރުކަޒީ ނިޒާމް ދުރުގައި ބާއްވާ މަރުކަޒީ ނިޒާމް ރާއްޖޭގައި ޤާއިމް ކުރާށެވެ. ލާމަރުކަޒީ ނިޒާމަކީ ވެރިކަމަށް ހުރި ބޮޑު ބިރެއް ކަމަށް ބުނެ ސިޓީ ކައުންސިލްތަކުގެ ބާރުތައް ވެސް ވަނީ އަތުލައިގަނެފަ އެވެ. މަރުކަޒީ ވިސްނުމެއް ގެންގުޅުއްވިއިރު ހުރިހާ ވިސްނުމެއް ހުރީ މާލެ ސިޓީ ތަރައްޤީ ކުރުމަށެވެ.\nޔާމީނުގެ ވެރިކަން ވެސް ނިމި ރައީސް ސޯލިހުގެ ވެރިކަމުގެ ދުވަސްތައް ދެކެމުންދާއިރު އެމަނިކުފާނުގެ ވިސްނުންފުޅު އޮތީ ޔާމީނު ގެނައި މަރުކަޒީ ނިޒާމް ދޫކޮށް ކައުންސިލްތަކަށް ވެސް ބާރުތައް ދީގެން ރައްޔިތުންނަށް ފައިދާވާނޭހެން ލާމަރުކަޒީ ނިޒާމް އަލުން އަނބުރާ ރާއްޖެ ގެނައުމަށެވެ. ސުވާލަކީ ރާއްޖޭގެ ތަރައްގީއަށްޓަކައި އެންމެ އެކަށީގެންވާ ނިޒާމަކީ ކޮން ނިޒާމެއްތޯ އެވެ. މާލެއަށް ހުރިހާ ބާރުތައް ތޮއްޖައްސާލާ މަރުކަޒީ ނިޒާމް ނުވަތަ ކައުންސިލްތަކަށް ބާރުދީގެން ހިންގާ ލާމާރުކަޒީ ނިޒާމުތޯ އެވެ؟ މިކަމުގައި އެކި މީހުންގެ ވިސްނުމާއި ހިޔާލު ތަފާތު ވާނޭ ކަން ޔަޤީނެވެ.\nސެންޓްރަލައިޒޭޝަން ނުވަތަ މަރުކަޒީ ނިޒާމަކީ ހުރިހާ ބާރުތަކެއް އެއް ބަޔަކަށް ދިނުމެވެ. މި ނިޒާމުގެ ދަށުން ކައުންސިލްތަކުގެ ބާރުތައް ކުޑަވެގެންދެއެވެ. ކަންކަން ނިންމުން ފަދަ ބޮޑެތި ބާރުތައް އޮންނަނީ މަތީ ފަންތީގެ މީހުންނަށް އެކަންޏެވެ. މަރުކަޒީ ނިޒާމުގެ ދަށުން ޤަވާއިދުތަކާއި ލަނޑުދަނޑިތަކެއް ކަނޑައަޅައި އާ ސިޔާސަތުތައް ތަންފީޒުކުރުމަށް ބާރުއަޅައެވެ. ހަމަ އެހެންމެ ހިދުމަތުގެ ފެންވަރަށާއި ހައްސާސީ މައްސަލަތައް ނިންމާއިރު މަރުކަޒީ ނިޒާމުތައް މާ ރަނގަޅު ކަމަށް ފާހަގަކުރެވެ އެވެ.\nޔާމީނުގެ ވެރިކަމުގައި މަރުކަޒީ ނިޒާމުގެ ފިކުރު ގެންގުޅުނު އިރު، ގިނަ ބަޔެއްގެ ބަހަކަށްވީ މި ނިޒާމަކީ ރައްޔިތުން އެއްތަންކޮށް ތޮއްޖާސާލާ ފަދަ ނިޒާމެއްގެ ގޮތުގައެވެ. ހަމަ އެހެންމެ މި ސިޔާސަތަކީ މީހުން މާލެ އަށް އެއްކޮށް، ކުލިން އެމީހުން އަޅުވެތިކޮށް ގެންގުޅުމުގެ ސިޔާސަތެކޭ ވެސް ގިނަ މީހުން ބުނަމުން ދިޔައެވެ. ޔާމީނުގެ ސަރުކާރުގައި މާލެ ސިޓީ އަށް ގިނަ ތަރައްޤީތަކެއް ގެނެސް ރަށްތަކުގެ މީހުން ރާއްޖެ އައުމަށް ދައުވަތު ދެމުން ދިޔައެވެ. ހުޅުމާލޭގައި މީހުންނަށް ބޯހިޔާވަހިކަން ހޯދުމަށް ފްލެޓްތަކެއް އަޅަން ނިންމައި މާލެ އާއި ހުޅުމާލެ އަދި ހުޅުލެ ބުރިޖަކުން ގުޅާލައި މާލޭގެ ރައްޔިތުންނަށް ދަތުރުކުރުމަށް ފަސޭހަތަކެއް ކޮށްދިނެވެ. ކަންތައްތައް މިގޮތަށް ވަމުން ދިޔައިރު ޔާމީނުގެ ސަރުކާރަކީ މާލެ ސަރުކާރެއް ކަމަށް ބުނެ ގިނަ ބަޔަކު ދިޔައީ ފާޑުކިޔަމުންނެވެ. މާލެއަށް ބަދަލުވާން މަޖުބޫރުކޮށް ރަށާއި މާލޭގައި އަސާސީ ހިދުމަތްތައް ދިނުމުގައި ގިނަ ތަފާތުކުރުންތައް ގެންގުޅުނު ކަމަށް ގިނަ ބަޔަކު ދެކެމުން ދިޔައެވެ. މަރުކަޒީ ނިޒާމު ގެނައުމާއެކު ތަރައްގީ ރަށު ފެންވަރަށް ގެނައުމުގެ ބާރު ގެއްލެމުންދާ ކަމަށާއި ގިނަ ރައްޔިތުންގެ ހައްޤުތައް ގެއްލެމުންދާ ކަމަށް ބުނެ އަޑުއުފުލި ރައްޔިތުންނެއް ވެސް މަދެއް ނޫނެވެ.\nނަމަވެސް ތަރައްޤީ އަށް ފެންބޮވައިފައި ތިބި ބައެއް މާލޭގެ ރައްޔިތުންނަށް މަރުކަޒީ ނިޒާމް ވަނީ ކަމުގޮސްފަ އެވެ. މާލެއަށް ސިއްހީ ދާއިރާއިންނާއި އިމާރާތް ކުރުމުގެ ދާއިރާއަށް ގެނެވެމުންދާ ތަރައްޤީތައް އެމީހުން ދިޔައީ އުފަލާއެކު ބަލައިގަނެމުންނެވެ.\nދެން އޮތީ ޑީސެންޓްރަލައިޒޭޝަން ނުވަތަ ލާމަރުކަޒީ ނިޒާމުގެ ވާހަކަ އެވެ. ރާއްޖެއަށް އަނބުރާ ލާމަރުކަޒީ ނިޒާމު ގެނައުމަކީ ރައީސް ސޯލިހުގެ ރިޔާސީ ވައުދުފުޅުތަކުގައި ހިމެނޭ މުހިންމު ވައުދެކެވެ. ލާމަރުކަޒީ ކުރުން މާނަކުރަނީ ކަންކަން ނިންމުމުގެ އިހްތިޔާރާއި ވަސީލަތްތައް ގުޅޭ އާބާދީއާ ގާތަށް އަދި އަމިއްލަ ޖަމިއްޔާތަކަށް ދޫކުރުމެވެ. މި ނިޒާމުގެ ތެރޭގައި ބައެއް އިދާރީ މަސްއޫލިއްޔަތުތައް މައި ސަރުކާރުން އެހެން ހިސާބުތަކަށް ގެންދިޔުމާއި މަރުކަޒީ ތަނެއްގެ ބާރުތަކާއި މުދާތައް އެހެން ތަންތަނަށް ގެންދިޔުން ފަދަ ކަންކަން ހިމެނެ އެވެ. ހަމަ އެހެންމެ ލާމަރުކަޒީ ނިޒާމުގެ އެހީގައި ބަދަލުވަމުންދާ މާހައުލަށް ހޭނުމަށް މަރުކަޒަށް ފަސޭހަވެ، އާ ހިޔާލުތަކާއި ކަންތައްތައް އުފަންވެ ކަންކަން ނިންމުމުގައި ގިނަ ބަޔަކު ބައިވެރިކުރުމުން އީޖާދީ ވިސްނުންތަކަކަށް މަގުފަހިވެއެވެ.\nލާމަރުކަޒީ ނިޒާމް ޤާއިމްކުރުމަށް މަސައްކަތްތައް ކުރަމުންދާއިރު ރައީސް ސޯލިހު ވިދާޅުވެފައި ވަނީ މާލޭ ސަރަަހައްދަށް އައިސްފައިވާ ތަރައްގީ، ރާއްޖޭގެ އެހެނިހެން ރަށްރަށަށް ވެސް ލިބެންޖެހޭ ކަމަށެވެ. މީގެ އަހަރުތަކެއް ކުރިއަށް ބަލާއިރު އެންމެ އަސާސީ ކަންތަކަށް ވެސް ރަށްރަށުގެ މީހުން މާލެ އަންނަން ޖެހޭކަން ފާހަގަކުރައްވާ އެމަނިކުފާނު ވިދާޅުވީ ރަށްތަކުގެ ރައްޔިތުންގެ ހިޔާލުތައް ހޯދާ ރަށްތައް ތަރައްޤީކުރުމުގެ މަޝްވަރާ ކުރަމުންދާ ކަމަށެވެ. ހަމަ އެހެންމެ މާލެއަށް ދިމާވެފައިވާ ތޮއްޖެހުމާއި އިޖުތިމާއީ ގިނަ މައްސަލަތަކުގެ އަސްލަކީ ވެރިކަން ކުރުމުގައި ޒަމާނުއްސުރެ ގެންގުޅެމުން އައި މަރުކަޒީ ވިސްނުން ކަމަށް ވެސް އެމަނިކުފާނު ވިދާޅުވެފައި ވެއެވެ.\n"ހަމަ އެފަދައިން އިޖުތިމާއީ އެތައް މައްސަލަތަކެއް ވެސް އެކަމުގެ ސަބަބުން ކުރިމަތިވާނެ. މާލެއަށް ދިމާވެފައިވާ ތޮއްޖެހުމާއި އިޖުތިމާއީ ގިނަ މައްސަލަތަކުގެ އަސްލަކީ ވެސް ވެރިކަން ކުރުމުގައި ޒަމާނުއްސުރެ ގެންގުޅުނު މަރުކަޒީ ވިސްނުން،" ރައީސް ވިދާޅުވި އެވެ. ރައްޔިތުންނަށް ފައިދާވާނެ ގިނަ ކަންތައްތައް މި ނިޒާމުގައި ހިމެނޭތީ ގިނަ ބަޔަކު މި ނިޒާމަށް ތާއީދު ކުރެއެވެ.\nލާމަރުކަޒީ ނިޒާމަކީ ހިތި ޒަހަރެއް ކަމަށް ބުނާ މީހުން ވެސް މަދެއް ނޫނެވެ. ކައުންސިލްތަކަށް މެމްބަރުން އިންތިހާބް ކޮށްފައިވާ އިރު ގައުމާއި މުޖުތަމައުގެ މަސްލަހަތާއި ލާބަޔަށް ވުރެ ބޮޑަށް، ގިނަ ކައުންސިލްތަކުން ޕާޓީގެ ޝަރަފާއި މަސްލަހަތު އިސްކޮށް ރައްޔިތުންނަށް ކޮށްދޭން ވައުދުވި ކަންތައްތައް މަތީން ހަނދާން ނެތި ވަކި ބަޔެއްގެ ފައިދާއަށް އަމަލުތައް ކުރިއަށް ގެންދާ ކަމަށް ގިނަ މީހުން ބުނަމުން ދެއެވެ. އެ ނިޒާމްގެ އަސްލު ފުނޑުފުނޑު ވެފައިވާ ކަމަށާއި ބޮޑެތި މުސާރަތަކަކަށް ދައުލަތުގެ ބަޖެޓުން ކޮންމެ މަހަކު ކައުންސިލަރުންނަށް ހަރަދު ކުރަންޖެހޭ ކަމަށް ބުނެ މީހުން ހިތްހަމަނުޖެހުން ފާޅުކުރެ އެވެ.\nވެރިކަމަކަށް ފަހު ވެރިކަމެއް ބަދަލުވަމުން އަންނަ އިރު އެކި މީހުން މި ގެންގުޅެނީ ތަފާތު ވިިސްނުންތަކެވެ. މަރުކަޒީ ނިޒާމުން ލާމަރުކަޒީ ނިޒާމަށް ބަދަލުވަމުން އަންނަ އިރު ގިނަ ރައްޔިތުން މި ތިބެނީ އޮޅުންބޮޅުމެއްގެ ތެރޭގައެވެ.\nކައުންސިލް ތަރައްގީ ސަރުކާރު\nލާ މަރުކަޒީ ވެގެން ހަގީގީ ފައިދާއެއް ނިކުމެފިތަ. ލާމަރުކަޒީވެގެން ދިޔަ ކުޑަ ދުވަސްކޮޅުގައިވެސް ހަގީގީ ތަރައްގީއެއް ނުވަތަ އިޖުތިމާއީ ކުރިއެރުމެއް ލިބިއްޖެތޯ އެބަޖެހޭނުން ބަލާލަން. ހަމަ ލާމަރުކަޒީވެގެން ހުރިހާކަމެއް ހައްލުވާނެ ކަމައް ގުރުއާނުގަ ވަހީކުރައްވާފައި ވަނީތޯ.\nނަމެއްގަ ކުރާކަމެއް ތީ. މާލެ އާ ނުލާ އެއްކަމެއް ވެސް ވިޔަ ނުދޭނެ. ވެރިކަމަށް އަންނަން ވީމަ ކުޅޭ ގޭމެއް ތީ ކޮންމެ މީހަކުވެސް.


Nasheed Ah Dhin Hamalaa Aa Gulhigen Hayyaru Kuri Fathih Ge Bandhah 15 Dhuvas - Vaguthu\nނަޝީދަށް ދިން ހަމަލާއާ ގުޅިގެން ހައްޔަރުކުރި ފާތިހުގެ ބަންދަށް 15 ދުވަސް\n4 ހަފްތާ ކުރިން ( މެއި 20, 2021 )\nމިމަހުގެެ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް، ކުރީގެ ރައީސްް މުހައްމަދު ނަޝީދަށް ދިން ހަމަލާއާ ގުޅިގެން ހައްޔަރު ކުރި ޒުވާނާގެ ބަންދަށް 15 ދުވަސް ޖަހާފައިވާ ކަމަށް ފުލުހުން މިއަދު ވިދާޅުވެއްޖެއެވެ.\nފުލުހުން ވިދާޅުވީ މާލެ، ނީލޯފަރު ހިނގުމުގައި އެއްޗެއް ގޮއްވާލައިގެން ނަޝީދަށް އަމާޒުކޮށް ދިން ނިރުބަވެރި ހަމަލާއާ ގުޅިގެން ލ. ގަން ދުންފިނިއުފާ، އަހުމަދު އާތިފް 23، ގެ ބަންދަށް ކްރިމިނަލް ކޯޓުން 15 ދުވަހުގެ މުއްދަތެއް ދީފައިވާ ކަމަށެވެ.\nފާތިހު ހައްޔަރުކޮށްފައި ވަނީ ރޭ ބ. ދަރަވަންދޫގައި ފުލުހުން ހިންގި ހާއްސަ އޮޕަރޭޝަނެއްގައެވެ. ފާތިހު އެއަތޮޅު އޭދަފުއްޓަށް ގެންގޮސް ކޮވިޑް-19 އަށް ޓެސްޓުކުރުމަށް ފަހު މާލެ ގެނެސްފައި ވަނީ މިއަދުގެ ވަގުތެއްގައި ކަން އެނގިފައިވެއެވެ.\nފާތިހު އަކީ ކުރިން މޯލްޑިވިއަންގެ ކެބިންކްރޫއަކަށް އުޅުނު މީހެކެވެ. ނަމަވެސް މިހާރު ވަޒީފާ ދޫކޮށްލިތާ ދުވަސްތަކެއް ވެއްޖެއެވެ.\nމެއި 20, 2021 21:26\nތުނބުޅިގަޑު ބާލައިން ދޯ އަދި މިއޮށްހާ ދުވަހު ބިރުން މިއުޅެނީ. ބޮން ގޮއްވާފަ ބިރުން އަންހެން ހެދިގެން އުޅެންޔާ ނުގޮއްވަން ފެންނަނީ


HA. Kelaa Dhiraasaa: Vaadhaveri Race Gai PPM Ge Enburi Aumeh Ge Malamathi! - Vaguthu\nހއ.ކެލާގެ ދިރާސާ: ވާދަވެރި ރޭހުގައި ޕީޕީއެމްގެ އެނބުރި އައުމެއްގެ މަލަމަތި!\nހއ. ކެލާގައި ކައުންސިލް އިންތިޚާބުގެ ކެމްޕޭން ފޯރީގައި ކުރިއަށް ދަނީ- ވަގުތު އިމޭޖަސް- މުހައްމަދު އަފްޒަލް\n(ހއ.ކެލާ) އުއްމީދު ދޫނުކޮށް، އަމިއްލަ ފަސްގަނޑުގައި އާމްދަނީ ހޯދައިގެން ތާހިރު ދިރިއުޅުމަކަށް މަސައްކަތް ކުރާ ނަމޫނާ ރައްޔިތަކު ދިރިއުޅޭ ރަށެކެވެ. ތަރައްޤީއަށް ތަސައްވުރެއް އޮތް ބަޔެކެވެ. ޤުދުރަތީ ގޮތުން ރީތި ރަށްތަކެއްގެ މައްޗަށް އެކުލެވޭ ބޮޑުތިލަދުންމަތީ އުތުރު ބުރީގައި އޮންނަ މި ރަށަކީ ރީތި ދޮންވެލި ގޮނޑުދޮށަކާއި، ރުކާއި ކަނޑޫފާ ފަދަ ގަސްތަކުން ފެހިކަން ގަދަ ރަށެކެވެ. މި ވަސީލަތްތަކުގެ ބޭނުން ހިފައިގެން ކެލާގައި ޓޫރިޒަމް ފުޅާކޮށް ފުދުންތެރި ޖީލެއް ބިނާ ކުރުމަކީ މި ރަށުގެ ރައްޔިތުން އަބަދުވެސް ދެކެމުން އައި ބޮޑު ހުވަފެނެކެވެ. ރަށަށް ލިބިދީފައިވާ ޤުދުރަތީ ރީތިކަމުގެ ނިޢުމަތާ މެދު ރަށު ރައްޔިތުން ފަޚުރުވެރިވެއެވެ.\nހއ. އަތޮޅުގެ ރަށްތަކަށް "ވަގުތު ހޭރިޔާ" އިން ކުރަމުންދާ ދަތުރުގައި ގިނަ ރަށްރަށެކޭ އެއް ގޮތަށް ކެލާގައި ވެސް ފެނުނީ ވަށައިގެން އިންތިޚާބުގެ ފޯރިއެވެ. އެކަމަކު ތަފާތެއް ފާހަގަވިއެވެ. ވާދަވެރި ދެ ޕާޓީގެ ވެސް ބޮޑެތި ކެމްޕޭން ބޯޑުތައް ހުއްޓެވެ. އޭގައި ކޮންމެ ޕާޓީއެެއްގެ ވެސް ބޮޑެތި ހުށަހެޅުންތައް ލިޔެފައި ހުއްޓެވެ. ކެލާ ތަރައްގީ ކުރާނެ ގޮތުގެ ތަސައްވުރެެއް ލިޔެފައިވެއެވެ.\n"މިއިން ވެސް މި ފެންނަނީ މި ރަށުގެ ރައްޔިތުންގެ އަޣުލަބިއްޔަތު ތާއީދު ހޯދުމަށް ރަށް ތަރައްޤީ ކުރާނެ ގޮތުގެ ވިސްނުމެއް ހުށަހަޅައިގެން އެ ކަންކަން ކުރެވޭނެ ކަމުގެ ޔަޤީން ކަން ދީގެން ނޫނީ ތާއީދު ނުލިބޭނެ ކަން، މި ރަށުގެ ރައްޔިތުންނަކީ އަބަދުވެސް ތަރައްޤީއާއި ތަނަވަސް ދިރިއުޅުމެއްގެ އުއްމީދެއްގައި ތިބި ރައްޔިތުން،" ނޫސްވެރިންނާ ދިމާވި ކެލާ ރައްޔިތަކު ބުންޏެވެ.\nހއ. ކެލާގައި ވަގުތު ހޭރިޔާއިން ދިރާސާ ކުރިއަށް ގެންދަނީ؛- ވަގުތު އިމޭޖަސް- މުހައްމަދު އަފްޒަލް\nހއ. ކެލާއަށް "ވަގުތު ހޭރިޔާ" އިން ކުރިއަށް ގެންދިޔަ އިންތީޚާބީ ދިރާސާގައި 343 މީހުން ބައިވެރިވިއެވެ. ކެލާގެ 1658 ރަށްވެހިންނަށް ވޯޓް ލުމުގެ ހައްޤު ލިބިފައިވާ އިރު، "ވަގުތު ހޭރިޔާ" ދިރާސާގައި ބައިވެރިވެފައިވަނީ އޭގެ ގާތްގަނޑަކަށް 21 އިންސައްތަ މީހުނެވެ. މީގެ ތެރެއިން ކެލާގައި ދިރިއުޅޭ 714 ރަށްވެހިންނަށް ވޯޓް ލުމުގެ ހައްޤު ލިބިފައިވާއިރު ދިރާސާގައި ވަނީ މި އާބާދީގެ 48 އިންސައްތަ ބައިވެރިވެފައެވެ.\nމިހާތަނަށް އިންތިޚާބުތަކުގައި ކެލާއިން އަޣުލަބިއްޔަތު ލިބިފައިވަނީ ޕީޕީއެމްއަށެވެ. އެހެން ނަމަވެސް އެއީ ހަނި ގޮތަކުން އިންތިޚާބު ކާމިޔާބުކޮށްގެނެވެ. އެންމެ ފަހުން ބޭއްވި ރައްޔިތުންގެ މަޖިލީހުގެ އިންތިޚާބާއި ކައުންސިލް އިންތިޚާބު ކެލާއިން ހޯދީ އެމްޑީޕީއިންނެވެ. އަންނަ ހޮނިހިރު ދުވަހު ބާއްވާ ކައުންސިލް އިންތިޚާބުގައި އެމްޑީޕީއިން ކުރިން ހޯދި ކާމިޔާބީ ދިފާއު ކުރެވޭނެ ހެއްޔެވެ؟ ގިނަ ބަޔަކު ތިބީ އަލުން އަނބުރާ ޕީޕީއެމްއަށް ފުރުސަތު ދޭން ކަމަށް ފެނެއެވެ.\nހއ. ކެލާގެ މަގެއްގައި ސިޔާސީ ޕާޓީތަކުގެ ދިދަ ފަތިތައް ދަމާފައި؛- ވަގުތު އިމޭޖަސް- މުހައްމަދު އަފްޒަލް\nޒުވާނުންގެ ތެރޭ ދެ ޕާޓީގެ ވާދަވެރިކަން\nހއ. ކެލާއިން މި ދިރާސާގައި އަލަށް ވޯޓް ލެވޭ އުމުރުފުރާގެ ތިން ޒުވާނުން ބައިވެރިވިއެވެ. އެއީ 17 އަހަރާއި 19 އަހަރާއި ދެމެދުގެ އުމުރުފުރާއެވެ. އަދި 20 އަހަރާއި 29 އަހަރާ ދެމެދުގެ އުމުރު ފުރާގެ 31 މީހުން ބައިވެރިވިއެވެ.\nމީގެ ތެރެއިން އަލަށް ވޯޓް ލެވޭ ތިން ޒުވާނުން ދީފައިވާ ޖަވާބަށް ބަލާއިރު އޭގެ ތެރެއިން ދެ ޒުވާނުންގެ ޖަވާބަކީ ކުރިއަށް އޮތް ކައުންސިލް އިންތިޚާބުގައި އެމްޑީޕީއަށް ވޯޓް ދޭނެ ކަމަށެވެ. ތިންވަނަ ޒުވާނާގެ ޖަވާބަކީ ވޯޓް ލާން ނުދާނެ ކަމަށެވެ. އަދި އެ ޒުވާނާއަށް އެއްވެސް ސަރުކާރެއް ކަމަކު ނުދާ ކަމަށް ޖަވާބު ދިނެވެ.\n20 އަހަރާއި 29 އަހަރުގެ އުމުރުފުރާއަށް ބަލާއިރު އެމްޑީޕީއަށް ވޯޓް ދޭ މީހުނަށް ވުރެ ޕީޕީއެމްއަށް ވޯޓް ދޭ މީހުން ގިނައެވެ. މި ގޮތުން ރަށު ކައުންސިލް ރައީސްގެ ވޯޓުގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 17 މީހަކު ބުނެފައިވާއިރު އަތޮޅު ކައުންސިލްގެ ރައީސްގެ ވޯޓުގައި ވެސް ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 17 މީހަކު ބުނެފައިވެއެވެ. ރަށު ރައީސްގެ ވޯޓުގައި އެމްޑީޕީއަށް ވޯޓް ދޭނެ ކަމަށް ނުވަ މީހަކު ބުނެފައިވާއިރު އަތޮޅު ރައީސްގެ ވޯޓުގައި އެމްޑީޕީއަށް ވޯޓް ދޭނެ ކަމަށް ބުނެފައިވަނީ 10 މީހެކެވެ. ރަށު ރައީސްގެ ވޯޓުގައި ވޯޓް ލާނެ ގޮތް ނުނިންމާ ނުވަތަ ހާމަ ކުރަން ބޭނުން ނުވާ ފަސް މީހަކު ތިބިއިރު އަތޮޅު ކައުންސިލްގެ ރައީސްގެ ވޯޓުގައި ވެސް ގޮތެއް ނުނިންމޭ ކަމަށް ހަތަރު މީހަކު ބުނެފައިވެއެވެ.\nމެދު އުމުރުފުރާއާއި ދޮށީ ރަށްވެހިންގެ ތެރޭ ޕީޕީއެމްއަށް ފުޅާ ކުރިއެރުމެއް\nއެހެން ރަށްރަށެކޭ އެއް ގޮތަށް ކެލާގައި ވެސް މި ދިރާސާގައި އެންމެ ބޮޑަށް ބައިވެރިވެފައިވަނީ މި އުމުރުފުރާތަކުގެ މީހުނެވެ. މި ގޮތުން އުމުރުން 30 އަހަރާއި 64 އަހަރާ ދެމެދުގެ އުމުރުފުރާގެ 242 މީހުން ބައިވެރިވިއިރު، އުމުރުން 65 އަހަރުން މަތީގެ 66 މީހަކު ދިރާސާގައި ބައިވެރިވިއެވެ.\n30 އަހަރާއި 64 އަހަރާ ދެމެދުގެ އުމުރުފުރާއަށް ބަލާއިރު، ރަށު ކައުންސިލްގެ ރައީސްގެ ވޯޓުގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 116 މީހަކު ބުނެފައިވާއިރު އަތޮޅު ކައުންސިލްގެ ރައީސްގެ ވޯޓުގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 113 މީހަކު ބުނެފައިވެއެވެ. ރަށު ކައުންސިލްގެ ރައީސްގެ ވޯޓުގައި އެމްޑީޕީގެ ކެންޑިޑޭޓަށް 92 މީހަކު ބުނެފައިވާއިރު އަތޮޅު ކައުންސިލްގެ ރައީސްގެ ވޯޓުގައި 93 މީހަކު ވަނީ އެ ޕާޓީއަށް ވޯޓް ދޭނެ ކަމަށް ބުނެފައެވެ.\nމި އުމުރުފުރާގެ ހަތް މީހަކު ވޯޓް ލާން ނުދާނެ ކަމަށް ބުނެފައިވެއެވެ. އަދި އަތޮޅު ކައުންސިލްގެ ރައީސްގެ ވޯޓުގައި 29 މީހަކު ވަނީ ވޯޓް ލާނެ ގޮތެއް އަދި ނުނިންމާ ކަމަށް ނުވަތަ ވޯޓް ލާނެ ގޮތް ހާމަ ކުރަން ބޭނުން ނުވާ ކަމަށް ބުނެފައެވެ. އަދި ރަށު ކައުންސިލްގެ ރައީސްގެ ވޯޓުގައި 27 މީހަކު ވަނީ ވޯޓް ލާނެ ގޮތެއް އަދި ނުނިންމާ ކަމަށް ނުވަތަ ވޯޓް ލާނެ ގޮތް ހާމަ ކުރަން ބޭނުން ނުވާ ކަމަށް ބުނެފައެވެ.\n65 އަހަރުން މަތީގެ އުމުރުފުރާއަށް ބަލާއިރު، ރަށު ކައުންސިލްގެ ރައީސްއާއި އަތޮޅު ކައުންސިލްގެ ރައީސްގެ ވޯޓުގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 33 މީހަކު ބުނެފައިވެއެވެ. މި ދެ ވޯޓުގައި އެމްޑީޕީގެ ކެންޑިޑޭޓަށް ވޯޓް ދޭނެ ކަމަށް 26 މީހަކު ބުނެފައިވެއެވެ. ވޯޓް ލާނެ ގޮތް އަދި ނުނިންމާ ކަމަށް ފަސް މީހަކު ބުނެފައިވާއިރު އެކަކު ވަނީ ވޯޓް ލާން ނުދާނެ ކަމަށް ބުނެފައެވެ.\nރަށު ކައުންސިލަށް ދެ ޕާޓީގެ ކެންޑިޑޭޓުންނަށް ވޯޓްދޭ 18 މީހެއް\nކެލާ ރަށު ކައުންސިލަށް ފަސް މެންބަރަކު އިންތިޚާބު ކުރާނެއެވެ. ކައުންސިލްގެ ރައީސް އިންތިޚާބު ކުރާނީ މުޅި ރަށު ރައްޔިތުން ލާ ވޯޓަކުންނެވެ. އޭގެ އިތުރަށް ކައުންސިލަށް ހަތަރު މެންބަރަކު އިންތިޚާބު ކުރާނެއެވެ. އޭގެ ތެރޭގައި އަންހެނުންނަށް ޚާއްސަ ކޮށްފައިވާ ދެ ގޮނޑި ހިމެނެއެވެ. މި ހަތަރު ގޮނޑިއަށް ވޯޓް ދޭއިރުގައި އެއް ޕާޓީއަށް ވުރެ ގިނައިން ވެސް ވޯޓު ދިނުމުގެ އިޚްތިޔާރު ވޯޓްލާ ފަރާތަށް ލިބޭނެއެވެ.\nމި ގޮތުން ކެލާއިން "ވަގުތު ހޭރިޔާ" ދިރާސާގައި ބައިވެރިވި 343 މީހުންގެ ތެރެއިން 18 މީހަކު ބުނެފައިވަނީ ރަށު ކައުންސިލް އިންތިޚާބުގައި އެމްޑީޕީއާއި ޕީޕީއެމްގެ ކެންޑިޑޭޓުންނަށް ވެސް ވޯޓް ދޭނެ ކަމަށެވެ. އެއީ ދިރާސާގައި ބައިވެރިވި މީހުންގެ ގާތްގަނޑަކަށް5އިންސައްތައެވެ. ވޯޓްލާ އާބާދީގެ ތެރެއިން ވޯޓްލާން ނުކުންނަ މީހުންގެ ތެރޭގައި މި އިންސައްތަ މިއަށް ވުރެ ވެސް އިތުރު ވެދާނެ ކަމަށް ބެލެވެއެވެ.\nއެމްޑީޕީއާއި ޕީޕީއެމްގެ ކެންޑިޑޭޓުންނަށް ވެސް ވޯޓް ދޭނެ ކަމަށް ބުނެފައިވާ މީހުންގެ ތެރޭގައި ގިނައީ 30 އަހަރާއި 64 އަހަރާ ދެމެދުގެ އުމުރު ފުރާގެ މީހުނެވެ. މި އުމުރު ފުރާގެ 16 މީހަކު ވަނީ ދެ ޕާޓީއަށް ވޯޓް ދޭނެ ކަމަށް ބުނެފައެވެ. 65 އަހަރުން މަތީގެ ދެ މީހަކު ވެސް ވަނީ ދެ ޕާޓީގެ ކެންޑިޑޭޓުންނަށް ވޯޓް ދޭނެ ކަމަށް ބުނެފައެވެ. އެހެން އުމުރުފުރާތަކުގެ މީހުންގެ ތެރެއިން މި ގޮތަށް ވޯޓް ދޭނެ ކަމަށް ބުނާ މީހަކު ދިރާސާގައި ބައިވެރިއެއް ނުވެއެވެ.\nހޭރިޔާ ދިރާސާގެ ޖުމުލަ ނަތީޖާ\nރަށު ކައުންސިލްގެ ރައީސް ވޯޓްގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 166 މީހަކު ބުނެފައިވެއެވެ. އެއީ ދިރާސާގައި ބައިވެރިވި މީހުންގެ 48 އިންސައްތައެވެ. އެމްޑީޕީގެ ކެންޑިޑޭޓަށް ވޯޓް ދޭނެ ކަމަށް ބުނެފައިވަނީ 129 މީހުންނެވެ. އެއީ ދިރާސާގައި ބައިވެރިވި މީހުންގެ 38 އިންސައްތައެވެ. ވޯޓް ނުލާނެ ކަމަށް ނުވަ މީހަކު ބުންޏެވެ. އެއީ ދެ އިންސައްތައެވެ. ވޯޓް ލާނެ ގޮތް އަދި ނުނިންމާ ކަމަށް 20 މީހަކު ބުނެފައިވާއިރު އެއީ ހަ އިންސައްތައެވެ. ވޯޓް ލާނެ ގޮތް ހާމަ ކުރަން ބޭނުން ނުވާ 17 މީހަކު ތިބިއިރު، އެއީ ފަސް އިންސައްތައެވެ.\nއަތޮޅު ކައުންސިލްގެ ރައީސްގެ ވޯޓްގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް 163 މީހަކު ބުނެފައިވެއެވެ. އެއީ ދިރާސާގައި ބައިވެރިވި މީހުންގެ 48 އިންސައްތައެވެ. އެމްޑީޕީގެ ކެންޑިޑޭޓަށް ވޯޓް ދޭނެ ކަމަށް ބުނެފައިވަނީ 131 މީހުނެވެ. އެއީ ދިރާސާގައި ބައިވެރިވި މީހުންގެ 38 އިންސައްތައެވެ. ވޯޓް ލާނެ ގޮތް ނުނިންމާ 23 މީހަކު ތިބިއިރު އެއީ ހަތް އިންސައްތައެވެ. ވޯޓް ނުލާނެ ކަމަށް ނުވަ މީހަކު ބުނެފައިވާއިރު އެއީ ދެ އިންސައްތައެވެ. ވޯޓް ލާނެ ގޮތް ހާމަ ކުރަން ބޭނުން ނުވާ 16 މީހަކު ތިއްބެވެ. އެއީ ފަސް އިންސައްތައެވެ.\nރަށު ކައުންސިލްގެ ވޯޓްގައި ޕީޕީއެމްގެ ކެންޑިޑޭޓުންނަށް ވޯޓް ދޭނެ ކަމަށް 172 މީހަކު ބުނެފައިވެއެވެ. އެއީ ދިރާސާގައި ބައިވެރިވި މީހުންގެ 50 އިންސައްތައެވެ. އެމްޑީޕީގެ ކެންޑިޑޭޓުންނަށް ވޯޓް ދޭނެ ކަމަށް ބުނެފައިވަނީ 130 މީހުނެވެ. އެއީ ދިރާސާގައި ބައިވެރިވި މީހުންގެ 38 އިންސައްތައެވެ. ވޯޓް ލާނެ ގޮތް ނުނިންމާ 16 މީހަކު ތިބިއިރު އެއީ ފަސް އިންސައްތައެވެ. ވޯޓް ނުލާނެ ކަމަށް ނުވަ މީހަކު ބުނެފައިވާއިރު އެއީ ދެ އިންސައްތައެވެ. ވޯޓް ލާނެ ގޮތް ހާމަ ކުރަން ބޭނުން ނުވާ 16 މީހަކު ތިއްބެވެ. އެއީ ފަސް އިންސައްތައެވެ.\nއަތޮޅު ރައީސްގެ ވޯޓް\nރަށު ރައީސްގެ ވޯޓް\nރަށު ކައުންސިލްގެ ވޯޓް\nކެލާ ކައުންސިލަށް ކުރިމަތިލާފައިވާ ކެންޑިޑޭޓުންނަށް ބެލި ނަމަވެސް މާ ގިނަ އިޚްތިޔާރުތަކެއް އޮތް ކަމަކަށް ނުބެލެވެއެވެ. ސަޕޯޓް ވެސް އޮތީ އެމްޑީޕީއާއި ޕީޕީއެމްއާ ދެމެދު އެކަނި ކަމަށް ވުމުން ވެފައިވާ ގޮތަކަށް ވެސް ބެލެވެއެވެ. އެހެންކަމުން "ވަގުތު ހޭރިޔާ" ގެ އިންތިޚާބީ މި ދިރާސާގައި ސަރުކާރުތަކާ މެދު ދެކޭ ގޮތެއް ވެސް ބަލާލީމެވެ.\nދިރާސާގައި ބައިވެރިވި 343 މީހުންގެ ތެރެއިން 153 މީހަކު ވަނީ ކުރީގެ ސަރުކާރު ކަމުދާ ކަމަށް ބުނެފައެވެ. އެއީ ދިރާސާގައި ބައިވެރިވި މީހުންގެ 44.6 އިންސައްތައެވެ. މި ސަރުކާރު ކަމުދާ ކަމަށް 133 ބުނެފައިވާއިރު އެއީ ދިރާސާގައި ބައިވެރިވި މީހުންގެ 38.8 އިންސައްތައެވެ. އެއްވެސް ސަރުކާރެއް ކަމު ނުދާ ކަމަށް 25 މީހަކު ބުނިއިރު އެއީ 7.3 އިންސައްތައެވެ. ދެ ސަރުކާރު ވެސް ކަމުދާ ކަމަށް 32 މީހަކު ބުނިއިރު އެއީ 9.3 އިންސައްތައެވެ.\nކެލާގެ ގިނަ ބަޔަކު ކުރިއަށް އޮތް ކައުންސިލް އިންތިޚާބުގައި، މީގެ ކުރީގެ ބައެއް އިންތިޚާބުތަކުގައި ވެސް އަޣުލަބިއްޔަތު ދިން ޕީޕީއެމްއަށް ފުރުސަތު ދޭން ނިންމީ ވެސް މި ސަރުކާރާ މެދު ރައްޔިތުންގެ ހިތްހަމަނުޖެހުން އޮތުމުން ކަމުގައި ބެލެވެއެވެ. ދިރާސާގައި ބައިވެރިވި 179 މީހަކު މި ސަރުކާރަށް ވޯޓް ނުދޭނެ ކަމަށް ބުނެފައެވެ. އެއީ 52.2 އިންސައްތައެވެ. ސަރުކާރަށް ވޯޓް ދޭނެ ކަމަށް ބުނެފައިވަނީ 126 މީހެކެވެ. އެއީ 36.7 އިންސައްތައެވެ. ވޯޓް ދޭނެ ގޮތެއް ނިންމާނީ އެ ވަގުތެއް އައިސް ޖެހުމުން ކަމަށް 37 މީހަކު ބުނެފައިވެއެވެ. އެއީ 10.8 އިންސައްތައެވެ.\n"ވަގުތު ހޭރިޔާ" އިން ކުރި ދިރާސާގައި ބައިވެރިވެފައިވަނީ ވޯޓްލާ އާބާދީގެ ގާތްގަނޑަކަށް 21 އިންސައްތަ މީހުން ކަމުގައިވީއިރު، ދިރާސާގައި ބައިވެރިނުވާ މި އާބާދީގެ 70 އިންސައްތަ މީހުންގެ ވޯޓް އަންނަ ގޮތުން މި ނަތީޖާއަށް ބަދަލެއް އައުމަކީ ވެސް އެކަށީގެންވާ ކަމެކެވެ. އަދި މާލޭގައި ހުންނަ ކެލާ ރައްޔިތުން ވޯޓް ލާ ފޮށީީގެ ނަތީޖާއިން ވެސް މި ނަތީޖާ ހަމަ ބަދަލުވެދާނެއެވެ. އެހެން ވިޔަސް މި ވާދަވެރި ރޭހުގައި ރަށުގައި ތިބި މީހުންގެ ތެރޭގައި ޕީޕީއެމްގެ މަޤްބޫލް ކަން އަނެއްކާ ވެސް އިތުރުވާ މަންޒަރު ފެނެއެވެ.\nއޭޕްރީލް 8, 2021 08:17\nތީ ވަރަށް ފޭކު އެއްޗެއް.. ކެލާ މީހުންނަކީ ތިހާ ބޮލަށް ފިތިފަ ތިބޭ ބައެއްނޫން.. ހެޔޮ ނުބައި ވަކިކުރަން ދަންނަބައެއް ކިޔަވައިގެން ތިބި ބައެއް.. ތަރައްޤީގެ ޕްލޭން ތަކާ .. އިންސާނިއްޔަތުކަން ހުރި ޢަމަލްތައް ކުރާ މީހުންނާ އެނޫން މީހުން ކެލާ މީހުންނަށް ނިކަންރަނގަޅަށް އެނގޭ.. ނުދާނެ ކެލާގެ ވޯޓެއް.\nއޭޕްރީލް 8, 2021 08:21\nއެމްޑީޕީ ވެރިކަމުގައި ރަތްޔަތުމީހާ މިހާރުހުރީ ކަރުތާފެނުގައި. ތަނެއްދުރެއްއަންގާ ނުލާ އެގްރީމަންޓުތަކުގައި ސޮއިކޮށް ގައުމުވިއްކާހުސްކުރަނީ. ދިވެހިންތިބީ ބިރުން. ފަރަންޒީ ސަރުކާރެެއްހެންހީވާކަހަލަ. ފަރަންޒީނަށް ރަގަޅުގޮތްތަށް ހޯދައިދެވޭތޯ ހޭބޯނާރާ މަސައްކަތްކުރަނީ


ހަނދަރު – ދަނބިދޫ.ކޮމް\nފުރަތަމަ ސަފުހާ / ވާހަކަ / ހަނދަރު\nއިބްރާހިމް ރަޝީދު 05-05-2013\tވާހަކަ Comments Off on ހަނދަރު 1,658 ފަހަރު މި ލިޔުން ކިޔާފައި\nމިރާއްޖޭގައި މީހުން އުޅުނު ދުއިސައްތައަށް ވުރެ ގިނަ ރަށް ފަޅުވެ އޭގެ ތެރެއިން ގިނަ ރަށްރަ\nށް ރިސޯޓްތަކަށްވެއްޖެތާ ވިއްސަކަށް އަހަރުވާން ދަނީ އެވެ. “ހިނގާ ހޯދަމާހެ ތަރައްގީ މި ގައުމަށް” ކިޔާފައި އިހު ތިބި ގޮތް ދޫކޮށް ތަހުޒީބުވާން ރަށްވެހީން ކުރި މަސައްކަތުގައި ދިރިއުޅެނީ އެއްފަސްކޮށްފައިވާ ބަޔާޅީސް ރަށުގަ އެވެ. އަލިފާން ފޮށިތަކެއް އެ މަތިމައްޗަށް ޖަހާ ބީދައިން އެ ރަށްރަށުގައި ޓަވަރުތައް އުހެދި ކުރިބޯށިތައް އޮބާފައިވެ އެވެ. މުޅިން މުއްސަނދީންނެވެ.\nރަށްވެހިން ސައެންސަށް މޮޅުވެގެން ޖަޒީރާތަކުގެ ތާރީހު ފިލުވުމުގައި ހޭބޯ ނާރާ އެބައުޅެތެވެ. އެކަން ކުރުމުގައި ހުރަހެއް އިމެއް ނެތެވެ. ކޮންމެ އާ ދުވަހަކު އާ ހޯދުމެކެވެ.\nހައްދުންމަތީގައި ބަރެސްދުއާ މަހަކަންފުއްޓާއި މެދަހާފުއްޓާއި ގަސްފިނޮޅާއި ބޮޑުފިނޮޅާއި ގަމާއި މާންދުއާ ކައްދޫ އެއީ އެއް ރަށެވެ. ރީތި މުއްސަނދި، ވަރުގަދަ އިގްތިސާދެއް އޮތް ތަނެކެވެ. އަތޮޅުގައި ދެންހުރީ ދުނިޔޭގެ އެއް ނަމްބަރު ރިސޯޓުތަކާއި ސައެންސްވެރިންގެ ތަހުލީލުތަކަށް ހާއްސަ ދެތިން ފަޅުރަށެވެ. “މޯލްޑިވްސް ރިސާޗް ސެންޓަރު” ހިންގަނީ އޭގެ ތެރެއިން ދަނބިދޫގަ އެވެ. އެތާނގައި ސައެންސްވެރިންނާއި އާކިއޮލޮޖިސްޓުން ފިކުރު ހުސްކުރަމުން ދަނީ ހުޅިޔަންދޫގައި ހުންނަ ހަނދަރު ރަސްގެފާނުގެ ޒިޔާރަތުގެ ހަގީގަތް ހޯދާށެވެ. އެންމެ ފަހުން ހަބަރު ސުރުހީތަކަށް އެރީ ސައެންސްވެރިން ދަނބިދޫގައި ތަހުލީލު މަސައްކަތްތައް ފެށި ވާހަކަ އެވެ.\nތަހުލީލު ކޮޓަރީގައި ބަަލައި، ފީވެގެން ނުދާނެ ގޮތަށް ބޭސްލާފައިވާ ބޮމައެއްހާ ފުޅާ، ރިޔަނެއްހާ ދިގު މުސްކުޅި ގަލުގައި ކަނޑާ ނަގާފައިވާ އަކުރުތަކާއި ކުރެހުންތައް މުހައްމަދާއި ތޯރިގު ބަލަމުން ދިޔަ އެވެ. ހައިރާންކަން ލިބެމުން ދިޔަ އެވެ. މީގެ ކުރިން ފާޅުވެފައި އޮތް ހަގީގަތަކަށް ނުވާތީ އެވެ.\nތަހުލީލީ ގޮއްވުމެއްގައި ދަނބިދޫ ބިމުގެ ފައިތަޅާއިން ނެގުނު ގަލުގެ ކެނޑުންތަކާއި ކުރެހުންބައި ބަލައި އުނގެނެމުން ދިޔަ ވަރަކަށް ދަނބިދޫގެ ގަދީމީ ތާރީހުން އާ ވާހަކައެއް ސާފުވެދާނެ ކަމުގެ ކޮޅުމަތި އެ މީހުންނަށް ފެންނަމުންދިޔަ އެވެ.\nގަލުގެ ކެނޑުންތައް އެއްވެސް ބާވަތެއްގެ އަކުރަކަށް ނުވެ އެވެ. އެކަމަކު އެއީ ރަށްވެހީންގެ ބަޔަކު ތާރީހު ރައްކާކުރުމަށް ކޮށްފައިވާ މަސައްކަތެއްކަން ޔަގީނެވެ.\nތޯރިގު ވިސްނަމުން ދިޔަ އެވެ. ދަނބިދޫ ހަނދުރު ރަސްގެފާނުގެ ފޯކްލޯރާއި އެ ގަލުން ފެންނަ ކުރެހުންތައް ގުޅެމުންދާތީ އެވެ. އޭނާގެ ހިޔާލުތަކުގެ ޒަމާން ވެސް ބެލީ ފަހަތަށް ސޮއްސައިލެވޭތޯ އެވެ. ގަދީމީ ދަނބިދުއަށް ވަގުތުގެ ދަތުރެއް ކުރެވޭތޯ އެވެ. އެތަކެއް ހާސް އަހަރު ފަހަތަށްދާ ދަތުރެކެވެ.\n“މި އަތޮޅުގައި ކިޔައި އުޅޭ ގޮތުން ހަނދަރު ރަސްގެފާނަކީ ރައްޔިތުންނާ ގުޅުން ބެހެއްޓުމުގައި ކޮންކަހަލަ ރަސްކަލެއް؟” ދުވަސްވީ މީހަކާ ތޯރިގު ސުވާލުކުރި އެވެ.\n“ހަނދަރު ރަސްގެފާނަކީ މާތް އަހުލާގެއްގެ ވެރި ރަސްކަލެކޭ އެއްއިރެއްގައި ވެސް ކިޔައެއް ނޫޅޭ،” އެ މީހާ ބުނެދިނެވެ.\n“ކޯފާ ގަދަ ރަސްކަލެކޭ ކިޔައި އުޅޭތަ؟”\n“އަސްތާ ކޮޅުނެތް ކޮޅަށް،”\nތޯރިގު ބޯ ހަލުވައިލި އެވެ. ދުނިޔޭގެ މުއްސަނދި ތާރީހު ގަލުގެ ފުރޭމްތަކުގައިވާ ގޮތް ސައެންސްގެ އެހީގައި ބަލައި ފަސްމަގުގެ ދައުރު ސިފަކުރުމަށް އޭނާގެ ސިކުނޑިއަށް ފުރުސަތެއް ލިބުނެވެ. މަޑުމަޑުން ހުޅުވެވުމުން މަންޒަރު ފެންނަމުން އެނގެމުން ދިޔަ އެވެ.\nކޯފާ ގަދަކުރެއްވުމާއި ގޮށްމުށުގެ ބާރު ހިންގެވުމުގައި ހަނދަރު ރަސްގެފާނަކީ އިންތިހާ އެވެ. ކޮއިލުތެރޭގައި ނާޗަރަންގީ ކުޅުއްވައި ކޮށީގައި ކުޅިޖައްސަވަ އެވެ. ވެޔޮމަތީ ކުޅިސަމާ ހަމަކުރެއްވުމާއެކު ރާފޮދު ހިއްޕަވާ އުޅުއްވަ އެވެ.\nރަސްގެފާނު ގޯވާ އިން ކައިވެނި ބައްލަވައިގަތް ރަނިކަމާނާ އަކީ ވަގަށް ނެންގެވި ކަމަނާއެއް ކަމަށް ވިދާޅުވެގެން ވެލާނާ މަނިކުފާނުގެ ދުވަސް ދުއްވައިލީ އަނދަނގޮނޑިޖަހައި ފަނާލާފައި ހައްދޫ ކަނޑައް ފައްތައިގެނެވެ. ހައްދޫ ކަނޑު ދެބައިވާއިރު ހަނދަރު ރަސްގެފާނު އަނދަގޮނޑިޖެހި ވަޒީރު ކަނޑުފެއްތި ހިސާބޭ ރަށްވެހިން މިހާރު ވެސް ކިޔައި އުޅެ އެވެ.\nރަސްގެފާނުގެ އަނބިކަމަނާ ބަލައި ގުރާބެއްގައި ގޯއާގެ ދުޝްމަނުންގެ ބަޔަކު މާސިންގާ ބަޑިތައް ދައްސޫރަކޮށް ދަނބިދުއަށް ލެފުމާ ކައިރިވަމުންދާ ކަމުގެ ބިރުވެރި ހަބަރު ރަސްކަމުގެ ދަރުބާރަށް ފޯރީ ކުއްލިއަކަށެވެ.\n“ކަނޑިބަނޑިއާ ލޮންސީގެ ބާރުންނޭ. ހަލާލު އަންބެތް! ހަލާލު އަންބެތް! ހަލާލު ފިރިއަކާ ވަކިކުރެވޭނީ ދުޝްމަނުންގެ ކޮން ބަޔަކަށް؟ ކަނޑިބަޑިއާ ދަހަނާ އަޅައިގެން ނުކުމޭ ހަނގުރާމަކުރޭ. ދުޝްމަނުންނަށް ހަމަލާދީ ގިއްގަޅުވައިލާ،” އަމީރުންނާއި ވަޒީރުންގެ ލަފާ އެއްސެވުމުގެ ބަދަލުގައި ރަސްގެފާނު ކުރެއްވިހާ ކަމަކީ ކޯފާ ގަދަކުރެއްވުމެވެ. ކާލިގަނޑުގައި އަނބުރާފައި ހަތް ކޯއްޓޭގެ ކޮޅަށް ދިދަބައި ވިހުރުވައިލުމަކުން ހަނގުރާމަ އިއުލާނު ކުރެއްވުމެވެ.\n“ފާރަވެރިން ލައި ބަންދުކުރޭ!” ރަސްގެފާނު ކަމަރު ބަންދުގައިވާ ރަަހަފޮދެއް ފަދަ ކަނޑިކޮޅު އުރައިން ދަމައިގެން ދަރުބާރާއި ކޮއިލު ބަންދުކުރުމުގެ އަމުރުމައުރޫފު ހިންގަތްޕެވެ. ރަނިކަމަނާ އިންނަވާ ކުޑަގަނޑުވަރަށް ޖާރިޔާއިންނާއި ބާނދީނާއި އާޔާއިން އިތުރުކޮށް މަރިޔާދުތަކާއި ވެޔޮތަކާއެކު ކުރުފޮށާގެ ފާރަވެރިން ލައްވައިފި އެވެ.\n“މާތް ސަހިބާ ދަހާނާ އަޅައިގެން އަންނަ ދުޝްމަނުންނާ ކުރިމަތިލާނީ ކޮން ފަދައަކުންތޯ؟” ރަށުގައި އޮތީ ހަމަ އެންމެ ބަޑިއެއް! ގިނަ ސިލޭހަތަކެއް ނެތް އަދި އެއަށްވުރެ ހެވިން މާ މަދު،”\n“ފިރިހެނުންގެ ބުއްދިއަކީ އެކަތަ މިއަލަންޏެއް ނޫންތަ؟ މި ދަރުބާރުގައި ތިޔަ ތިބީ ފިރިހެނުންނެއް ނޫންތަ؟ ފިރިހެނުން ތިބޭންވާނީ ދޮލަނގު ކައިރީގައި ރަނޑު އަންހެނުން ތިބޭ ފަދަކުންނޫން. ހަނގުރާމައަށް ނުކުމޭ އަތުގެ ހަނިދާރަތައް ދިއްކުރޭ،” ހައްތާ ކޯފާ ގަދަވަމުންދިޔަ އެވެ.\nއިންޒާރުގެ ހަބަރާއެކު ދަނބިދޫގައި ހަނގުރާމަ އިއުލާނުކުރިތާ ހަތްދުވަހުގެ ރޭގެ ހަތަރު ފުޅިއަށް ޖަހައި ރަށް ހިމޭންވެފައި ވަނިކޮށް ފުއްޓަރާ ދިމާއިން ރިޔާތައް ވައްޓައިލި ގުރާބަކުން، އާރުކާޓީ ހިފުމަކާ ނުލައި ދުޝްމަނުން ބަޑިޔާއި ޒަންބިޔާތައް ހިފައިގެން އަރައި ރަށުތެރެއަށް ފެތުރިގަންއިރު ހަނދަރު ރަސްގާފާނު ހުންނެވީ ކޮއިލުގައި ރަނިކަމަނާ އަށް ހާއްސަ ކުޑަ ގަނޑުވަރުގަ އެވެ.\n“މި ދުޝްމަނުންނަކީ ކަމަނާގެ އާއިލީ މީހުން ކަމުގައި ނޫނީ ނުވާނެ. އަހަރެންގެ މި ކަނޑިން އެ އެންމެންގެ އަރިކަށީގެ ފޫ ދުއްވާލާނަން،” މަރިޔާދުގައި އިންނެވި ރާނީގެ އޮޅަލި މޫނުގައި ބޮސްދީ ލޯބިކުރައްވާފައި ރަސްގެފާނު ކޯފާގެ ބަސްތައް ހިމުން ކުރައްވަމުންގެންދެވި އެވެ.\n“ތިޔަހެންވާނީ ކިހިނެއް؟ މަނިކުފާނު އެކަންޏަކު ތިޔަކަމެއް ހިލާ ނުވާނެ. އެމީހުން ހެވި ކަމަށް ގަދަވާނެ.”\n“ކަމަނާ ދެކިއެއް ނުލައްވަމުތަ މިތާނގައި ތިބި ފާރަވެރިންނެއް. ހަނގުރާމައަށް ވަނީ އަމުރުކުރެވިފައި. ހަތް ކޯޓޭއަށް ދިދަ އުފުލިއްޖެ.”\n“އެކަމަކު އޮތީ އެންމެ ބަޑިއެއް ނޫންތޯ؟” އެ ކަމަނާ ކީރިތި ކުރައްވަމުން ރަސްގެފާނުގެ ބޮނޑިމަސް ކޮނޑުފުޅުގައި ބޯ ޖެއްސެވި އެވެ.\n“އަހަރެން ގެންދިޔަ ނުދެއްވާ! ހަނގުރާމަ ވަރުގަދަކުރައްވާ!”\nއެތެރެކޮއިލާ ދިމާއަށް މޫނުލައިގެން ގޯއާގެ ދުޝްމަނުންގެ ބަޑީގެ އުންޑަތައް ބުރުއްސަމުން ދިޔަ އެވެ.ފާރަވެރިންގެ ތެރޭގައި ހޭހުރި އެކަކުވެސް ނެތުމާއެކު އެވެރިންގެ މެޔަށް ޒަންބިޔާތައް ގޯޅައި އަރިކައްޓާއި މޭ ފަޅަމުން ދިޔަ އެވެ.\nކުޑަގަނޑުވަރާ ހަމަށް ދަމުން ތަންތަންތާނގައި ހުޅުލާން ފެށިއްޖެ އެވެ. ދަނބިދޫ ފެންވި އަލިފާނޭ ކިޔުނު ހުޅުގަނޑު ރަށަށް ފެތުރި ގޭގެއިން އެކަކުމެ ސަލާމަތްނުވެ އެންމެން އަނދައި ހުލިވެއްޖެ އެވެ.\nރަށުގައި އޮތް ހަމައެކަނި ބަޑި އާއި ވަފާތެރިންނާއެކު ހަނދަރު ރަސްގެފާނަށް ދުޝްމިނުންގެ މައްޗަށް ބާރު ފޯރުވޭ ވަރު ނުވެ އުޅެނިކޮށް ގަނޑުވަރުގެ ކޯއްޓޭ މަތިން ބަޑިތަޅައިގެންފި އެވެ. ލަހެއް ނެތި އަދުއްވުން ވަދެގަނެ ރަސްގެފާނާ ރާނީ ދެތަންކޮށްފޫ އެވެ.\nސުވާލެއް ނެތެވެ. ރަސްގެފާނުގެ ދެފައިންޕުޅުގައި ހިލިހިލާ ޖަހައިގެން ދަމާހަލާ ގެންގޮސް ދިޔަރެސް މައްޗަށް ވައްޓާލައި ތޫނު ޒަންބިޔާތަކުން ރަސްގެފާނުގެ ފުރާނަ އުދުއްސައި އަވަހާރަކޮށްލުމަށްފަހު ފިނޮޅު ބަނޑަށް ލައްކޮށްފައި އޮތް ފުށީ ޚަތީބު އޮޑިއަށްލައި މަށޮޅަ މަތިން ކަނޑަށް ބޭރުކޮށްފި އެވެ.\nއަދުއްވުން ރަށަށް އަރައި ކޮއިލުގެ އަގުހުރި މުދަލާއި މައުދަނާއި ރަންރިހީގެ ގަހާނާތައް ފޭރިގަނެގެން ގުރާބުގެ ރިޔާތައް ކޮށާލައި ދަތުރު ފަށައިފި އެވެ.\nއަވަހާރަކޮށްލި ހަނދަރު ރަސްގެފާނު އޮތް އޮޑި ބައްސާލުމުން ކަނޑުގެ އޮޔާއި ޖައްވުގެ ވައިގެ އޯގާތެރިކަމުން މަޑުމަޑުން މަޑުމަޑުން ގެންގޮސް ހުޅިޔަންދޫ ފުއްޓަރަށް ލައްގައި ރާޅާއެކު ގުދުރަތީ ގޮތެއްގައި ވަޅުލެވުމުން ދަނިކޮށް ހުޅިޔަންދޫ ރަށްވެހިން ނުކުމެ އޮޑީގެ ވަކަރުތަކުން ޒިޔާރަތެއް ހަދައިގެން އުޅެގެންފި އެވެ. ބަރޮސް ބަލީގެ މީހުންގެގާގައި ފޮޅި އަޅާ ޒިޔާރަތެއް ކަމުގައި އެތަން ހަދައި މާތް ކޮށްފޫ އެވެ. (ނިމުނީ)\nހަވީރު ޑެއިލީ، 27 ސެޕްޓެމްބަރ 2007 00:00\nފަހަތައް އިންޑިޔާ ކަނޑުގައި ކުރެވުނު ދަތުރުތަކާއި ދިވެހިރާއްޖެ\nކުރިއަށް ދަނބިދޫ ސްކޫލުގައި ކުޑަކުދިންގެ ދުވަސް ފާހަގަ ކޮށްފި\nމެންދުރުގެ އެންމެ ހޫނު ގަދަ ވަގުތެވެ. ވައިރޯޅިއެއް އަމުދުން ނުޖެހެއެވެ. ރަށުގެ މަގުތައް އޮތީ ފަޅުވެފައެވެ. އެ ހޫނުގައި ފިހެން …\nމާރޗް 20ގައި ލ.ދަނބިދޫ ބަނދަރު ހަދަން ފަށަނީ


Dhivessehge Dhulun: Aharen Nukulhedhey Meehakah Hadhaalai, Anbimeehaa Feyrigathee Emme Gaai Ekuveriyaa - Vaguthu\n"މިއީ މީގެ 10 ވަރަކަށް އަހަރު ކުރިން މާލޭގައި ހިނގާދިޔަ ހާދިސާއެއް އަސްލެއް ކަމުގައި ބަލައިގެން ލިޔެފައިވާ ވާހަކައެކެވެ."\nއަހުމަދަކީ އަހަރެންގެ ކުޑައިރުގެވެސް އަދި މިހާރުގެވެސް އެންމެ ގާތް އެކުވެރިޔާއެވެ. އެއް ސުފުރާމަތިން ކައި އެކުގައި ހިޔަންޏެއްހެން އަބަދު ހުންނަ އަހުމަދަކީ އަހަރެންގެ އެންމެ އަރިސް އެއް ރަހުމަތްތެރިޔާއެވެ. އަހަންނަކީ އަބަދުވެސް ވިޔަފާރިއެއް ފެށުމުގެ ވިސްނުން ގެންގުޅެމުން އައި މީހަކީމެވެ. ނަމަވެސް އަހުމަދުގެ ރައުޔު އަހަންނާއި މުޅިން ތަފާތެވެ. އެއީ އޭނާ ބޭނުން ވަނީ ޒުވާން ދުވަސްވަރުގައި މަޖަލުގައި ވަގުތުތައް ހޭދަކުރުމަށް ކަމަށް ވުމުންނެވެ.\nއަހަރެމެން ދެމީހުންވެސް ވަޒީފާއަދާކުރަމުން އައީ އެއްކުންފުންޏެއްގައެވެ. ވަކި ޑިޕާޓްމެންޓެއްގައި މަސައްކަތްކުރި ނަމަވެސް މަސައްކަތުގެ މާހައުލުގައިވެސް އަހަރެމެން ދެމީހުންގެ އެކުވެރިކަމާއި ގާތްކަން އޮވެއެވެ.\nކުންފުނީގައި ވަޒީފާ އަދާކުރަމުން އަހަރެން އަމިއްލަ ވިޔަފާރިއެއް ފަށަން ނިންމީމެވެ. އެގޮތުން ވަޒީފާއަދާކޮށްގެން ލިބޭ ފައިސާއިން ރައްކާކުރި ފައިސާއާއި ލޯނުގެ ގޮތުގައި ހޯދި ފައިސާއިން އަމިއްލަ ވިޔަފާރިއެއް ފެށީމެވެ. މާލޭގެ ރަނގަޅު ހިސާބެއްގައި އަންނައުނު ވިއްކާ ކުޑަ ފިހާރައެއް އަހަރެން ހުޅުވީމެވެ. ކުޑަކުދިންގެ އަންނައުނަށް ހާއްސަ އެ ފިހާރައަށް މާލޭގެ ގިނަ ބައެއްގެ ތަރުހީބު ލިބުނެވެ.\nއަހަރެންގެ ވިޔަފާރީގައި އަހުމަދު ބައިވެރިކުރަން އަހަރެން ނިންމީ އޭނާއަކީ އަހަރެން އެންމެ އިތުބާރު ކުރާ އެކުވެރިޔާއަށްވެފައި ކުޑައިރުއްސުރެއް އެކުގައި އުޅެބޮޑުވުމުން އަހުމަދަށް އަހަރެން ކުރާ އިހްތިރާމެއްގެ ސަބަބުންނެވެ. ނަމަވެސް އެއިރު އޭނާއަކީ ވިހައެއް ކަމާމެދަކު އަހަރެން ކުޑަކޮށްވެސް ހިއެއް ނުކުރަމެވެ.\nވިޔަފާރީގައި ލިބުނު ކާމިޔާބީގެ ސަބަބުން ވިޔަފާރި އިތުރަށް ފުޅާކޮށް އިތުރު2ފިހާރައެއް މާލޭގައި ހުޅުވީމެވެ. އަދި ވިޔަފާރީގެ 40 އިންސައްތަ ހިއްސާ އަހުމަދަށް އަހަރެން ދިނީމެވެ. އަދި އޭނާގެ މަޖާކުރުމުގެ ވިސްނުން ދޫކޮށް ހަރުދަނާ މީހަކަށް ވުމަށް އަހަރެން ނަސޭހަތްތެރިވީމެވެ. އަހަރެންގެ ނަސޭހަތާއި އެކު އަހުމަދަށް ބޮޑު ބަދަލެއް އައެވެ. އަދި އަހަންނާއި އެއްވަރަށް ވިޔަފާރީގެ ކަންކަމުގައި އުޅެން ފެށިއެވެ. ބައެއް ފަހަރު އަހަންނަށް ނުކުރެވޭ ނުވަތަ ހަނދާން ނެތިފައި ހުންނަ ކަންކަންވެސް އޭނާ ކޮށްދެއެވެ. ހަޤީގަތަށް ބުނާ ނަމަ އަހުމަދުގެ ސަބަބުން ވިޔަފާރި ހަރުދަނާ ވިއެވެ. އަދި ވިޔަފާރި އިތުރަށް ކުރިއަރައިގެން ދިޔައެވެ.\nވިޔަފާރިއަށް ދުވަސްވަމުން ދިޔަ ވަރަކަށް އަހަންނަށް އަހަރެންގެ އަމިއްލަ ދިރިއުޅުމާއި މެދު ވިސްނަން ފެށުނެވެ. އަދި ހަޔާތެއް ފެށުމަށް ނިންމައި އަހަރެން ކައިވެންޏެއް ކުރީމެވެ. އަހަރެން ކައިވެނިކުރީ މާލޭގެ ގަދަރުވެރި އާއިލާއަކަށް ނިސްބަތްވާ ބުރުސޫރަ ރީތި އަންހެން ކުއްޖަކާއެވެ.\nކައިވެންޏަށް ފަހު އަހަރެން އަހުމަދުގެ ކިބައިން އޭނާވެސް ކައިވެންޏެއް ކުރުމަށް އެދުނީމެވެ. ނަމަވެސް ކައިވެނި ކުރުމަކީ އޭނާ މާ ގަޔާވާ ކަމެއް ނޫނެވެ. އެހެންކަމުން އަހުމަދު ބޭނުންވީ ހުސްހަށިބައިކޮށް ހުންނާށެވެ.\nއެއް ދުވަހެއްގެ މެންދުރެވެ. އާދައިގެ މަތިން އޮފީސް ކަންކަން ނިންމާލުމަށް ފަހު އަހުމަދު އަހަރެމެން ގެއަށް އައެވެ. އެއިރު އަހަރެންގެ ކައިރީގައި އަހަރެންގެ އަންހެނުން ދިޔާނާވެސް އިނެވެ. އަހުމަދު އައިސް ގެއަށް ވަނުމުން އިށީދުމަށް ބުނެ އަހަރެން ޖާގަ ދެއްކީމެވެ.\nހިނިތުންވުމަކާއި އެކު އަހުމަދު އައިސް ސޯފާގައި އިށީނެވެ. އެއިރު އަހުމަދުގެ ނަޒަރު އަހަރެންގެ އަންހެނުންނަށް ހުއްޓިފައި ހުއްޓެވެ. އަންހެނުންގެ ނަޒަރުވެސް އަހުމަދަށް ހުއްޓިފައިވާ ކަހަލައެވެ. ނަމަވެސް އަހުމަދަކީ އަހަންނަށް ދުވަހަކުވެސް ބޭވަފާތެރިވާނެ މީހެއް ކަމަށް އަހަރެންގެ ޒަމީރު ގަބޫލެއް ނުކުރެއެވެ. އެހެންކަމުން އަހަރެންގެ ސިނކުޑިއަށް އައި ވަހުމްތަކާއި އަހަރެން ދުރުވެ ހަމަޖެހިލީމެވެ.\nއެ ދުވަހުގެ ފަހެވެ. އަހުމަދު އާދަޔާ ހިލާފަށް އަހަރެމެންގެއަށް އަންނަން ފަށައިފިއެވެ. އަހަރެން ގޭގައި ނޫޅޭ ވަގުތުތަކުގައިވެސް މެއެވެ. އަހުމަދަށް ހެޔޮކޮށް ހިތުމަށް އަހަރެން އޮންނާނީ އަންހެނުންނަށް އަންގާފައެވެ. އެހެންކަމުން ގެއަށް އަންނަ ގިނަ ފަހަރު އަހުމަދާއި އަހަރެންގެ އަންހެނުން ވާހަކަ ދައްކާ ހިލާޔު ބަދަލުކޮށް ހަދާނެއެވެ. ނަމަވެސް އެހެން އުޅުމުގެ ތެރޭގައި އަހަރެންގެ އަންހެނުން އަހުމަދަށް ލޯބި ޖެހިދާނެ ކަމަށް އަހަރެން އުންމީދެއް ނުކުރަމެވެ.\nދުވަސްގަނޑެއް ފަހެވެ. އަހުމަދުގެ އުޅުމަށް ބޮޑު ބަދަލެއް އަޔެވެ. އަހަންނާއި އަހުމަދާއި އޮންނަ ގުޅުން ހީނަރުވާ ކަހަލަގެ އިހްސާސެއް އަހަންނަށް ކުރެވެން ފަށައިފިއެވެ. ބައެއް ފަހަރު އަހުމަދު ހުންނަނީ އަހަރެން ދެކެ ރުޅި އައިސްފައޭވެސް ހީވާ ކަހަލައެވެ. އަދި ބައެއް ފަހަރު އަހުމަދުގެ މޫނުމަތީގެ ކުލަވަރުން އެކަން ކަށަވަރުވާ ކަހަލައެވެ.\nއަހުމަދުގެ އުޅުމަށް އައި ބަދަލާއި މެދު އަހަންނަށް ފުންކޮށް ވިސްނެން ފެށިއެވެ. އަދި އެކަމަކާއި ހުރެ އަހަރެންގެ ސިނކުޑި ސުމަކަށް ދާން ފެށިއެވެ. އެންމެ ފަހުން އަހަރެން ނިންމީ އަހުމަދު ކައިރިން އެހުމަށެވެ. ވުމާއި އެކު އަހުމަދު ކައިރިން ވެގެން އުޅޭ ގޮތެއްް އަހަރެން އެހީމެވެ. ނަމަވެސް އަހުމަދު ދިނީ ފިނި ޖަވާބެކެވެ.\n"ތީ ހަސަނަށް ހީވާ އެއްޗެއް.. ހަމަ ހުރިހާ ކަންކަންވެސް އޯކޭ" ހިނިތުންވެލުމާއި އެކު އަހުމަދު ޖަވާބު ދިނެވެ.\nއަހުމަދުގެ ޖަވާބާއި އެކު އަހަންނަށް ހަމަޖެހިލެވުނެވެ. އަދި އަހުމަދާއި އޮންނަ ގުޅުން ވަރުގަދަ ކުރުމަށް އެކުގައި ރޭގަނޑުގެ ކެއުމަކަށް ދިޔުމަށް އަހަރެން ނިންމީމެވެ.\nހުކުރު ދުވަހެވެ. އަހަރެން ތައްޔާރުވީ ޒަމާންވީ އެކުވެރިކަމަށް އިތުރު ބޮޅެއް އިތުރުކުރުމަށެވެ. ރީތި ވެލައިގެން އަހަރެން ގެއަށް ނުކުމެ ޕާކު ކޮށްފައި ވާ ސައިކަލާއި ދިމާއަށް ހިނގައިގަތީމެވެ. ހަމަ އެހިނދެވެ. މޫނު ނިވާކޮށްގެން ތިބި ދެމީހަކު އަހަރެން ވަށާލިއެވެ. އަދި އެމީހުންގެ އަތުގައި ހުރި ހަތިޔާރުން އަހަންނަށް ހަމަލާދިނެވެ.\nއަހަންނަށް ހަމަހޭވެރިކަން ވީއިރު އަހަރެން އޮތީ އައިޖީއެމްއެޗްގެ އިމަޖެންސީ ރޫމްގައެވެ. ކައިރީގައި އަންހެނުންނާއި އަހުމަދުގެ އިތުރުން ފުލުހުންގެ ދެމީހަކު ހުއްޓެވެ. އަހަރެން ހޭ އެރުމާއި އެކު އެ ދެ ފުލުސް މީހުންވެސް ދިޔައެވެ. އިރުކޮޅެއް ފަހެވެ. ޑްކްޓަރ ރިޕޯޓްތަކެއް ހިފައިގެން އަޔެވެ. އަދި އަހުމަދުގެ މޫނާއި އަހަރެންގެ އަންހެނުންގެ މޫނަށް ބަލާލުމަށް ފަހު އަހަރެންގެ އުނަގަނޑުން ތިރިން ވާގި ގޮސްފައިވާ ކަމަށާއި އަލުން ރަނގަޅުވެ އާންމު ހާލަތަށް އައުމަށް ގިނަ ދުވަސް ނަގާނެ ކަމަށް ބުންޏެވެ.\nހޮސްޕިޓަލުގައި 10 ދުވަހު ހޭދަކުރުމަށް ފަހު އަހަރެން ގެއަށް ބަދަލުކުރެވުނެވެ. އެއިރުވެސް އަހަންނަށް އަމިއްލަ ބާރުގައި ކޮޅަށް ނުހުރެވެއެވެ. އަހަރެން މިއަދު މިވަނީ ނުކުޅެދޭ މީހަކަށް ވެފައެވެ. މިލިއަނުން ފައިދާވާ ވިޔަފާރިއެއް އޮތް އިރު ވިޔަފާރީގެ ކަންކަމާއިވެސް މިއަދު އަހަންނަކަށް ނޫޅެވެއެވެ. އެހެންކަމުން ވިޔަފާރީގައި އަހަންނަށް އޮތް ހިއްސާ އަންހެނުންނާއި އަހުމަދަށް ހަމަހަމައަށް ބަހާލީމެވެ. އެއީ ދުވަހަކުވެސް އެ ދެމީހުން އަހަންނަށް ބޭވަފާތެރިނުވާނެ ކަމުގެ ޔަގީންކަން އޮތީމައެވެ.\nނަމަވެސް ކަންތަށްވެގެންދިޔައީ އަހަރެން ހީކުރި ހީކުރުމާއި ހިލާފަށެވެ. އަހަރެން ޕެރެލައިޒްވި ފަހުން އަހަރެންގެ އަންހެނުންނާއި އަހުމަދުގެ ގުޅުން ދިޔައީ އިތުރުވަމުންނެވެ. އަހުމަދު އަހަރެންގެ ގެއަށް އަންނަލެއް ކުރިއަށްވުރެއްވެސް އިތުރެވެ.\nމިގޮތަށް އައިސް އުޅުމުގެ ތެރޭގައި އެއްދުވަހަކު އަހުމަދަށް ގެއިން ބޭރަށް ދެވުނީ އޭނާގެ މޯބައިލް ފޯނު އަހަރެމެންގޭގައި ޗާޖަށް ޖެހުމަށް ފަހުއެވެ. އަހުމަދު ބޭރަށް ދިޔަތާ މާ ގިނަ އިރެއް ނުވެ ސޭވް ނުކޮށް އިން ނަންބަރަކުން ގުޅިއެވެ. ދެތިން ފަހަރަކު ގުޅުމުން އަހަރެން ފޯނު ނެގީމެވެ. ފޯނު ކަންފަތުގައި ޖެއްސުމާއި އެކު އެކޮޅުން ދިނީ އިންޒާރެކެވެ. އެކޮޅުން ވާހަކަ ދެއްކި މީހާ ބުނި ގޮތުގައި ފައިސާ ނުދީފި ނަމަ ފަޅާ އަރުވާލާނެ ކަމަށެވެ. ނަމަވެސް ކޮން ކަމެއްކަމެއް ނުބުނެއެވެ.\nއޭގެ އިރުކޮޅެއް ފަހެވެ. އަހުމަދު އައިސް ގެއަށް ވަނެވެ އެއިރު އޭނާގެ އަތުގައި ކުޑަވަރެއްގެ ފޮއްޓެއް އޮތެވެ. ހާސްވެފައި ހުރި އަހުމަދު ގެއަށް ވަދެގެން އައި ގޮތަށް އައިސް ޗާޖަށް ޖަހާފައި އޮތް ފޯނު ނެގުމަށް ފަހު ނަންބަރަކަށް ގުޅިއެވެ. އަދި މިދަނީއޭ ކިޔާ ފޯނު ބޭއްވުމަށް ފަހު ގެއިން ނުކުތެވެ.\nއަހުމަދުގެ އަމަލުތަށް ހުރި ގޮތުން އަހަންނަށް ހަމަލާދިނީ އަހުމަދު ގެ ރޭވުމަކުން ކަމަށް އަހަންނަށް ގަބޫލުކުރެވެން ފެށިއެވެ. އެހެންކަމުން އަހުމަދަށް ފާރަލުމަށް އަހަރެން މީހަކު ހޯދީމެވެ. އަހުމަދަށް ފާރަލުމަށް އަހަރެން ހޯދި މީހާގެ ކިބައިން އެގުނު ގޮތުގައި އަހަރެންގެ އަންހެނުންނާއި އަހުމަދާއި ވަރަށް ގާތް ގުޅުމެއް އޮވެއެވެ. އަދި އެކުގައި އެކަހެރިކޮށް އުޅުން ފަދަ ކަންކަން ވެސް ކުރެއެވެ. އަދި އަހަންނަށް ހަމަލާދިނީ ސީދާ ރާވައިގެން އަހުމަދު ފަންޑުކޮށްގެން ކަމަށް ހާމަވިއެވެ.\nކާންދިން އަތުގައި ދަތްއެޅީތާއެވެ. ނަމަވެސް އަހުމަދަށް އަހަރެންގެ ހިތް ހެވެވެ. އެހެންކަމުން މިއަދާ ހަމައަަށްވެސް އަހުމަދު ކައިރީގައި އަހަރެން އެވާހަކައެއް ނުދައްކަމެވެ. ނަމަވެސް މިއަދު އަހުމަދު އެވަނީ އަހަރެން އެއްފަރާތްކޮށްފައެވެ. އަހަރެން ބާކީކޮށްފައެވެ. އެ ވެސް ނުކުޅެދޭ މީހަކަށް ހެދުމަށް ފަހުގައެވެ. ބުރަ މަސައްކަތުން ފެށި ވިޔަފާރިއާއި ލޯބިވާ އަނބިމީހާ ފޭރިގަތީ އަހަރެންގެ ކުޑަވެސް ކުށަކާ ނުލައެވެ.\nނޮވެމްބަރު 26, 2021 03:42\nތީ ކަނޑައެޅިގެން ދޮގެއް، އަހަރެން ރާވައިގެން ކުރިކަމެއްނޫން އެއީކީ\nނޮވެމްބަރު 26, 2021 09:51\nހެޔޮ ނުވާނެ އަހުމަދު އަހަންނަށް ތިވަރުގެ ކެއްސެއް ދޭން. އަހަރެން އަހުމަދަށް ނުކޮށްދެނީ ކޮން ކަމެއް؟ އެންމެފަހުން މަގޭ އަނބިވެސް ކަޓުވާލީއޭ!\nނޮވެމްބަރު 26, 2021 12:21\nވަގެއް ވައްކަންކޮއްފަވެސް ނުބުނާނެ.. އެކަމް މަގޭ ދަރިފުޅަށް އިދެވުނީ އޭކޭ47 އަކާ.. މިވަރުގެ ކުޅަދާނަ ދަނބިދަރިއެއް ނުލިބޭނެ..\nނޮވެމްބަރު 26, 2021 21:32\nއޭރުވެސް ދަރިފުޅު ކައިރި ބުނިން އަހުމަދަކީ ރަނގަޅު މީހެއް ހެނެއް ހިޔެއް ނުވެޔޭ. ހަމަ ބައްޕަ ބުނި ގޮތަށް ކަންކަން މި ދިޔައީ. ހާދަ ދެރައޭ\nނޮވެމްބަރު 26, 2021 13:58\nހިޔާލީ ވާހަކައަކާ ވައްތަރީ.\nނޮވެމްބަރު 26, 2021 14:44\nތިމާ ނޫޅޭ ވަގުތު ހިލޭ ފިރިހެނަކު އަނބިމީހާ ގާތަށް ގެނައުމަކީ ރަނގަޅު ކަމެއް ނޫން\nނޮވެމްބަރު 26, 2021 17:06\nއަންހެނުންނަށް އިތުބާރު ކުރުނ\nނޮވެމްބަރު 26, 2021 18:07\nތީ ހަމަ ގަސްތުގައި އަންހެނުން ދީފަ ތި އޮތީ..\nނޮވެމްބަރު 27, 2021 06:26\nކާންދިން އަތުގައި ދަތްއެޅީތާއެވެ. ނަމަވެސް އަހުމަދަށް އަހަރެންގެ ހިތް ހެވެވެ.\nމިނަށް ވުރެ ސޭކު މީހުންނަށް ދިމާވާނެ މިކަހަލަ ކަންކަން. ދުނިޔެ އަކީ ދުނިޔެކަން ދަނެގެން އުޅެން ޖެހޭނީ


އަބަދުވެސް ލޯބިވާނަަން4– Esfiya\nއަބަދުވެސް ލޯބިވާނަަން 4\nނޫން…އެކަމު….އިނގެއެއްނު ޒަކޫގެ ބާރުތަށް ބޭނުން ކުރަން މިހާރު ޒަކޫއައް އިނގޭކަން….ދޮންތަ ބުނި ދޮންތަ އައް ލިބުނު ފިރިހެން ކުއްޖާ އަކަށް ނޫނޭ ބާރުތަށް ލިބުނީ އަންހެން ކުއްޖާއަށޭ…އެކުއްޖާ އައް މިއަހަރު 18 ފުރުނީމަ ބާރުތަށް ބޭނުން ކުރެވެން ފަށާނެ…ދޮންތަ ބުނި ދޮންތަގެ ފިރިހެން ކުއްޖާ އަށާ އަންހެން ކުއްޖާއައް ވެސް އިންގޭނެއޭ އެކަން..އަނެއްކާ އެކުއްޖާ ބޭނުމެއް ނުވޭ އިންސާނަކާއި ގުޅޭކަށް…ދޮންތަ ބުނި އެކުއްޖާ ބުންޔޭ ލޯބިނުވާ މީހަކާ ވެސް ގުޅޭނަމޭ..އެކަމު އިންސާނަކާ ނުގުޅޭނަމޭ…ޒަކޫގެ ވެސް ހިޔާލު އެގޮތް….ދެން ބާރު ތަކުގެ ވާހަކަ ދައްކާއިރު ރާއްޖޭގައި ވަރަށް އުނދަގޫ ވާނެ އެބާރުތަށް ބޭނުން ކުރަން ދަސްކުރަން….ފްރާންސްއައް އައިއްސިއްޔާ ވާނެގޮތް އެންމެ ރަނގަޅަށް އިނގޭނީ އަފްލާމްއައް….ދޮންތަ މެނެ އެހެންވެ ޔޫކޭ އައް ބަދަލުވާން އެއުޅެނީ…..އަހަރެމެންވެސް ބަދަލުވާންވީނު ޔޫކޭއައް.އެލީޝާ އަފްލާމް ކައިރީ ހުރިހާ ވާހަކަ އެއް ކިޔައި ދިނެވެ.\nއާން ތިއީ ރަނގަޅު ހިޔާލެއް…ކޮންއިރަކުން އެލީގެ ދޮންތަމެން ޔޫކޭއައް ދަނީ؟އަފްލާމް ވެސް އެވާހަކައާއި އެެއްބައި ވެލަމުން ބުނެލިއެވެ.\nނެކްސްޓް މަންތްގަ ދޮންތަމެން ދަނީ އަހަރެމެން އެހެންވީމަ ހިނގާ މިމަންތްގައި ގޮސް ގެ ރެޑީކޮއްލަން.އެލީޝާ ހިޔާލެއް ދިނެވެ.\nއާން..ދެން ތިވާހަކަ މާދަން ޒަކޫމެންނާ ދައްކާލާނީ…ދެން މާގިނަ އިން އެކަމާ ނުވިސްނަ އަވަހަށް ނިދާ.އަފްލާމް އެލީޝާގެ އިސްތަށި ގަނޑުގައި ފިރުމާލާފައި ލޯމަރާލިއެވެ.\nމޯމް…ޔޫކޭ އައް ގޮއްސަ ކޮންތާކު ތިބެނީ؟މީކާއިލް ސުވާލު ކޮއްލިއެވެ.\nދެން އެއީ ސަޕްރައިޒް އެއް.ކައިރާ ބުނެލިއެވެ.\nއޯކޭ… މޯމް އަދި ވެސް ނުބުނަމެއްނު ކީއްކުރަން ކަމެއް ޔޫކޭއައް ދަނީ… ދެން އެއްކޮއް ބަދަލު ވަނީތަ ޔޫކޭއައް؟އިންޝާ އަހާލިއެވެ.\nޔެސް.. ދެން އެއްކޮއް ބަދަލުވާނީ ޔޫކޭއައް…. އެކަމު ރާއްޖެ އައް ވެސް އަންނާނަން ބައެއް ފަހަރު… ބައްޕަގެ ވިޔަފާރި ދެން އެކޮޅުގަ ފައްޓާނީ… ދޮންބެ އެން އިން ވެސް އެކޮޅުން ޖޮބެއް ހޯދާ…. އެން ފަހުން ކިޔައި ދޭނަން ކީއްކުރަން ކަން ޔޫކޭއައް ދަނީ. ކައިރާ ވާހަކަ ދައްކާ ނިންމާފައި ތެދުވެގެން ގޮސް ކޮޓަރި އައް ވަނެވެ.\nޒަކްވާން ފެންވަރައި ނިމިގެން ކޮޓަރި އައް ވަންއިރު އޭނާގެ ކޮނޑާ ހަމަ އައް ދިގު ކޮއްފައިވާ އިސްތަށިގަނޑުން ފެންތިކި ތަޅައެވެ.\nޒަކަވާން ވިސްނަމުން ދިޔައީ މިއަދު އޭނަ ކައިރީ އެލީޝާ ދެއްކި ވާހަކަ ތަކެވެ. އެއީ ޒަކްވާންގެ ކައިވެނީގެ ވާހަކައެވެ. އެވެސް އޭނަފަދަ ޖިންނި އަކާއެވެ. ނަމަވެސް ޒަކްވާން އައް ނުވިސްނުނީ އެކުއްޖާ ގެންނަނީ ކޮންތާކުން ކަމެވެ. އެލީޝާ ކުރިން ބުނި ގޮތުނަ މިހާރު އެލީޝާ އާއި ޖިންނި ދުނިޔެއާއި އެއްވެސް ގުޅުމެއް ނޯވެއެވެ.\nއެނދުގައި އޮތް ކައިރާގެ ހިޔާލުތަށް ދަތުރު ކުރީ މީގެ 25 އަހަރު ކުރިއަށެވެ.\nއެލީޝާ އަދި ކައިރާ އަކީ ޖިންނިންގެ ދުނިޔެއިންވެސް އެންމެ ފާހަގަ ކޮއްލެވޭ ރީތިކަމެއް ލިބިފައިވާ2ޖިންނިންނެވެ. ކައިރާ އާއި އެލީޝާ އޭނާގެ މަންމަ ޒުބޭދާ އަދި ބައްޕަ އާމިރު އާއެއްކޮން ދުނިޔެއަށް އައީ އެތަނުގެ ސަޤާފަތް ބަލައިލާ ދުނިޔޭގައި ކުޑަދުވަސް ކޮޅަކު މަޑު ކޮއްލާށެވެ. ފުރަތަމަ އެމީހުން ދިޔައީ ފްރާންސް އަށެވެ. ފްރާންސް އިން މީހަކު ސިހުރު ހަދާ ޒުބޭދާ އާއި އާމިރު މަރާލިއެވެ. އެގޭސަބަބުން އެމީހުންނަށް ޖިންނީންގެ ދުނިޔެއަކަށް ވެސް ނުދެވުނެވެ. އެހެންވެ އެލީޝާ އާއި ކައިރާ ނިންމީ ފްރާންސް ގައި ދިރިއުޅިމަށެވެ. އެލީޝާ އާއި ކައިރާ ފްރާންސް އިން ގެއެއް ގަނެ،އައިޑީކާޑި ހަދާ ވަޒީފާ އަކަށް ދާންފެށިއެވެ.\n5 ވަނަ ބަޔަށް އިންތިޒާރު ކޮށްލާ!\nއުޖާލާވެގެންދިޔަ ޙަޔާތް (3)\nހިތާމަ ލޯބި May 23, 2018\nބޭވަފާތެރިވުމުން ޔާރާ – 7


Easter bomuge hamalaa aa gulhigen 300 meehun hayyaru kuri | Mihaaru\nއީސްޓާ ބޮމުގެ ހަމަލާ އަށް ފަހު ލަންކާ ސިފައިން ސަލާމަތީ ކަންކަން ބަލަހައްޓަނީ. --ފޮޓޯ:އޭއެފްޕީ\nއީސްޓާ ބޮމުގެ ހަމަލާއާ ގުޅިގެން 300 މީހުން ހައްޔަރުކުރި\n05 ސެޕްޓެމްބަރ 2019 - 15:462comments\nކޮލަމްބޯ (ސެޕްޓެމްބަރު 5) - މިދިޔަ އެޕްރީލް މަހު ސްރީ ލަންކާގައި ދިން އީސްޓާ ބޮމުގެ ހަމަލާއާ ގުޅިގެން ގާތްގަނޑަކަށް 300 މީހުން ހައްޔަރު ކުރި ކަމަށް ފުލުހުން ބުނެފި އެވެ.\nއެޕްރިލް 21 ގެ ހަމަލާއާ ގުޅިގެން 293 މީހުން ހައްޔަރު ކުރި ކަމަށް ފުލުހުން ބުންޏެވެ. ފުލުހުންގެ ތަރުޖަމާން ރުވާން ގުނަސެކަރަ ވިދާޅުވީ ފުލުހުންގެ ބެލުމުގެ ދަށަށް ގެންދިޔަ މީހުންގެ ތެރޭން 115 މީހުން ހައްޔަރުކޮށްފައިވާ ކަމަށެވެ. އަދި 178 މީހުން ބަންދުގައި ތިބީ ހައްޔަރު ކުރުމުގެ އަމުރުގެ ދަށުން ކަމަށް ތަރުޖަމާން ވިދާޅުވި އެވެ.\nލަންކާގެ ތިން ފައްޅިއަކާއި ލަގްޒަރީ ހޮޓާތަކަށް ދިން ބޮމުގެ ހަމަލާތަކުގައި ވަނީ 258 މީހުން މަރުވެފަ އެވެ. މީގެ ތެރޭން 45 މީހުންނަކީ ބިދޭސީންނެވެ. ބޮމުގެ ހަމަލާތަކުގައި ވަނީ 500 އަށް ވުރެ ގިނަ މީހުން ޒަޚަމްވެފަ އެވެ.\nއިތުރު ލިޔުންތައް ސްރީ ލަންކާ ބޮމުގެ ހަމަލާ


SunOnline: Kudakuda Thorish emmen aashoahu kollee molhu goalakun!\nޢަބްދުﷲ އައިމަން 04 Nov 2021, 08:18\nއެންމެ 11 އަހަރުގެ ތޯރިޝް: ގިނަބައެއްގެ ލޮލުގައި އަޅައިގަތީ އޭނާ ޖެހި މޮޅު ގޯލެއްގެ ވީޑިއޯއަކުން ---\nކީޕަރު އެންމެ ފަހަތުގައި ހުރެ ފުރުޅާލި ބޯޅަ ހިފައިގެން އޭނާ އެ ދިޔައީ އިދިކޮޅު ޓީމު އެއްކޮށް ކިހިލި ޖަހާލައިގެންނެވެ. ކައިރިއަށް އައި ނަމަ އައި ކުޅުންތެރިއަކު ފަސޭހަކަމާއެކު ބީޓްކޮށްލީ އެއްވެސް ހާސްކަމެއްނެތިއެވެ. މުޅި ޓީމު އެއްކޮށް ކަޓުވާލުމަށްފަހު ދެން އެންމެ ފަހަށް ހުރި ކީޕަރު ބޯމަތިން އެއްލީ ޗިޕެކެވެ.\nމި ސިފަކޮށްދިނީ އާޖެންޓީނާއާއި، ޕީއެސްޖީއަށް ކުޅެމުން އަންނަ ލިއޮނެލް މެސީ ޖެހި މޮޅު ގޯލެއްގެ ވާހަކައެއް ނޫނެވެ. ނޫނީ ރާއްޖޭގެ އެއްވަނަ އަލީ އަޝްފާގު ޖެހި ގޯލެއްގެ ވާހަކައެއްވެސް ނޫނެވެ. އެކަމަކު ނ. ޅޮއްސަށް އުފަން 11 އަހަރުގެ ޔޫސުފް ތޯރިޝް ޖެހި އާދަޔާ ހިލާފު މޮޅު ގޯލެއްގެ ވާހަކައެވެ. މިފަހުން ސޯޝަލް މީޑިއާގައި ދައުރުވި ތޯރިޝްގެ ގޯލަކީ ބަލައި ފޫހި ނުވާނެ ތަފާތު ގޯލެކެވެ.\nފުޓުބޯޅައިގެ އާއިލާއަކަށް އުފަން ތޯރިޝް ހަނދާން ހުންނަން ފެށީއްސުރެއް އޭނާގެ ހިތް ދެވުނީ ފުޓުބޯޅައަށެވެ. ކިރިޔާ ބޯޅައަށް ފައި މަޅައިގަންނަން ދަސްވިދުވަހުން ފެށިގެން ވެސް ތޯރިޝްގެ ތަފާތުކަމެއް އާއިލާއަށް ވެސް ފާހަގަ ކުރެވުނެވެ. އެކަމަށް ހުންނަ ފޯރިއާއި، ފުޓުބޯޅަ ކުޅެލާއިރު އޭނާ އެވާ އުފަލަކީ އާދައިގެ ކުއްޖަކު ހުންނަ އަމަށަކު ޖޯޝެއް ނޫނެވެ.\n"ވަރަށް ކުޑައިރުން ސުރެއް ފުޓުބޯޅަ ކުޅެން. ގްރޭޑް 1 އަށް ދިޔަ ހިސާބުން މުބާރާތްތައް ކުޅެން ފެށިން. ދެން އިންޓަހައުސް މުބާރާތްތަކުގައި ޓޮޕް ސްކޯރާ ލިބޭނެ،" ތޯރިޝް އޭނާ ފުޓުބޯޅަ ކުޅެން ފެށުނު ގޮތް ކިޔައިދެން ފަށަމުން ބުންޏެވެ.\nއޭނާ ބުނީ ފުޓުބޯޅައަށް ކުޅެން ހިތް ޖެހުނީ އޭނާގެ ބޭބެ ހަސަން ޔާސިރުގެ ސަބަބުން ކަމަށެވެ. ރިޒޯޓް ފުޓްސަލް މުބާރާތްތަކުގައި ވެސް މޮޅު ކުޅުމެއް ދައްކާފައިވާ ޔާސިރު އަކީ ތޯރިޝްގެ އައިޑޯލްއެވެ. ޔާސިރު މިސާލަކަށް ބަލައިގެން ތޯރިޝް ފުޓުބޯޅަޔައިގެން ކުރިއަށް ދިއުމަށް ވަނީ އަޒުމް ކަނޑައަޅައިފައެވެ.\nތޯރިޝް ހޯދާފައިވާ ބައެއް ކާމިޔާބީތައް\nމެސީގެ ސްޓައިލަށް ކުޅުނަސް ރޮނާލްޑޯގެ ފޭނެއް\nތޯރިޝްގެ ކުޅުން ބަލާލުމުން އެންމެ ފުރަތަމަ ވެސް ފާހަގަވާ އެއްކަމަކީ އޭނާ ބޯޅައިގައި ޖައްސާލައި ޓަޗުތަކާއި، ބޯޅަ ގެންގުޅެލާ ގޮތްތައް މެސީގެ ކުޅުމާއި ދާދި އެއްގޮތް ކަމެވެ. މެސީ ތިން ހަތަރު ޑިފެންޑަރުން ކައިރިން ނައްޓާލާފައި ގޮސް ކީޕަރު ދެފަޅިއަަށް ތަޅުވާލައި، ބޯމަތިން ބޯޅަ އެއްލުމަކީ އެތައް ފަހަރަކު އޭނާ ދައްކާލާފައިވާ މޮޅު ހުނަރެކެވެ.\nތޯރިޝްގެ ކުޅުން ވެސް ދާދި އެއްގޮތެވެ. އިދިކޮޅު ޓީމު ކުޅުންތެރިން ކައިރީ ހަދަނީ ބޭނުން އެއްޗެކެވެ. ގިނަ ފަހަރަށް ޑިފެންޑަރުން ވެސް ތިބެނީ ތޯރިޝްގެ ހަލުވިކަމާއި، ބޯޅައަށް ފަރިތަކަން ފެނި ހައިރާން ވެފައެވެ.\nއެހެން ނަމަވެސް ތޯރިޝް ބުނީ އޭނާއަށް ފުޓުބޯޅަ ކުޅެން އެންމެ މޮޅީ މެސީގެ އެންމެ ބޮޑު ރައިވަލް ކްރިސްޓިއާނޯ ރޮނާލްޑޯ ކަމަށެވެ.\nއެންމެ ކުޑައިރުން ފެށިގެން ވެސް ފޯރި ހުންނަނީ ބޯޅައަަށް\n"އަބަދުވެސް ބޯޅައެއްގެ ކަމެއްގައި އުޅޭނީ. ދެން ގޭތެރޭގައި ވެސް ބޯޅައިގެ ކޮންމެވެސް ވާހަކައެއްގައި އެހެން ނޫނީ ބޯޅައެއް ހިފައިގެން އުޅޭނީ،" ތޯރިޝްގެ ބޭބެ އަލީ ތޯހާ ބުންޏެވެ.\nއޭނާ ބުނީ ތޯރިޝް އެންމެ ބޮޑަށް ފޮލޯ ކުރާނީ ޔާސިރުގެ ކުޅުމަށްބ ކަމަށާއި، ޗުއްޓީއަށް އައިސްގެން އުޅޭ އިރު ޔާސިރު ވެސް ގިނަ ވަގުތު ހޭދަ ކުރަނީ ތޯރިޝްއާ އެކު ކަމަށެވެ.\nތޯރިޝް އޭނަގެ ފެވަރިޓް ބޭބެ، ޔާސިރުއާއެކު ---\n"ކުޑައިރުވެސް ޔާސިރަށް ވަރަށް ފޮލޯ ކުރާނެ. ޔާސިރުއާއެކީ ގޮސް ދަނޑުގައި އެކި އެއްޗެހި އެއްޗެހި ހަދާނެ." ތޯހާ ބުންޏެވެ.\nތޯހާގެ އިތުރުން ތޯރިޝްގެ މަންމަ ވެސް ބުނީ އެންމެ ތުއްތު އިރުން ފަށައިގެން ވެސް ބޯޅައަށް ހުންނަ ފޯރިއަކީ އާދަޔާ ހިލާފު ކަމެއް ކަމަށެވެ. އަދި މުބާރާތްތަކުގައި ވެސް ތޯރިޝްގެ ކުޅުން ފެނިފައިވާ ކަމަށާއި، އުންމީދަކީ ގައުމީ ޓީމަށް އޭނާ ކުޅޭތަން ކޮންމެވެސް ދުވަހަކުން ފެނުން ކަމަށެވެ.


Ghouta Ge Bodu Baeh Bashar Ge Aiy Dhashugai, Aanmun Rahkaatheri Thanthanah Badhaluvanee - Vaguthu\nޣޫޠާގެ ބޮޑު ބައެއް ބަޝާރުގެ އަތްދަށުގައި، އާއްމުން ރައްކާތެރި ތަންތަނަށް ބަދަލުވަނީ\nއިރުމަތީ ޣޫޠާ ސަރަޙައްދުގައި ސީރިޔާ ސިފައިންގެ ބާރު ގަދަކުރަމުން އަންނައިރު، އެސަރަޙައްދު ދޫކޮށް އާއްމުންގެ އެތައް ބަޔަކު ދަމުން އަންނަކަމަށް ކަމާ ބެހޭ ފަރާތްތަކުން ބުނެފިއެވެ\nއިދިކޮޅު ފަރާތްތަކުގެ އަތްދަށުގައި އޮންނަ އިރުމަތީ ޣޫޠާ ސަރަޙައްދުގެ ހަތަރު ބައިކުޅަ އެއްބަޔަށް ވުރެ ބޮޑު ބައެއް، ބަޝާރުގެ ސިފައިންގެ އަތްދަށަށް މިހާރު ގެނެސްފައިވާއިރު، ޙަމަލާތައް އިތުރަށް ވަރުގަދަ ކުރާނެކަމަށް އަނިޔާވެސް ބަޝާރުލް އަސަދުވަނީ ބުނެފައެވެ.\n"އޭއެފްޕީ" ނޫސް އެޖެންސީން ބުނެފައިވާ ގޮތުގައި 2000 މީހުން މިހާތަނަށް ރައްކާތެރި ސަރަޙައްދުތަކަށް ބަދަލުވެފައިވާކަމަށް ބެލެވޭއިރު، ގިނަ މީހުން ގޮސްފައިވަނީ ހުޅަނގު ޣޫޠާއަށެވެ. އަދި، އެހެންވެސް ގިނަ ފަރާތްތަކެއް ރައްކާތެރި ހިސާބުތަކަށް ބަދަލުވާން ބޭނުންވާކަމަށް ޣޫޠާގައި ތިބި ނޫސްވެރިންނާ ހަވާލާދީ އެއޭޖެންސީން ބުނެފައިވެއެވެ.\nޙަމަލާތަކުގެ ސަބަބުން އިރުމަތީ ޣޫޠާގައި އެތައް ހާސް ބަޔަކު ހާލުގައި ޖެހިފައިވާއިރު، އެފަރާތްތަކަށް ބޭނުންވާ އިންސާނީ އެހީގެ ތަކެތި ވަރަށް އަވަހަށް ފޯރުކޮށްދޭނެކަމަށް އދ. އިން ވަނީ ވިދާޅުވެފައެވެ. އެގޮތުން، ޞިއްޙީ އަދި އެނޫންވެސް އިންސާނީ އެހީގެ ތަކެއްޗާއެކު ބޮޑު ޓްރަކެއް، ހޯމަ ދުވަހު ޣޫޠާގެ އެންމެ ބޮޑު އަވަށް، ދޯމާ އަށް ފޮނުވާލާނެކަމަށް ވަނީ ވިދާޅުވެފައެވެ.\nމާޗް 5, 2018 19:34\nގޯޓާގައި ބައްޝާރާ ދެކޮޅައް ހަނގުރާމަ ކުރާ ބަޔަކު ނެތް. އެތާނގައި ތިބީ މުރުތައްްދު ސަހަވާތުން ވަނީ ބައްޝާރުގެ ކާފަރު ސިފައިންނާއި ޑީލް ހަދާރައްކާވެފަ. ގޯޓާގައި ބައްޝާރުގެ ކާފަރު ސިފައިންނާއި ހަނގުރާމަ ކުރަމުންދަނީ އުޚްތުންތަކެއް.\nމާޗް 7, 2018 06:58\nކަލޭ ހާދަ ކުރީގަ ތިއުޅެނީ؟!


Maradhoo Eid Samaa: Kulliyyaa Mubaaraai Fashaifi – adduLIVE\nLast Updated: December 10, 15:43\nމަރަދޫ އީދި ސަމާ: ކުއްލިޔާ މުބާރާތް ފަށައިފި\nAug 12, 2019, 13:21 ހަސަން ރަޝީދު\nއީދު ފާހަގަކުރުމަށް އައްޑޫ ސިޓީ މަރަދޫގައި ކުރިއަށްގެންދާ ހަރަކާތްތަކުގެ ތެރޭގައި ހިމެނޭ ކުއްލިޔާ މުބާރާތް މިއަދު ފަށައިފިއެވެ.\nމި މުބާރާތުގައި އަންހެން އަދި ފިރިހެން ޓީމުތައް ވެސް ބައިވެރިވެފައިވާއިރު، މިއަދު ވަނީ މި ދެ ބައިން ވެސް ތިން މެޗު ކުޅެފައެވެ.\nއެގޮތުން އަންހެން ފުރަތަމަ މެޗުގައި ބައްދަލުކުރީ އައިއެސް ހެސޯ އާއި އައިއެސް ހޭވައްލާއެވެ. އެ މެޗު 1-0 އިން ކާމިޔާބުކުރީ ހެސޯ އިންނެވެ. ދެވަނަ މެޗު ކުރުކުލިއާ ބައްދަލުކޮށް 2-0 އިން ކާމިޔާބުކުރީ އޯކިޑު ޓީމުން ކަމަށްވާއިރު ތިންވަނަ މެޗު އިއްތިފާގު އެމްޑީއާ ބައްދަލުކޮށް 1-0 އިން ކާމިޔާބުކުރީ ކުރަނގި އެމްއެސްއެވެ.\nމިއަދުގެ ފިރިހެން ބައިގެ ފުރަތަމަ މެޗުގައި ބައްދަލުކުރީ ހޯރަ އާއި ވީއެސް ވިސް ވިސްއެވެ. އެ މެޗު 1-0 އިން ކާމިޔާބުކުރީ ވިސްވިސްއެވެ. ދެވަނަ މެޗު ކެރެނދިއާ ބައްދަލުކޮށް 1-4 އިން ޗެލެންޖާސް އިން ކާމިޔާބުކުރިއިރު ވިސްވިސް އާއި ތިންބުރިންނިޔަރާހެ ބައްދަލުކުރި ތިންވަނަ މެޗު ނިމުނީ 0-0 އިން އެއްވަރުވެގެންނެވެ.\nމި މަހުގެ 16 ވަނަ ދުވަހުގެ ނިޔަލަށް މި މުބާރާތް ކުރިއަށް ގެންދިޔުމަށް ހަމަޖެހިފައިވާއިރު، އީދު ބަންދާ ދިމާކޮށް މަރަދޫގައި އިތުރު ކުޅިވަރު ހަރަކާތްތައް ވެސް ކުރިއަށް ގެންދިޔުމަށް ވަނީ ހަމަޖެހިފައެވެ. އޭގެތެރޭގައި ވާދެމުމާއި މަސް ރޭސް ފަދަ ކުޅިވަރުތައް ހިމެނެއެވެ.\nމި ހަރާކަތަކީ މަރަދޫގެ ކުދި ބޮޑު އެންމެހާ ރައްޔިތުންގެ އެހީތެރިކަމާއި އެކު ކުރިއަށްގެންދާ ފޯރިގަދަ ހަރަކާތްތަކެވެ.


ދުނިޔޭގައި ހުރި ޢުމުރުން އެންމެ ދުވަސްވީ ފިރިހެން މީހާ މަރުވެއްޖެ\nދުނިޔޭގައި އެންމެ ގިނަ ދުވަހު އުޅެފައިވާ މިހާތަނަށް ރެކޯޑު ކުރެވިފައިވާ ޖިރެއޮމަން ކިމޫރާ: އޭނާ މަރުވީ ޢުމުރުން 116 އަހަރުގައި.\nދުނިޔޭގައި ހުރި ޢުމުރުން އެންމެ ދުވަސްވީ އަދި ރެކޯޑުތަކުން ދައްކަ ގޮތުން ދުނިޔޭގައި އެންމެ ގިނަ ދުވަހު އުޅެފައިވާ ފިރިހެން މީހާ ޢުމުރުން ސަތޭކަ ސޯޅަ އަހަރުގައި މަރުވެއްޖެ އެވެ.\nއަށާރަ ސަތޭކަ ނުވަދިހަ ހަތްވަނަ އަހަރުގެ އޭޕްރިލް ނަވާރަ ވަނަ ދުވަހު ޖަޕާނުގެ ކިޔޮޓެންގޯއަށް އުފަން ޖިރެއޮމަން ކިމޫރާ މަރުވެފައިވަނީ މިއަދު ހެނދުނުގެ ވަގުތެއްގައި ކަމަށް ޖަޕާނުގެ މިޑީއާ ރިޕޯޓުތައް ބުނެއެވެ.\nޖަޕާނުގެ ކިޔޯޓޯގައި ދިރިއުޅެމުން އައި ކިމޫރާ ދުނިޔޭގައި ހުރި އެންމެ ދުވަސްވީ މީހާގެ މަގާމު ލިބިފައިވަނީ ދެހާސްބާރަ ވަނަ އަހަރުގެ ޑިސެމްބަރު މަހުގެ ތެރޭގައި އޭރު ދުނިޔޭގައި ހުރި އެންމެ ދުވަސްވީ މީހާ ޑީނާ މެންފްރެޑިނީ ޢުމުރުން ސަތޭކަ ފަނަރަ އަހަރުގައި މަރުވުމުން ނެވެ.ޖަޕާނުގެ ސަރުކާރުން ބުނެފައިވަނީ ކިމޫރާ މަރުވެފައިވަނީ އޭނާގެ އުފަން ރަށުގައި ކަމަށާއި މިދިޔަ މަހުން ފެށިގެން ނިއުމޯނިޔާއަށް އޭނާ ފަރުވާ ހޯދަމުން އަންނަ ކަމަށެވެ.\nޖަޕާނުގައި ވިރާސީ ވެރިކަން ކުރި ފަސް އެމްޕަރާއިންނާ އޭގެ ފަހުން ބޮޑުވަޒީރުކަން ކުރި ފަސްދޮޅަސް އެއް ބޮޑުވަޒީރުންގެ ވެރިކަން ކިމޫރާ ވަނީ ދެކިފައި ވެއެވެ. ޢުމުރުން ސާދަ އަހަރުގައި ސްކޫލު ނިންމުމަށް ފަހު ސާޅީސް ފަސް އަހަރު ވަންދެން ޕޯސްޓް އޮފީހުގައި ކިމޫރާ މަސައްކަތް ކޮއްފައިވެ އެވެ. އަދި ފަސްދޮޅަސް ނުވަ އަހަރުގައި ރިޓެޔާ ކުރުމަށް ފަހު، އޭނާގެ ފިރިހެން ދަރީގެ ދަނޑުގައި ދަނޑުވެރިއެއްގެ ގޮތުގައިވެސް މަސައްކަތް ކޮށްފައިވެ އެވެ.


Aee America ge moonu matheega jehi thafaaleh: Iran - vNews.mv\nއެއީ، އެމެރިކާގެ މޫނުމަތީގައި އަހަރެމެންޖެހި ތަފާލެއް: އީރާނުގެ ރޫހީ ލީޑަރ\nސައިފް އަޒްހަރު 08 January 2020, 17:27\nއިރާގުގައި އެމެރިކާ ސިފައިން ގާއިމްވެތިބޭ2އަސްކަރީ ބޭހަކަށް އީރާނުން ވަރުގަދަ މިސައިލް ހަމަލާތަކެއް ދީފިއެވެ.\nރޭގނޑުގެ ކަނު އަނދިރީގެ ތެރޭގައި އީރާނުގެ ތެރެއިން އައި މިސައިލްތައް އަމާޒުވެފައިވަނީ، އިރާގުގެ އަންބާރު ޕްރޮވިންސްގައި ގާއިމްކޮށްފައިވާ އައިނުލް އަސަދު އެއަރބޭސްއަށާއި، އިރްބީލްގައި ގާއިމްކޮށްފައިވާ ބޭސްއަށެވެ.\nމި ދެތަނަށް 22 މިސައިލް ހަމަލާ އަމާޒުވިއެވެ. އެގޮތުން، އައިސުލް އަސަދު އެއަރބޭސްއަށް 17 މިސައިލް އަދި އިރްބީލް އެއަރބޭސްއަށް5މިސައިލް އަމާޒުވިކަމަށް އިރާގު އަސްކަރިއްޔައިން ބުނެއެވެ.\nނަމަވެސް، މިހަމަލާތަކުގައި އެމެރިކާ ސިފައިންގެ އެއްވެސް މީހަކަށް ކަމެއް ނުވާކަމަށް އެމެރިކާގެ އޮފިޝަލުން ކަށަވަރުކޮށްދެއެވެ. އެމެރިކާގެ ރައީސް ޑޮނަލްޑް ޓްރަމްޕް ކުރެއްވި ޓްވީޓެއްގައިވެސް ވިދާޅުވެފައިވަނީ، ހުރިހާ އެންމެން ތިބީ ހެޔޮހާލުގައި ކަމަށެވެ.\nއީރާނުގެ ތެރެއިން އައި މިސައިލްތައް އަސްކަރީ ބޭސްތަކަށް އަމާޒުވިކަން އިރާގުގެ އަސްކަރިއްޔާއިން ވެސް ކަށަވަރު ކޮށްދީފައި ވެއެވެ. އަދި އެ ހަމަލާތަކުގައި އިރާގު ސިފައިންގެ އެއްވެސް މީހަކަށް ކަމެއް ނުވާކަމަށް ބުނެފައި ވެއެވެ. ނަމަވެސް އެމެރިކާ ސިފައިންނާ ބެހޭގޮތުން އެއްވެސް އެއްޗެއް ބުނެފައެއް ނުވެއެވެ.\nއެހެން ނަމަވެސް، އީރާނުގެ ގައުމީ ޓީވީން ބުނެފައިވަނީ، މިސައިލް ހަމަލާތަކުގައި އެމެރިކާގެ 80 ޓެރަރިސްޓުން މަރުވި ކަމަށެވެ. އަދި އީރާނުން ފޮނުވާލި އެއްވެސް މިސައިލެއް އެމެރިކާ ސިފައިންނަށް ވައްޓާލެވިފައި ނުވާކަމަށްވެސް ބުނެފައި ވެއެވެ. މިހަމަލާތަކުގައި އަސްކަރީ ބޭސްތަކުގައި ހުރި އެމެރިކާގެ ހެލިކޮޕްޓަރުތަކާއި، އަސްކަރީ އެހެން އެތައް ސާމާނެއްވެސް ހަލާކުކޮށްލެވުނު ކަމަށް އީރާނުގެ ގައުމީ ޓީވީން ބުނެފައި ވެއެވެ.\nނަމަވެސް، އީރާނުގެ ގައުމީ ޓީވީން ހާމަކޮށްފައިވާ މިމައުލޫމާތު މިނިވަން ގޮތެއްގައި ކަށަވަރު ނުކުރެވޭ ކަމަށް މީޑިއާއިން ބުނެއެވެ. އަދި އެމެރިކާ ސިފައިންގެ 80 މީހުން މަރުވި ކަމަށް ބުނެފައިވަނީ ކޮން ގޮތަކުން ލިބުނު މައުލޫމާތެއްގެ މައްޗަށް ބިނާކޮށް ކަމެއްވެސް އީރާނު ޓީވީން ބުނެފައި ނުވާކަމަށް މީޑިއާއިން ބުނެއެވެ.\nއީރާނުން އެމެރިކާ ސިފައިން ތިބޭ އަސްކަރީ ދެ ބޭހަކަށް މިސައިލް ހަމަލާތައް މިދިނީ، މިދިޔަ ހުކުރު ދުވަހުގެރޭ އެމެރިކާ ސިފައިން ދިން ޑްރޯން ހަމަލާއެއްގައި، އިރާގުގައި ހުންނެވި އީރާނު ގުދުސް ފޯސްގެ ކޮމާންޑަރ މޭޖަރ ޖެނެރަލް ގާސިމް ސުލައިމާނީ އަވަހާރަކޮށްލުމާ ގުޅިގެންނެވެ. އީރާނުން ބުނެފައިވަނީ، އެމެރިކާގެ އެ އުދުވާނަށް ވޭންދެނިވި ބަދަލުހިފުމަކުން ބަދަލު ހިފާނޭ ކަމަށެވެ.\nއީރާނުގެ ނުފޫޒުގަދަ އިންގިލާބީ ގާރޑް ނުވަތަ ރިވޮލިއުޝަނަރީ ގާރޑްސްގެ އިސް ފަރާތްތަކާ ހަވާލާދީ ގައުމީ ޓީވީން ބުނެފައިވަނީ، އީރާނުން ދިން މިސައިލް ހަމަލާތަކުގެ ރައްދުގައި އެމެރިކާއިން އެއްވެސް ހަމަލާއެއް ދީފިނަމަ، އީރާނުން ދެން ހަމަލާތައް އަމާޒުކުރާނެ 100 ތަނެއް ކަނޑައަޅާފައިވާ ކަމަށެވެ. އެއީ، ސަރަހައްދުގެ 100 ތަނެއް ކަމަށްވެސް ބުނެފައި ވެއެވެ.\nމިސައިލް ހަމަލާތަކާ ގުޅިގެން އީރާނުގެ ޚާރިޖީ ވަޒީރު މުހަންމަދު ޖަވާދު ޒާރިފް ވިދާޅުވީ، އީރާނުން ދިން ހަމަލާތަކަކީ އދގެ ޗާޓަރާ އެއްގޮތްވާ ގޮތުގެމަތިން އަމިއްލަ ދިފާއުގައި ދިން ހަމަލާތަކެއް ކަމަށެވެ. އަމިއްލަ ދިފާއުގައި ހަމަލާ ދިނުމަކީ އީރާނަށް ލިބިގެންވާ ހައްގެއްކަން އެމެރިކާ ނިކަން ރަނގަޅަށް ދަންނަން ޖެހޭނޭ ކަމަށްވެސް ވިދާޅުވެފައި ވެއެވެ.\n"އެއީ، އދގެ ޗާޓަރުގެ އާޓިކަލް 51 ގެ ދަށުން އަމިއްލަ ދިފާއުގައި ދެވުނު ހަމަލާތަކެއް. އެއީ، އަޅުގަނޑުމެންގެ ރައްޔިތުންނަށާއި، އިސް އޮފިޝަލުންނަށް އަމާޒުކޮށް ފިނޑި ހަމަލާތައް ފޮނުވާލި ތަންތަން. އަޅުގަނޑުމެން ކުރިމަތިލުމަކަށް ދާކަށށް ބޭނުމެއްނޫން އަދި ހަނގުރާމައެއް ކުރާކަށްވެސް ބޭނުމެއްނޫން. އެހެން ނަމަވެސް، ކޮންމެ އުދުވާނަކާ ވަރުގަދައަށް ކުރިމަތިލާނަން"\nއީރާނުގެ ޚާރިޖީ ވަޒީރު\nއިރާނުގެ ރޫހީ ލީޑަރު އާޔަތުﷲ އަލީ ޚާމަނާއީ ވިދާޅުވީ، މި ހަމަލާތަކަކީ އެމެރިކާއިން ޖެނެރަލް ސުލައިމާނީ އަވަހާރަކޮށްލުމުން އީރާނުން އެމެރިކާގެ މޫނުމަތީގައި ޖެހި ތަފާލެއް ކަމަށެވެ. މެސެޖް ރައްދުވެއްޖެ ކަމަށް އުންމީދުކުރައްވާ ކަމަށްވެސް ވިދާޅުވިއެވެ.\nއީރާނުން އިރާގުގައި އެމެރިކާ ސިފައިން ތިބޭ އަސްކަރީ ދެ ބޭސްއަކަށް މިސައިލް ހަމަލާތައް ދިނުމާ ގުޅިގެން ހަނގުރާމައެއް ފެށިދާނެ ކަމުގެ ކަންބޮޑުވުން ދުނިޔޭގައި ފެށި، ގައުމުތަކުން ފިޔަވަޅު އަޅަން ފަށާފައި ވެއެވެ.\nއީރާނުން ދިން ހަމަލާ ހުޅަނގުގެ ބައެއް ގައުމުތަކުން ކުށްވެރި ކުރަމުންގެންދާއިރު، ޗައިނާފަދަ ގައުމުތަކުންވަނީ މަސްރަހް ފިނިކުރުމުގެ މަސައްކަތް ފަށާފައެވެ.